
Alkulause. 



Suuretkin yhteiskunnalliset epäkohdat unohtuvat, kun 
ne tulevat korjatuiksi. Jos ei olisi vanhemmilta ihmi- 
siltä kuullut ja asiakirjoista nähnyt, niin tuskin uskoisi, 
millaista Suomessa oli vielä niin äskettäin kuin 30 — 40 vuotta 
sitte. Ei vahtimestarin tai lukkarin virkaan voinut suomea 
puhuva päästä, jollei ensin muuttanut kieltänsä. Sivistymät- 
tömänä raakalaisena ja kaikkeen julkiseen toimintaan kelpaa- 
mattomana pidettiin jokaista, joka ei osannut muuta kuin 
suomea. Jos suomalainen talonpoika meni minne virastoon 
asioitaan ' toimittamaan, viskasi upeassa nojatuolissaan 
istuva virkamies hänen paperinsa pöydän alle vain sentäh- 
den, että ne olivat kirjoitetut tämän omalla äidinkielellä. 
Ylen yleinen oli valitus, etteivät edes kihlakunnan tuomarit 
osanneet suomea; tuomio saattoi tulla mitä hullunkurisin, 
kun ei ymmärretty ei asianosaisten eikä todistajain pu- 
hetta. Monta »tuhman Jussin juttureissua» sai rahvaan 
mies tehdä vain selvittäessään virkamiesten suomenkielen 
taitamattomuudesta johtuneita sotkuja, vahingonkorvauk- 
seksi saaden mitä röyhkeintä kohtelua. 



Eivätpä edes nekään isänmaalliset miehet, jotka oli- 
vat ottaneet vapauttaakseen Suomen suomalaisen kansan 
sen sorronalaisesta tilasta, olleet suomenkielen taidolla pi- 
lattuja — syyt siilien ovat kyllä hyvin ymmärrettävissä. 
Vielä niin myöhään kuin v. 1882 oli ruotsalaisen äänen- 
kannattajan tarve suomenmielisten keskuudessa aivan 
yleinen. 

Suomenkielinen kirjallisuus ja ne muutamat sanomaleh- 
tipahaiset, jotka ennen vuotta 1880 ilmestyivät, kituivat 
kuoleman kielissä. Erityisillä uhrauksilla oli niitä ylläpi- 
dettävä. Semmoisetkin mestarituotteet, kuin Aleksis Ki- 
ven teokset, jotka myöhemmin ovat tulleet kansalliskir- 
jallisuuden helmiksi, tuottivat kustantajille tappiota. 

Miten toisin on sentään nyt! Nyt jo Suomen miestä 
oman maan yleisissä virastoissa pitäisi palvella hänen 
omalla kielellään — ainakin määrää niin laki"* Nyt jo pide- 
tään häpeänä, jos joku suomenmieliseksi lukeutuva ylei- 
sesti tunnettu henkilö ei puhtaasti osaa suomea. Nyt jo kir- 
jallisen tuotannon alalla Suomessa painopiste pysyvästi on 
asettunut suomenkielisen kirjallisuuden puolelle. 

Tämän suuren muutoksen ovat lähinnä aikaansaaneet 
suomenkieliset koulut Ne ne ovat suomenkieliselle rah- 
vaalle avanneet tien korkeampaan sivistykseen, ne ne ovat 
kasvattaneet laajan suomenkielisen sivistyneen luokan, 
suomenkielisen virkamiesluokan, suomenkielisiä kirjailijoita, 
taiteilijoita, teknikkoja, liikemiehiä j. n. e. Ne ne ovat suo- 
menkieliselle kirjallisuudelle kasvattaneet laajan ja taatun 
kannattaj ajoukon. 

Jo heti alustapitäen, kun kansallinen liike Suomessa 
heräsi, oli tämän liikkeen johtomiehille selvää, ettei Suo- 
men suomalainen kansa voinut päästä osalliseksi korkeam- 
masta sivistyksestä ilman suomenkielisiä kouluja. Jo v. 1821 



kirjoitti Eerik Kustaa Ehrström *) Arvidssonin toimitta- 
maan Äbo Morgonbladiin artikkelin, jossa hän vaatien 
Suomen herrassäädyn suomalaistumista esitti keinona sem- 
moisen tarkoitusperän saavuttamiseksi, että jo »ensi syk- 
systä tehtäisiin» Suomi opetusaineeksi kouluissa ja sitten 
vähitellen koulut muutettaisiin suomalaisiksi. Mutta Ar- 
vidsson harvoine aatetovereinensa jäi huutavan ääneksi 
korvessa. Jo v. 1823 oli hän virkavallan ahdistamana pa- 
kotettu jättämään maansa; hänen lehtensä oli lakkautettu 
ennenkuin se oli vuotensakaan umpeen elänyt. Kansallisten 
rientojen alalla vallitsi kaksi vuosikymmentä kuolonhil- 
jaisuus. 

Ehrströmin lausunnot olivat nuorukaisen unelmien 
kaltaiset, nuorukaisen, joka maailman kovuutta koke- 
matta luulee hyvän asian tuossa tuokiossa voittavan. 
Vuosisatojen epäkohtia ei riittänyt poistamaan hiukkanen 
hyvää tahtoa ja muutamien vuosien aika. Sen saivat suo- 
malaisten oppikoulujen puuhaajat kovin raskaasti kokea. 
Kun kansalliset riennot 1840-luvulla uudelleen elpyivät 
eloon, ymmärrettiin jo paremmin kova todellisuus. Ryhty- 
mällä julkaisemaan »Saimaansa» alotti Snellman suuren 
herätystyönsä. Jo lehtensä ensi numerossa alkamassaan kir- 
joitussarjassa, jossa hän esitti ohjelmansa, puhui hän suo- 
menkielisen alkeisopetuksen tärkeydestä. Hän alotti esi- 
tyksensä valittamalla, että Suomessa on niin tuiki vähän 
lukuhalua. Syy siihen on, ettei Suomella ole kansalliskirjalli- 
suutta. Mutta suomenkielen muodostamiseen kansallis- 
kirjallisuuden kieleksi oli kaksi keinoa: ensiksi oli saatava 
aikaan suomennoksia vieraskielisistä teoksista ja toiseksi oli 



*) Kirjailija, synt. 1791, kuoli. 1835, ensin venäjänkielen do- 
sentti yliopistossa, sittemmin Pietarin ruotsalaisen seurakunnan 
kirkkoherra. 

ruvettava käyttämään suomea opetuskielenä kouluissa. 
Mutta hän varoittaa äkillisistä toimenpiteistä viime maini- 
tussa asiassa, aavistamatta, että toimenpiteet tässä suh- 
teessa tulivat olemaan kaikkea muuta kuin äkillisiä, että 
lähes puolisensataa vuotta kului, ennenkuin hänen toivo- 
muksensa yleisemmin toteutui. Monien odottamattomien 
mutkien ja vaiheiden jälkeen pitkillä ja kovilla ponnistuk- 
silla ja suurilla rahallisilla uhrauksilla saattoivat kansallisen 
asian ajajat valmistaa tilaisuuden suomalaisten vanhempien 
lapsille hankkia sivistystä julkisissa oppilaitoksissa omalla 
äidinkielellään. Jo alkoi Snellmanin hautakumpu nurmet- 
tua, ennenkuin valtiovalta yleisemmin suomenkieliselle 
kansalle rupesi raivaamaan tietä korkeampaan sivistykseen. 
Tänä vuonna 1908 on ummelleen 50 ajastaikaa kulunut 
ensimäisen korkeamman Suomenkielisen oppilaitoksen avaa- 
misesta, josta hetkestä suurenmoisen kansallisen sivis- 
tystaistelun voi laskea alkavan käytännöllisen elämän 
alalla. Tämän puolisataisvuotismuiston johdosta kannat- 
taa luoda yleissilmäys mainitun taistelun kummallisiin vai- 
heisiin. 

Kevään enteitä. 

Nikolai Lsen virkavaltaisena aikana jäi suomalaisuuden 
harrastus henkiseksi herätystyöksi. Eikä edes sekään 
saanut rauhassa jatkua. Snellmanin Saima lakkautet- 
tiin. 1850 vuoden kielto epäsi suomenkielen käytön muussa 
kuin uskonnollisissa ja taloudellisissa kirjoituksissa. Turha 
oli odottaa mitään valtiolaitoksilta; hyvä että sai omassa 
aivokopassaan hautoa kansallisuusunelmiaan. Mutta kun 
Nikolai Lsen voimakas käsi herposi, murtui se raudankova 
virkavaltakin, mikä kaiken vapaan kansalaiselämän kah- 
litsi. Sattuva on se monesti toistettu vertaus, että Suomen 
kansalle silloin ankaran talven perästä koitti ihana kevät. 
Niinkuin keväällä lumien lähdettyä nesteet nousevat pui- 
hin ja kukat puhkeavat nurmesta, virkosi nyt uusi 
elämä Suomen niemen joka kolkassa. Kansan rakkaus 
omaan äidinkieleensä ja kaikkeen, mikä sen olemuk- 
sessa oli parasta, pisti esille kuin kevätesikko hankien 
välistä. Ei ollut enää kuin päivänkysymys milloin Snell- 
manin lausumaa aatetta oli ruvettava käytännössä toteut- 
tamaan, aatetta, että suomenkieli oli kohotettava kansal- 
liskirjallisuuden kieleksi vieraskielisiä teoksia suomenta- 



maila ja rupeamalla käyttämään suomea opetuskielenä 
kouluissa. 

Tähän aikaan eli syrjäisessä Jyväskylän kaupungissa 
eräs jo vanhastaan tunnettu lämmin suomalaisuuden har- 
rastaja, innokas ja toiminnanhaluinen mies, piirilääkäri 
Volmar Styrbjörn Schildt eli Volmari Kilpinen *) , kuten 
hän itse nimitti itseään kirjoituksissaan. Jo vuodesta 1840 
saakka oh hän hautonut mielessään korkeamman opin- 
ahjon perustamista Keski-Suomeen, jopa ryhtynyt käy- 
tännöllisiin toimiinkin, vaan olojen pakosta olivat ne 
rauenneet. Mutta nyt kertoi huhu iloisesta tapauksesta. 
Uusi keisari omassa korkeassa persoonassaan oli suvainnut 
olla läsnä senaatin istunnossa 24 p:nä maalisk. 1856, jopa 
oli hän itse johtanut puhetta ja esittänyt laajan uudistus- 
ohjelman, miten Suomen taloudellinen tila oli parannet- 
tava rautateitä rakentamalla, kanavia kaivamalla, soita 
kuivaamalla, miten kansansivistys oh kohotettava kansa- 
koululaitoksen ja lisättyjen oppikoulujen avulla j. n. e. 
Miehestä mieheen kulki viesti, että uusi aika oli tulossa. 
Nyt oli suotuisampi hetki tohtori Schildtinkin ryhtyä to- 
teuttamaan vanhaa lempituumaansa. Niin alkoikin hän 
puuhata koko Keski-Suomen puolesta yhteistä anomusta 
hallitukselle suomalaisen ylä-alkeiskoulun perustamisesta. 
Jyväskylään. Kesällä 1856 kirjoitti hän kaikkien Keski- 
Suomen seurakuntain papeille, kysyen »eikö olisi suotava, 
saatava Jyväskylään korkeampi opisto ja se, jos mahdol- 

*) Syntyi v. 18 10, kuoli 1893. Jyväskylän piirilääkäri 1839 — 
• 1889. Hän on maamme lääkäreistä ensimäinen, joka virkakirjoituk- 
sissaan käytti suomenkieltä. Suomen kielen kehitystä koetti hän 
edistää itse kirjallisilla harrastuksillaan ja palkitsemalla suomeksi 
julaistuja kirjateoksia. Hänen lukuisista ja suurista lahjoituksistaan 
paikkakuntansa henkisten rientojen hyväksi mainittakoon ainoas- 
taan 40,000 markan suuruinen pohjarahasto suomenkielisen yliopiston 
perustamiseksi J y väskylään . 

lista suomenkielinen». Kohta 14 Keski-Suomen seurakuntaa 
pitäjänkokousten pöytäkirjanotteilla hartaasti kannatti 
aiottua anomusta esittäen syitä, miksi korkeampi oppilaitos 
Jyväskylässä olisi tarpeellinen. Senjälkeen alkuvuodesta 
1857 pidettiin kokous Jyväskylässä, jossa hyväksyttiin 
tohtori Schildtin asiasta laatima anomus hallitukselle*). 
Oppikoulu, jossa suomea aiottiin käyttää opetuskielenä, 
oli rohkea yritys, huolimatta siitä, että oli vapaampi aika 
koittanut; vallanpitäjille semmoinen homma oli kovin outo. 
Nykyisin kuin suomenkielikin on suuresti kehittynyt, tun- 
tuu ensi kuulemalta pelkiltä parantumattomaan esteiltä, 
kun peloteltiin, ettei se sovi korkeamman opetuksen kieleksi, 
mutta siihen aikaan tässä puheessa kyllä oli jotakin perää- 
kin. Alkeellisimpiakin oppisanoja puuttui, samoin suomen- 
kielisiä oppikirjoja. Nykyisin tuskin käsittääkään, miten 
suuri puuha kielemme kehityksen harrastajilla oh sepit- 
täessään suomenkielisiä oppisanoja ja oppikirjoja. Sen 
vuoksi voi helposti ymmärtää sen suuren varovaisuuden, 
millä Jyväskylän kouluanomuksessa esitettiin toivomus 
koulun opetuskielestä. Vaikka se kaikkein lähinnä oli usei-t 



*) Jyväskylän kouluanomuksen allekirjoittajat olivat: Pehr 
Adr. Gahmberg, lääninmaamittari, A. F. Tavuaststjerna, komisioni- 
maamittari, Rob. Vilh. Brummer, rukoushuoneen saarnaaja, /. D. 
Palander, kapteeni, C. A. Carlborg, postimestari, E. Savander, komi- 
sionimaamittari, Gust. Henr. Gronov, kauppias, P. Sonni, läänin 
maamittarikonttorin sihteeri, Gust. A. Rönneberg, henkikirjuri, Lars 
Johan Hallongren, nimismies, C. Hobin, apteekkari, Joh. Ticcander, 
tuomari, C. R. Westling, kapteeni, Fred. Dunajeff, kauppias, G. H. 
Lindblad, kauppias, N. Forsblom, kauppias, /. E. Sandelin, kaupungin 
viskaali, Gustaf Tigerstedt, kiinteistön omistaja, Conr. Edv. Torn- 
berg, kappalaisen apulainen, V. S. Schildt, piirilääkäri, Carl Fr. Ny- 
berg, maamittausauskultantti, Gust. Grönlund, kruununvouti ja 
Fredrik Grahn, alkeiskoulun opettaja. Pöytäkirjan otteilla liittyivät 
tähän anomukseen Jämsän, Keuruun, Ruoveden, Kuortaneen, 
Viitasaaren, Laukaan, Jyväskylän, Petäjäveden, Rautalammin, 
Kangasniemen, Sysmän, Hartolan, Joutsan ja Saarijärven seura- 
kunnat. 

den anojien ja erittäinkin anomuksen laatijan sydämellä, 
ei siitä itse anomuksessa mainita laisinkaan, viitataan ai- 
noastaan anomusta seuraaviin pöytäkirjanliitteihin. Näis- 
säkin on ainoastaan kahdessa kosketeltu opetuskielen asiaa 
melkein kuin sivumennen. Petäjä Veteläisten anomuksessa 
lausutaan toivomus, että »tulevassa ylä-alkeiskoulussa suo- 
malainen nuoriso saisi tilaisuuden ottaa opinaskeleitaan 
äidinkielellään, jota jo kauan on pidetty arvokkaana esittä- 
mään uskonnon pyhiä asioita, siksi kunnes se on oppinut 
jotakin muuta kieltä, jolla se voi jatkaa korkeampia opin- 
noitaan». Kuortanelaisten anomus päättyy sanoihin, että 
»Korkia Esivalta asettasi ylä-alkeiskoulun Jyväskylän kau- 
punkiin, jossa pojat Suomen omalla kielellä opetettaisiin». 
Niin vähän puhuivat koulun puuhaajat päätarkoituksestaan, 
että suomalaisuuden rientoja niinkin lähellä oleva mies 
kuin Yrjö Koskinen ei oikein tiennyt, mitä oli kyseessä. 
Levottomana tiedusteli hän asiaa kirjeellisesti tohtori 
Schildtiltä lopulla vuotta 1856. Hälventääkseen suoma- 
laisuuden ystäväin asian johdosta syntyneitä huolia ja teh- 
däkseen voitavansa sen tappion ehkäisemiseksi, mikä suo- 
malaisuuden riennoille koituisi, jos Jyväskylään perustettai- 
siin ruotsalainen koulu, kirjoitti hän '/Suomettaren» 4 nume- 
rossa v. 1857 ylä-alkeiskoulun tarpeellisuudesta Jyväsky- 
lässä, katkerasti pahoitellen sitä kohtuuttomuutta, ettei 
suomenkielisillä ole yhtään ainoata valtion kannattamaa 
oppilaitosta, mutta ruotsalaisilla joka nurkassa, missä her- 
rasväkeä asuu, ja senvuoksi esittäen tinkimättömänä vaati- 
muksena, että koulusta tulee suomenkielinen. »Suomenkieli- 
nen ylä-alkeiskoulu Jyväskylään taikka ei ollenkaan koulua», 
päättää hän kirjoituksensa. 

Yleisön huomiota kysymykseen kiinnitettiin myös 
eräällä toisella »Helsingfors Tidningariin* lähetetyllä kirjoi- 

tukseUa, jossa koulun tarpeellisuutta laajasti perusteltiin. 
Artikkelin lähettäjä oli varmaankin tohtori Schildt. Hän 
perusteli koulun tarpeellisuutta sillä, että kaikki koulut 
Suomessa sijaitsivat meren rannikolla, mutta avarassa sisä- 
maassa ei ollut ainoatakaan koulua. Kun kysymystä näin 
oli valmisteltu, jätettiinnanomus senaattiin helmik. 24 p:nä 
1857. Senaatti vaati siitä Porvoon tuomiokapitulin lausun- 
toa; siihen aikaan näet kouluasiain hoito kuului tuomio- 
kapitulien tehtäviin. Niin tuomiokapituhssa, kuten myö- 
hemmin senaatissa puolustivat kaikki koulun perustamista, 
mutta kuten odottaa sopi, synnytti kysymys sen opetus- 
kielestä erimielisyyttä. Tuomiokapituhssa lehtori /. V. 
Pesonius puolusti lämpimästi ano jäin toivomusta siinä suh- 
teessa. »Mielipiteeni on», lausui hän, »jos uuden koulun 
mieli vastata tarkoitustaan, että opetus ainakin kahdella 
alimmalla luokalla, missä ymmärryksen kehittäminen ja 
tiedonhalun herättäminen ensimäisten tiedonalkeiden op- 
pimisen ohella on pääasiana, on annettava oppilaille niiden 
äidinkielellä, olkoonpa se ruotsin- taikka suomenkieli, sa- 
maan tapaan kuin ala-alkeiskouluille on säädetty ja useissa 
hippakunnan mainitunlaisissa kouluissa, missä tarve niin 
on vaatinut, jo toivotulla menestyksellä on pantu toimeen. 

Samalla katson suotavaksi, että opetus myöskin 

koulun korkeammilla luokilla saisi jatkua suomenkielellä 
yhdessä taikka useammassa aineessa sen mukaan kuin 
tarve ja olosuhteet voivat siihen antaa aihetta». Tässä lau- 
suttiin se kaksikielisten koulujen ajatus, jolla myöhemmin 
oh paljon kannattajia ja vastustajia. Tähän lausuntoon 
yhtyivät enimmät tuomiokapitulin jäsenet. Ainoastaan yksi 
tuomiokapitulin jäsen oli jyrkästi vastakkaisella kannalla. 
Asia tuli sitten takaisin senaattiin. Ainoastaan se- 
naattorit Berndt Federley ja Lauri Gabriel von Haartman 

vastustivat jyrkästi suomenkieltä opetuskielenä.* Muut 
senaattorit olivat tuomiokapitulin kannalla. Senaattori 
Federleyn mielestä aiotun mallisessa koulussa eivät oppi- 
laat oppisi ruotsia ja silloin ei heidän muillakaan tiedoil- 
laan olisi mitään arvoa ja sitäpaitsi ehdotettu järjestelmä 
olisi käytännöllisesti mahdoton. Vapaaherra von Haart- 
manin käsityksen mukaan ei taas ollut »mitään aihetta» poi- 
keta entisestä järjestyksestä. Muut senaattorit eivät tie- 
tysti osottaneet mitään erikoisempaa innostusta suomen- 
kielisen oppilaitoksen puolustamiseen, mutta eivät kat- 
soneet olevan syytä sitä vastustaakaan, kun koulussa tul- 
taisiin opetuskielenä käyttämään ruotsiakin, joten vanha 
sivistys ei ollut lainkaan vaarassa. Jos opistoon tulisikin 
suomenkielisen rahvaan lapsia, niin he kouluaikanaan kyllä 
ehtisivät oppia sen verran ruotsinkieltä, ettei heistä olisi 
»länsimaiselle sivistykselle» mitään vaaraa. Manchesteri- 
läinen vapaan kilpailun oppi teki tuloaan maahan, ja niin 
jonkunmoisesta vapaamielisyydestä katsottiin olevan syytä 
suostua anojain pyyntöön. Sitäpaitsi ei oltu vielä käy- 
tännössä saatu kokea, mitä suomenkielen oikeuksien tun- 
nustaminen merkitsi. Senvuoksi yleensä vielä oltiinkin 
suomenkielen oikeuksille suopeita. Enemmistön päätöksen 
mukaan tuli siis senaatin lausunto anomusta puolustava. 
Näin evästettyinä lähetettiin paperit korkeimpaan paik- 
kaan. Elok. 24 p.nä v. 1857 esitettiin anomus keisarille, 
joka siihen suostui. * 

Nykyisin, jolloin suomenkielisiä kouluja on niin paljon, 
tuntuu melkein käsittämättömältä aikalaisten ilo tapah- 
tuman johdosta. Henkeä pidätellen seurattiin asian 
vaiheita, »kuin levoton valvoja syysyön synkeydessä odot- 
taa päivän koitetta», kuten eräs kirjoittaja Suomettaressa 
lausui. Ja kun asia sai suotuisan ratkaisun, »kajasti vai,- 



vojalle päivä». Kun sitten koulu i p:nä lokak. 1858 alkoi, 
tapahtui se suurilla juhlallisuuksilla. Koulun ystäville se oli 
päivä, joka »on ikuisesti pysyvä ei ainoastaan Jyväskylä- 
läisten, vaan myös koko Suomen ja suomalaisuuden muis- 
tossa», kuten Suomettaren juhlakertoja siitä lausuu. To- 
siaankin on tämä merkkipäivä suomalaisuuden historiassa. 
Tosin oli se portti ahdas ja tie kaita, mikä Suomen suoma- 
laiselle kansalle oh avattu korkeampaan sivistykseen, mutta 
se oh avattu kumminkin -eikä sen sulkemisesta enää voinut 
olla kysymystä, päinvastoin porttia oh avarrettava suuren 
suomalaisen kansan tulla sisälle. 

Monessa suhteessa oli Jyväskylän koulun puuhaajilla 
hyvä onni. Vapaammat tuulahdukset valtiollisessa elä- 
mässämme olivat juuri alkaneet ennättämättä herättää 
järjestettyä vastarintaa. Sitäkin vähemmän oli kouluano- 
muksen vastustamiseen syytä, kun se oh esitetty niin nöy- 
rässä ja vaatimattomassa muodossa. Se ei voimat miten- 
kään ärsyttää. Kumminkin Yrjö Koskisen tarmokas esiin- 
tyminen Suomettaressa oh vakava muistutus siitä, etteivät 
asiat olleet niinkuin olla pitäisi: se ikäänkuin taampana 
jyrähtelevä ukkonen huomautti vallanpitäjiä, että on 
ajoissa tyynnytettävä uhkaavaa myrskyä. 

Uusi oppilaitos oli kaikkien suomalaisuuden ystävien 
silmäterä. Sitä hellittiin ja vaalittiin. Sen kohtaloon oli- 
vat kaikkien katseet tähdätyt. Sanomalehdet seutasivat 
tarkoin sen vaiheita. Olihan nyt käytännössä ratkaista- 
vana kysymys, sopiko suomenkieli korkeamman opetuksen 
kieleksi, josta sangen paljon oh epäilyksiä lausuttu. Monista 
vaikeuksista huolimatta, joita koululla alkuaikoina oh, 
menestyi se hyvin. Saatiinpa koulua lavennetufcsikin, 
kun onnelliset sattumat sitä taas suosivat. Kerran v. 1861 
oh Porvoon piispa, jonka korkeimman hoidon alle koulu 



kuului, Suomen silloisen kenraalikuvernöörin kreivi Bergin 
puheilla. Kreivi sattui silloin kysymään, oppivatko oppi- 
laat Jyväskylän koulussa maan kumpaakin kieltä. Piispa 
vastasi, etteivät he oikein opi kun kouluaika on niin lyhyt; 
koulua pitäisi laventaa, niin sitte he kyllä oppisivat. Bergin 
kehotuksesta teki piispa siitä kirjallisen esityksen, jonka 
edellä mainittu jätti senaatille. Kun ei ollut kysymys mis- 
tään suuresta olojen mullistuksesta, vaan oikeastaan ruot- 
sinkielen taidon levittämisestä maassa, katsoi senaatti 
voivansa esitystä kannattaa. Tammik. 30 p:nä 1862 an- 
netussa julistuksessa alkeisopetuksen parantamisesta Suo- 
messa säädettiin Jyväskylän ylä-alkeiskoulu lavennetta- 
vaksi yliopistoon vieväksi. Keväällä 1865 lähetti koulu 
esikoiset kasvateistaan yliopistoon. Tämäkin tapaus vie- 
tettiin erikoisella juhlallisuudella. Opettajiensa ja kaikkien 
suomalaisuuden ystävien suureksi iloksi suoriutuivat en- 
simäisen suomalaisen opiston läpikäyneet hyvin ylioppilas- 
tutkinnossa. 

Sopivampaa paikkaa ensimäiselle suomenkieliselle kor- 
keammalle opinahjolle tuskin olisi voinut olla kuin Jy- 
väskylä. Se oli keskellä maata, keskellä supisuomalaista 
asutusta. »Tänne juurtuneena koulu voi siis», kuten eräs 
aikalainenkin kirjoitti, »välittömästi imeä kansallisuutemme 
raittiinta ja puhtainta mehua». Tänne suomalaisuuden 
rauhaftaan tyyssijaan onnistuttiin saamaan opettajakunta, 
joka pani parhaansa koulun hyväksi; täällä oli sillä valppaita 
lämpimiä ystäviä. Siksi voi koulu menestyksellä suorittaa 
sen suuren tehtävän, että se näytti suomenkielisen kor- 
keamman opetuksen täysin mahdolliseksi. Muut suomen- 
kieliset koulut saattoivat tässä suhteessa kulkea valmiiksi 
hiihdettyä latua. 

Usein sattuu, että moni asia ennakkotapauksena muut- 

tuu paljoa tärkeämmäksi kuin se itsessään on. Niin voi 
sanoa käyneen Jyväskylän suomalaisen opistonkin. Jo lähes 
parikymmentä vuotta oli Snellman tehnyt voimakasta 
herätystyötään, joka virkavallan hetkeksi tukahuttama- 
nakin kyti kuin tuli sammalen alla. Kun nyt yhdessä pai- 
kassa oh herätetty kysymys suomenkielisen opiston perus- 
tamisesta ja saatu sille suotuisa ratkaisu, mikä oh silloin 
luonnollisempaa kuin että muualla yritettiin seurata pe- 
rästä. Entistä vaikeampi oli hallituksen vastustaa tämmöi- 
siä yrityksiä, kun oli semmoinen ennakkotapaus olemassa, 
että Jyväskylään oli perustettu suomalainen opisto. Pian 
saikin Jyväskylän koulu seuralaisia. 

Jo ennenkuin Jyväskylän koulu alkoi toimintansa 
heräsi muutamissa Tampereen porvareissa halu saada kau- 
pungin ala-alkeiskoulu lavennetuksi ylä-alkeiskouluksi. 
Tammik. 18 p:nä 1858 kuulutettiin pidettäväksi raastu- 
van kokous, jossa asiasta ehdotettiin tehtäväksi anomus 
hallitukselle; ja anomus tehtiinkin *). Viitaten aluksi hal- 
litsijan tunnettuun huolenpitoon alamaistensa valistuk- 
sesta, perustelivat anojat koulun tarpeellisuutta Tampe- 
reelle sillä, että Tampere oli nopeasti kasvava kaupunki 
(v. 1843 asukkaita 1819, v. 1858 4,359) ja että Tampereelta 



*) Anomuksen alla ovat nimet: F. A. SackUn, pormestari, 
Finlayson' in tehdas, F. W. Frenckell, tehtaanomistaja, /. Grönberg, 
pastori, G. A. Finne, varatuomari, G. A. Serlachius, apteekkari, 
A. Törngren, varatuomari, A. Sommer, kauppias, /. C. Grek, raa- 
imies, S. Kuhlberg, raatimies, G. Orell, kauppias, C. /. Hildin, 
kauppias, E. J. Granberg, apteekkari, /. IV. IVesterbetg, maa- 
mittari, P. Molin, kaupungin kirurgi, N. J. W. Idman, lääkäri, 
H. Liljelund, raatimies, A . F. Lindberg, raatimies, A. S. Laurin, kaup- 
pias, R. Lindholm, kauppias, A . H. Solin, kauppias, O. M. Thuneberg, 
kauppias, K. A. Brander, kauppias, O. E. Brander } kauppias, A. 
Lemiin, kaupungin vanhin, A. Brummert, kaupungin vanhin, F. L. 
Renfors, kaupungin vanhin, C. G. Tallqvist, leipuri ja A. Helenius, 
räätäli. 



ja sen varakkaasta taajaväkisestä ympäristöstä oli paljon 
nuorisoa muissa kaupungeissa opinteillä. Anomus jätet- 
tiin maan silloiselle kenraalikuvernöörille kreivi Bergille, 
joka jätti sen senaatille. Ennenkuin senaatti ryhtyi ano- 
musta käsittelemään, vaati se siitä lausuntoa Turun tuomio- 
kapitulilta, jonka alueeseen Tampere kuului. 

Koulun opetuskielestä ei anomuksessa virketa ha- 
laistua sanaa; yhtävähän käy siihen liitetyistä asiakirjoista 
selville, mikä anojain toivomus tässä suhteessa oli. Ano- 
jissa oli kyllä joitakin (A. Sommer, J. Grönberg y. m.), jot- 
ka myöhemmin paikkakunnallaan olivat tunnetut lämpi- 
minä suomalaisuuden harrastajina, mutta emme tunne vai- 
kutti vatko he millä tavalla koulun opetuskielikysymyksessä. 
Kun anomus oli esillä Turun tuomiokapitulissa, lausui siitä 
ensin ajatuksensa silloinen lehtori, myöhemmin piispa 
Torsten T. Renvall. Huomautettuaan ensin lämpimin sanoin 
sivistyksen tärkeydestä kansalle yleensä, piti hän samoista 
syistä kuin anojatkin ylä-alkeiskoulua Tampereelle hyvin 
tarpeellisena. Mutta voitiin huomauttaa, että Tampere 
oli lähellä Hämeenlinnaa, jossa kyllä oli koulu. »Vaan vas- 
taväite», jatkoi puhuja, »että Hämeenlinnan koulu voisi 
tyydyttää Tampereen koulu-tarvetta, kadottaa kärkensä, 
jos Tampereen ylä-alkeiskoulussa suomi määrättäisiin ope- 
tuskieleksi, joka määräys, minun mielipiteeni mukaan, tekisi 
Tampereen koulun merkityksen maan yleiselle sivistyk- 
selle niin suureksi, ettei mikään inhimillinen kyky voisi sen 
hedelmiä laskea. Varmaa on kuitenkin, että sen kautta 
annettaisiin vakava todistus siitä, että meidän aikanamme 
koetetaan saada sivistystä Suomen kansan omaksi asiaksi, 
jonka tuleva aika aina, niin kauan kuin Suomen kansa on 
olemassa, siunaten ja kiitoksella tunnustaa.» Lopuksi pu- 
huja sanoi kannattavansa koulua sillä ehdolla, että siitä 



tulee suomenkielinen, samaan tapaan kuin Jyväskylän ylä- 
alkeiskoulu, joka oli esimerkki siitä että suomenkielisiäkin 
kouluja voidaan perustaa. Renvalliin yhtyivät tohtorit 
G. Helsingius ja F. Hertzberg sekä maisteri H. Heikel. 
Lehtori Fr. W. G. Hjelt ei kannattanut koulua ollenkaan, 
koska Tampereen seuduilta oli vähän nuorisoa opinteillä 
muissa kaupungeissa. Arkkipiispa Edvard Bergenheim kan- 
natti kyllä koulun perustamista, mutta ei voinut puolus- 
taa suomea sen opetuskieleksi, koska opetus siitä huono- 
nisi. Enemmistön päätöksen mukaan tuli tuomiokapitulin 
lausunto Renvallin ehdotuksen mukainen. Turun tuomio- 
kapituli siis puolusti semmoisen ylä-alkeiskoulun perusta- 
mista Tampereelle, jossa suomi tulisi opetuskieleksi. 

Senaatissa joutui asia lopullisesti käsiteltäväksi 16 p:nä 
jouluk. 1858. Mutta sielläpä eivät mielet enää olleetkaan 
samat kuin Jyväskylän kouluanomusta käsiteltäessä. Tu- 
run tuomiokapitulin ehdotusta, s. o. suomalaisen ylä-alkeis- 
koulun perustamista Tampereelle, puolustivat viitaten 
Jyväskylän esimerkkiin senaattorit F. I. Edelheim, H. V. W. 
Furuhjelm, F. Langenskiöld ja M. V. Nordenheim. Sitä- 
vastoin senaattori R. Trapp tuumaili, ettei kruunun kuk- 
karolla kannata joka kaupunkiin perustaa kouluja »kaiken- 
laisia eri tarkoituksia varten», varsinkaan kun Tampereen 
lähikaupungeissa kyllä löytyy kouluja. Sitäpaitsi on Tam- 
pereella enimmäkseen työväkeä, joka kumminkaan ei ky- 
kene kunnollisesti kouluttamaan lapsiaan oppikouluissa. 
Olisi parempi, ajatteli senaattori, jos Tampereelle perustet- 
taisiin alempi teknillinen realikoulu. Trappiin yhtyivät 
B. Federley ja A. L. Born, joka vielä puolitoista vuotta 
aikaisemmin oli kannattanut Jyväskylän kouluanomusta, 
sekä C. O. Cronstedt, joka samoin Jyväskylään puolusti 
sekakielistä koulua, mutta nyt omasta puolestaan ei kannat- 



tanut Tampereen kouluanomusta, mutta katsoi kummin- 
kin olevan syytä lausua toivomuksen, että, jos hallitsija 
suostuisi anomukseen, koulun opetuskielenä alaluokilla 
olisi oppilaiden äidinkieli ja yläluokilla ruotsi. Anomuksen 
kohtalon senaatissa ratkaisi varapuheenjohtajan /. M. 
Nordenstamin ääni, joka vastusti koulun perustamista. 
Samaan aikaan, jolloin muualla uudistuspyrinnöissä men- 
tiin eteenpäin, mentiin senaatissa taaksepäin, jossa i */* 
vuotta aikaisemmin miten kuten kannatettiin samanlaista 
anomusta. 

Mutta koulun anojat olivat kaikesta päättäen vaikutta- 
neet pyyntönsä hyväksi kreivi Bergiin, jolle he ensiksi 
olivat anomuksensa jättäneetkin. Kun anomus lähetet- 
tiin korkeimpaan paikkaan saamaan lopullisen ratkaisunsa, 
liitti hän siihen puoltavan lausunnon. Käskykirjeellä 
huhtik. 13 p:ltä määrättiin, että Tampereelle oli perustet- 
tava ylä-alkeiskoulu »niinhyvin opetuskielen kuin kaiken 
muunkin suhteen samankaltainen» kuin Jyväskylän opisto. 
Tämä oli ensimäisiä tapauksia, jolloin kansamme edistys- 
pyrintöjä kohtaan venäläiset viranomaiset osoittivat suu- 
rempaa suopeutta kuin Suomen omat satraapit. Kohta 
tulikin se yleiseksi surettavaksi tosiasiaksi. Keisari osasi 
antaa kansallisille riennoillemme kymmenin kerroin suu- 
remman arvon kuin omat korkeat viranomaisemme. 

Tampereen ylä-alkeiskoulu avattiin 1 p:nä syysk. 1860. 
Koulun rehtoriksi nimitettiin A. F. Rosendal. Tästä kou- 
lusta ei tullut läheskään niin kuuluisaa kuin Jyväskylän 
opisto. Puhtaasti suomalaiseksi ei se koskaan tullut, sen 
rehtori kun oli innokas kaksikielisyyden puolustaja. Eikä 
sen ympärille koskaan kerääntynyt sitä hellää vaalija- 
joukkoa, joka Jyväskylän opiston menestystä valvoi. Sik- 
sipä se kaatui, kun myrsky koululaitostamme kohtasi, ku- 

ten myöhemmin tulemme näkemään. Yrityksiä tehtiin 
koulun laventamiseksi yliopistoon vieväksi, mutta huono 
onni oli niilläkin. Koulu pysyi pelkkänä ylä-alkeiskouluna. 

Kun perustuslaillinen elämä Suomessa heräsi jälleen 
eloon, oli suomenmielisten tärkeimpiä tehtäviä saada sitä 
tietä toivonsa kouluasiassa toteutetuiksi. Köulukysymyk- 
sestä tulikin pitkäksi ajaksi sääty valtiopäiviemme tulisim- 
pia taistelukysymyksiä. Kouluasia ja kieliasia olivat suo- 
malaisuuden ydinkysymyksiä. Niiden onnelliseksi ratkai- 
semiseksi tekivät suomenmieliset päähyökkäyksensä. Van- 
han valtaluokan liikavarpaat taas olivat tässä suhteessa 
kaikkein kipeimmät. Pitikö nyt vanhojen ruotsalaisten 
koulujen rinnalle rakentaa uudet suomalaiset, vai oliko 
ruotsalaisia kouluja muutettava suomalaisiksi, siinä kysy- 
myksen pulmallisuus. Paha niin, paha näin. Edellinen 
olisi ollut kovin paha suonenisku kruunun kukkaroon, 
jälkimäinen kovin masentava vanhalle valtaluokalle. Suo- 
menmielisten vaatimuksia ei ollut mitenkään helppo täyttää. 

Jo tammikuun valiokunnassa sukelsi kouluasia esille. 
Kun oli kysymys suostuntavarojen käyttämisestä maan 
opetuslaitoksiin, muistuttivat monet, mitä suurempia uh- 
rauksia siinä suhteessa oli odotettavissa, kun oli välttä- 
mätöntä perustaa suomenkielisiä kouluja. Erikoisesti te- 
rotti sitä rovasti A. /. Europaeus, esittäen samalla vanhan 
lempituumansa, että Joensuuhun perustettaisiin uusi suo- 
menkielinen opinahjo. Hänen alotteestaan tehtiin jo v. 1852 
asiasta senaatille anomus, mutta senaatti hylkäsi sen. Sen- 
j aikeen kypsytti hän yleistä mielipidettä asian puolelle 
sanomalehtiartikkeleilla, pappeinkokouksissa j. n. e. 

Ensimäisessä säätykokouksessa 1863 — 1864 oli paljon 
puhetta kouluasioista. Europaeus uudisti vanhan anomuk- 

sensa; samoin tehtiin anomuksia suomenkielisten koulujen 
perustamisesta Sortavalaan ja Mikkeliin. Valitettavasti 
saatiin vain Joensuun kouluanomukselle kolmen säädyn 
kannatus. Yhtähyvin keisarillinen kuulutus 30 prltä maa- 
lisk. 1865 v sääti, että »Joensuun kaupunkiin asetetaan ylä- 
alkeiskoulu samanlaisilla määräyksillä opetuskielen suhteen- 
kuin ne, jotka kuuluvat Jyväskylän alkeisopistolle». 

Laajempikantoinen, kuin nämä yksityisiä kouluja kos- 
kevat anomukset, oli pastori Kaarle Kastaa von Essenin 
pappissäädyssä tekemä anomus, joka kuului seuraavasti: 

»Kun pitkän sorron perästä suomenkieli vihdoin ylei- 
sessä tietoisuudessa on voittanut itselleen oikeuden olla siinä 
asemassa, mikä -sille suomenkansan kielenä kuuluu; kun 
keisarillisella käskykirjeellä tämän vuoden heinäkuun 
30 p:ltä on armollisesti säädetty, että viimeistäänkin 20 vuo- 
den kuluttua maan tuomarien ja virkamiesten tulee omata 
riittävä taito maan kielessä voidakseen sillä laatia kaiken- 
laatuiset viralliset asiakirjat; edelleen kun nykyisin maalla 
on varmat toiveet saada nauttia perustuslaillisia oikeuk- 
siaan armollisesti annetun lupauksen kautta valtiopäivien 
määräaikaisesta kokoontumisesta, joilla valtiopäivillä maan 
muiden säätyjen kanssa on edustettuna myöskin talon- 
poikaissääty, jonka jäsenet melkein kaikki kuuluvat suo- 
mea puhuvaan väestöön, ja jo sinä lyhyenä aikana, minkä 
maan säädyt nyt ovat olleet koossa, on tullut näkyviin 
mitä vaikeuksia, melkein voisi sanoa kustannuksia valtio- 
laitokselle kielellinen kahtiajako tuottaa; vihdoin kun tämä 
meidän edustustapamme tekee vielä välttämättömämmäksi 
kuin muutoin olisi, että suomenkielinen rahvas päästetään 
tilaisuuteen hankkia itselleen suuremman määrän tietoja 
ja sivistystä: niin näyttää minusta kaiken tämän johdosta 
selvältä ja välttämättömältä tarmokkaisiin toimenpiteisiin 

ryhtyminen, jotta valmistettaisiin mahdollisuus niinhyvin 
tuleville virkamiehille perusteelliseen suomenkielen oppimi- 
seen, kuin kansalle itselleen päästä osalliseksi nykyajan 
yleisestä sivistyksestä, jonka kautta myöskin voidaan saa- 
da aikaan eri yhteiskuntaluokkien yhteenliittyminen isän- 
maassamme. 

Tämä voidaan minun käsitykseni mukaan saavuttaa 
ainoastaan tarkoituksenmukaisesti järjestämällä koululai- 
tos maassamme, ja saan minä siinä suhteessa esittää ar- 
voisan säädyn harkittavaksi seuraavan ehdotuksen: 

1:0 Kaikissa niissä osissa maata, missä väestö on pää- 
asiassa suomalaista, pitää kaikkien oppilaitosten, niinhyvin 
oppineitten kuin ammattikoulujen, pääkielenä opetuk- 
sessa käyttää suomea. 

2:0 Virkamiessivistystä varten määrätyissä kouluissa, 
sikäli kuin ne ovat suomalaisia, pitää korkeammilla luo- 
killa opetuksen muutamissa aineissa tapahtua ruotsiksi, 
ja päinvastoin kaikissa samaan luokkaan kuuluvissa ruot- 
salaisissa kouluissa muutamissa aineissa suomeksi. 

3:0 Suomen yliopistoon, jossa jo on myönnetty oikeus 
suorittaa kirjoituskokeet sekä julkaista ja puolustaa väi- 
töskirjat suomeksi, pitää yleensä asettaa sellaisia opettajia, 
jotka taitavat tätä kieltä. 

4:0 Vaatimukset suomenkielen sekä tietopuolisessa että 
käytännöllisessä tuntemisessa niitä varten, joita yliopisto 
valmistaa valtion ja kirkon virkoihin, pitää melkoisesti 
koventaa.» 

Lyhyesti ja sattuvasti on tässä anomuksessa esitetty 
ne syyt, jotka silloisissa oloissa pakoittivat suomenkielisten 
oppikoulujen kiiruuseen perustamiseen. Ne olivat niin 
ilmeiset, että olisi luullut jokaisen ne ilman muuta tun- 
nustavan päteviksi. Vaan eläpäs. »Sivistystä kansan kes- 

kuuteen levitetään perustamalla kansakouluja», sanoi pro- 
fessori Edvard af Bruner aatelissäädyssä, »mutta ei sen 
kautta että rahvaan pojat yleisesti harj ottaisivat opintoja 
oppikouluissa.» Äänestyksettä esitys aatelistossa hylättiin. 
Porvarissäädyssä ei sen kohtalo ollut paljoa parempi. Ta- 
lonpoikaissäädyssä oli tehty samankaltainen esitys kuin 
von Essenin, ja siellä asialla kyllä oli varma kannatus sa- 
moinkuin pappissäädyssäkin, mutta kahden säädyn myö- 
tävaikutuksella ei saatu aikaan yleistä säätypäätöstä. 

Mutta suomenmielisillä oli sillä hetkellä lujempi kan- 
natus hallituksessa kuin sitte vähän myöhemmin. Neuvos- 
pöydässä istui itse J. V. Snellman. Pappis- ja talonpoikaissää- 
dyissä lausutut toivomukset otettiin huomioon asetuksessa 
suomenkielen käyttämisestä 20 p:ltä helmik. 1865. Siinä 
oli m. m. pykälät: 

§ 4. Koulu-opettajiksi aikovilta vaaditaan vuodesta 
1868 alkaen, että he Yliopistossa tahi asianomaisessa Tuo- 
miokapitulissa opinnäytteen kautta ovat osoittaneet sem- 
moisen tiedon suomenkielessä, että sitä huokeasti voivat 
opetuskielenä käyttää. 

§ 5. Maan kaikissa oppikouluissa ja lukioissa pitää, 
niin pian kuin asian järjestäminen ennättää tapahtua, 
suomenkieli pantaman opetuskieleksi ruotsinkielen rinnalla 
yhdessä tahi useammassakin aineessa, sen mukaan kun 
soveliaita opettajia siihen on saatavina. Ja tulee Tuomio- 
kapitulien, asianomaisten kouluvirastojen ehdotuksen jäl- 
keen, määrätä semmoinen opetusaineiden jako, kuin mai- 
nittua tarkoitusta varten saatetaan nähdä tarpeelliseksi, 
niin että opettaminen suomenkielellä voi alkaa tulevan 
lukuvuoden alusta; sekä kuuluu Suomen Senaatin Talous- 
Osastolle järjestänsä säätää useampain aineiden opettami- 
sesta sanotuissa oppilaitoksissa suomenkielellä. 

Kaikesta päättäen Snellman, jonka vaikutuksesta 
nämä pykälät syntyivät, piti niitä onnellisena ratkaisuna 
koulukysymykselle ja suurena voittona suomalaisuuden 
asialle. Ne olivat täysin hänen kantansa mukaiset. Hän 
luultavasti odotti, että koulut yleensä näiden määräysten 
vaikutuksesta suomalaistuisivat ja samalla suomalaistuisi 
sivistynyt ruotsinkielinen luokka. Muuten tämä oli silloisen 
koulupolitiikan pääkysymys, josta oli paljon väitelty Jy- 
väskylän opiston ensimäisinä toimintavuosina. Jo silloin 
ilmaisi Snellman siitä mielipiteensä, jota hän ei myöhem- 
minkään muuttanut. Vaan ensin esittäkäämme, miten 
Snellman johtui tässä asiassa kynään tarttumaan. 

Kun puhuttiin suomalaisen opiston perustamisesta 
Jyväskylään, luuli suuri suomenkieltä harrastava yleisö, 
että siitä tulisi puhtaasti suomalainen. Niin ei käynyt. 
Koulun perustamismääräyksessähän säädettiin, että sen 
kahdella alimmalla luokalla oli opetettava oppilaitten äi- 
dinkielellä, oli se sitte suomi tai ruotsi, ja ylemmillä luokilla 
suomeksi ainoastaan yhdessä tai kenties useammassa ai- 
neessa tarpeen mukaan; ja sillä tapaa koulu aluksi järjes- 
tettiinkin. Kun tuli tunnetuksi, ettei koulu ollutkaan puh- 
taasti suomenkielinen, nousi siitä ensi luokan hirmumyrsky 
sanomalehdistössä. »Olen kuullut Jyväskylän opistosta 
sanottavan, että venskaa ja vinskaa sotketaan yhteen, 
ruotsiksi puhutaan ruotsalaisille ja suomeksi suomalaisille», 
kirjoitti Suomen Julkisiin Sanomiin eräs »Juho Tanunpoika 
Kuortaneelta», vaatien tarkat tiedot, millainen sekasikiö 
paljon toivotusta laitoksesta oli tullutkaan. Kun pari opis- 
ton opettajaa julkisuudessa selitti, miksi oltiin pakotettuja 
kaksikielisyyteen, saivat he kuulla kunniansa siitä, että 
»suomikylmyytensä eli oikeammin ruotsivimmansa innossa 
laiminlöivät kansamme edut ja luottamuksen». Koulun 

innokas ja uhrautuvainen perustajakin tohtori Schildt sai 
osansa, vaikka olikin syrjäinen. Hän oli »pitänyt kan- 
saansa narrina», haluten saada »pyhää savua suomi-kuulun 
nimensä alttarille». Useita niinkin tuimia kirjoituksia lä- 
hetettiin sanomalehtiin, etteivät toimitukset uskaltaneet 
niitä painattaa. Eivätkä ainoastaan syvät rivit, vaan mo- 
net »vanhat rehelliset» sivistyneetkin suomenmieliset kii- 
vaasti moittivat Jyväskylässä käytettyä opetustapaa. 
Paavo Tikkanen, joka itse umpisuomalaisesta kodista läh- 
teneenä oli sivistyksensä saavuttanut- ruotsinkielellä, lau- 
sui Suomettaressa vakavia sanoja, arvellen, että Jyväskylän 
opettajakunnan selitys oli »niin mieto suomalaisuudelle kuin 
olla taitaa». Väitteeseen, ettei voi suomea ottaa opetus- 
kieleksi ennenkuin oppikirjoja saadaan, hän muistutti, ettei 
oppikirjoja ilmesty ennen kuin niitä tarvitaan, sekä lisäsi: 
»Olemme puhuneet suumme puhtaaksi, ei vihasta eikä vai- 
nosta vaan rakkaudesta tähän nuoreen opetuslaitokseen, 
tietäen ja tuntien, että tämä koulu saadaan parhaan he- 
delmänsä kantamaan ainoastaan siten, että^siinä kaikki 

opetus annetaan suomen kielellä. Ei opettajakunnan 

myöskään tarvitse katsoa sitä, että kouluun pyrkii ruot- 
sinkielen taitavia lapsia; onhan meidän suomalaisten lasten 
täytynyt oppia ruotsinkieltä, eikä meitä ole koskaan sää- 
litty kielemme vuoksi.» Mehiläisessä Rietrikki Polen vei- 
sasi samaa valitusvirttä: Suomenkansa oh muka ihanissa 
toiveissaan katkerasti pettynyt *). 



*) Outoa on, millä kannalla sen aikuiset ruotsinkieliset lehdet 
olivat tässä asiassa: Jos milloin ruotsalainen sivistyksemme oli vaa- 
rassa, oli se kai silloin, jolloin suomalaisia kouluja ruvettiin perusta- 
maan. Jännityksellä hakee kauhunpurkauksia tämän vaaran joh- 
dosta. Mutta päinvastoin kuin odottaisi monet ruotsalaiset lehdet 
moittivat ankarasti, joskuspa suorastaan loukkaavalla tavalla niit- 
ten velttoutta, joitten tuli viran puolesta suomalaisen opetuksen 
asiaa ajaa. 

Todellisuudessa kumurinkin oli niin, etteivät Jyväs- 
kylän opettajat lainkaan ansainneet tätä ryöppyä. Opiston 
suomalaisuus oli sydämen asia heille niinkuin muillekin 
sen ystäville. 

Seurattuaan aikansa äänetönnä syrjästäkatsojana tätä 
jupakkaa puuttui siihen vihdoin sekin mies, jonka sanoille 
Suomessa parikymmentä vuotta oli totuttu panemaan suu- 
rin paino. 

Litteraturbladissa kirjoitti hän v. 1859: 

»Jokainen on epäilemättä ilolla ottanut vastaan tämän 
todistuksen, että hallitus tunnustaa tulevaisuuden tarpeen. 
Mutta kysymys, kuinka tällainen opisto on järjestettävä, 
ei ole helpoimpia ratkaista. '— 

Se todellakin vivahtaa mielettömyyteen, kun esim. 
vaaditaan, että Jyväskylän opisto tulisi kokonaan suoma- 
laiseksi, toisin sanoin, että siinä kaiken opetuksen pitäisi 
tapahtua suomeksi. On muka vähäpätöistä, ettei vielä 
tätä suomalaista koulua varten ole olemassa tarkoituksen- 
mukaista maantieteen oppikirjaa, eikä laajempaa yleistä 
historiaa, eikä latinaista lauseoppia, eikä latinaista luku- 
kirjaa selityksineen, eikä latinaista sanakirjaa, eikä sak- 
salaista kielioppia, eikä saksalaista sanakirjaa, — vaan 
venäjän kielen oppikirjoista olemme vaiti 

Jollei maamme sivistynyt luokka opi omaksi velvollisuu- 
dekseen ja jälkeen tulevien onneksi tunnustamaan, että sen 
lapset ja lastenlapset kielenkin puolesta suomalaistuvat, 
niin Suomen kansalla ei ole tulevaisuutta. Heidän juuri 
tulee miettiä asemaansa ja valita niiden joko — taikka välillä, 
jotka tulevaisuus tarjoo. Syy, minkätähden Suomen kan- 
sallisuuden pitää mainitusta luokasta saada vastaiset edus- 
tajansa on yksinkertaisesti se, että sillä on polvesta polveen 
menevä sivistyksensä. Saattaa kyllä tuntua raskaalta, 

ettei historiaa voi syrjälle työntää, mutta inhimillinen 
kehitys on auttamattomasti sen pakkoon sidottu. Ihmisen 
vapaus on siinä vaan, että tämäkin pakko on hänen omaa 
vapaata työtänsä. Maan sivistyneille muutos ei ole helppo, 
mutta kansakunnan olemassaoloa ei pelasteta pelkillä 
hurskailla toivomuksilla. Kuten herrassäädyn pitää pukea 
peritty sivistyksensä uuteen muotoon, niin ei suomalaisen 
rahvaankaan lapsilla ole muuta keinoa päästäksensä sa- 
maan työhön osalliseksi, kuin hankkia itselleen osa herras- 
säädyn polvesta polveen menevää sivistystä. 

Senpä tähden puhtaasti suomalainen koulu tällä het- 
kellä on mielettömyyttä. Suomalainen on se opetus, joka 
tekee mahdolliseksi ruotsia puhuvalle pukea peritty tie- 
tonsa suomenkielen pukuun, ja suomea puhuvalle tulla 
tästä perinnöstä osalliseksi. 

Emme siis tämän johdosta voi tulla muuhun vakau- 
mukseen, kuin että opetus kaikissa maamme kouluissa on 
annettava kaikille oppilaille sekä ruotsiksi että suomeksi. 
Mutta tämä ei voi muulla tavoin tapahtua, kuin kumpaa- 
kin kieltä opetuskielenä eri aineissa käyttämällä. Niin sa- 
nottujen suomalaisten opistojen tehtävä on tässä kohden 
käydä etunenässä. 

Opettajan harkittavaksi täytyy jättää, milloin äidin- 
kieli voipi herjetä olemasta ainoana opetuskielenä, niinpä 
myös, missä aineissa toinen tahi toinen opetuskieli on yh- 
teisesti kaikkien oppilaitten käytettävä.» 

Niin oudoilta kuin nämä Snellmanin sanat kuulu- 
vatkin ovat ne täysin hänen yleisen ajatustapansa mukaiset. 
Hänen ohjelmansa mukaan piti ruotsinkielisen kansan- 
aineksen tässä maassa muuttua kieleltään suomalaiseksi ja 
näin kansaa lähentyneenä edelleenkin olla kaikkialla asiain 
johdossa. Sitävastoin ei hän sitä pitänyt suotavana, että 



suomenkielistä kansanainesta koetettaisiin kohottaa joh- 
toon, koska se nuoren sivistyksensä vuoksi ei tulisi siihen 
kykenemään. Samassa Litteraturbladin kirjoituksessa sa- 
noo hän: »Talonpoikaislapset eivät ole ne, jotka ovat edus- 
taneet ja edustavat korkeampaa sivistystä Euroopan sivis- 
tyneimmissä maissa. Sivistyksen siemen kehittyy vähi- 
tellen sukupolvissa. Ruotsi on ehkä se maa, jossa lukui- 
sempia mainioita miehiä on lähtenyt talonpojan tuvasta 
tahi mökistä. Mutta sielläkin on prosentti vähäinen. Myön- 
nämme tietysti välttämättömäksi, että kaikille on avattava 
pääsö korkeampaan opetukseen. Suvuissa on rappeutu- 
mista ja ylenemistä. Uusia sukuja perittyine sivistyksineen 
täytyy astua vanhojen sijaan. Mutta asiain pakko tekee 
tämän siirron hitaaksi. Tavallisesti käy se vähitellen siir- 
tymällä maanviljelyksestä teollisuuteen ja siitä toisessa 
sukupolvessa suorastaan toimintaan yleisten etujen hy- 
väksi». Jotta suomenkieliselle rahvaalle olisi riittävää ti- 
laisuutta siirtyä maanviljelyksestä teollisuuteen, suositteli 
Snellman sille moneen kertaan kaikenlaisia ammattikouluja 
ja koetti niiden perustamista edistää. 

Oppikoulujen suhteen ei Snellman saanut tahtoansa 
läpi. Jyväskylän opisto muuttui ennen pitkää täydelli- 
sesti suomalaiseksi. Ummikkoruotsalaisten oppilaitten vä- 
hyys, opettajain uuraat ponnistukset suomenkielisen ope- 
tuksen hyväksi, heidän vastenmielisyytensä kaksikielistä 
opetusta kohtaan, joka tuotti käytännöllisiä vaikeuksia, ja 
suuren suomalaisen yleisön hartaat toivomukset vaikuttivat 
sen, että samalla kuin koulu v. 1862 määrättiin laajennet- 
tavaksi, se hallituksenkin puolelta tunnustettiin puhtaasti 
suomenkieliseksi, jommoiseksi se käytännössä oli jo aiem- 
min muodostunut. Miten lujasti vakuutettu Snellman oli 
puolustamansa kaksikielisen opetusjärjestelmän oikeudesta, 

näkyy siitä, että Jyväskylän opiston täydellinen suoma- 
laistuminen oli hänelle kova pettymys. »Jos ruotsinkieli olisi 
käytetty», kirjoitti hän Litteraturbladissa v. 1862, »opetus- 
kielenä koulun kaikilla luokilla kaikissa oppiaineissa, paitsi 
parissa, joita olisi sopinut suomeksi luettaa, olisi Jyväs- 
kylän koulusta tainnut syntyä malli-koulu, mutta nyt 
kun oppilaat eivät vähääkään opi ruotsinkieltä, ei koulu 
ole muu kuin naurun-asia». Myöhemminkään ei Snellman 
tässä asiassa mieltään muuttanut, sillä milloin hän koulu- 
politiikasta puhui, esitti hän samoja ajatuksia, ja valitti 
koko ikänsä, ettei saanut mielipidettänsä voitolle — suo- 
malaisen • sivistyksen onneksi. Sillä ainakaan nykyisin 
ei luulisi olevan syytä yhtyä Snellmanin suruun. Tosin 
on vielä äskettäin hänen kantaansa puolustettu. Niinpä 
Snellmanin elämäkerrassaan Th. Rein lausuu *) : »Emme 
pyydä ratkaista oliko hänen aatteensa kasvatusopilliselta 
kannalta mahdollinen. Jos se olisi toteutettu, olisi se ar- 
vattavasti aikaa myöten vienyt säätyluokan suomalaistu- 
miseen suuremmassa määrässä kuin miltä nyt näyttää, 
ja se olisi estänyt sitä juopaa s yn t ym ästä mainitun luo- 
kan molempain ainesten välille, joka nyt uhkaa viedä 
nämät ainekset yhä kauemmaksi toisistaan». Mutta on- 
kohan tämä niin varmaa? sopii kysyä. Olisikohan tosi- 
aankin tätä tietä saavutettu säätyläisluokan suomalaistu- 
minen? Suuresti täytyy sitä epäillä sen ärtyisän vasta- 
hakoisuuden vuoksi, jota säätyluokkamme on osoittanut 
suomalaisuutta kohtaan jo tämän kaksikielisyysjärjestelmän- 
kin aikana. Eiköhän päinvastoin tästä kaksikielisyydestä 
olisi helposti voinut muodostua laaja peite, jonka alle kor- 
keamman suomalaiseti sivistyksen heikko oras olisi voitu 
mukavasti tukahuttaa ja siten ehkäistä suomalaisuuden voi- 



*) Th. Rein. J. V. Snellmanin elämä. II osa. Siv. 251. 

makkaampi kehitys ties kuinka pitkiksi ajoiksi, jos koulu- 
politiikkamme olisi pysyvämmin tälle tielle kallistunut. 

£i siis voinut pitää onnellisena sitä ratkaisua, jon- 
ka koulukysymys Snellmanin vaikutuksesta oli saanut. 
Pian tuli se käytännöllisessä elämässä näkyviin. 

Jo se mieltenkuohu, mikä oh* syntynyt Jyväskylän 
opiston kaksikielisyyden johdosta, antoi aihetta arvata, 
ettei suomalaisella taholla tultaisi olemaan tyytyväisiä 
1865-vuoden asetuksen määräyksiin. Pian puhkesikin se 
näkyviin. Kirjallisessa Kuukauslehdessä v. 1867 lausui 
siitä Yrjö Koskinen: »Kiitollisuudella on mainitseminen, 
että arm. asetus Helmik. 20 p. 1865 säätää, että maan kai- 
kissa oppineissa kouluissa ja lukioissa suomenkieli on ruot- 
sin rinnalle asetettava opetuskieleksi yhdessä tai useissa 
aineissa. Tästä näkyy, että koulujen suomenta- 
miseksi joita-kuita askeleita on tehty. Mutta toiselta puo- 
len on syytä arvella, että oikea tarkoitus-perä ei ole kaikin 
paikoin täydellisen selvä. Ensiksi on muistaminen, että 
asetuksen määräys yhdestä tai useasta suomeksi opetetta- 
vasta aineesta muun ruotsiksi käyvän opetuksen rinnalla, ei 
voi lopullisena sääntönä koskea muita kouluja kuin niitä, 

joissa ruotsi enimmältään on pysyvä. Mutta toinen 

on asian-laita niissä maan osissa, joissa väestö on suomen- 
kielinen ja joissa siis jokainen lapsi, ellei sitä luonnotto- 
massa umpinaisuudessa ole kasvatettu, suomea osaa. Että 
niillä seuduin koulujen opetuskieli on kokonaan suomeksi 
pantava, on niin selvä asia, että ainoastaan muutamien ny- 
kyisten opettajain kykenemättömyys voi olla toimeen- 
panossa viivykkeenä». 

Vielä huonompaa menestystä säädetylle kaksikielisyys- 
järjestelmälle ennusti se, että koulunopettajat, joista sen 
toteuttaminen viimekädessä riippui, asettuivat jyrkästi sitä 

3 

vastaan. Suomen ensimäinen yleinen opettajainkokous 
v. 1863 näytti vielä olleen kaksikielisyyden kannalla; sil- 
loin ei siitä ollut vielä tarpeeksi käytännöllisiä kokemuksia. 
Mutta uusi sävel kaikui jo toisessa opettajain kokouksessa 
v. 1867. »Ei sillekään», lausui siellä kieliasiasta lehtori G. E. 
Euren, »joka katselee asiata kauempaa, voi olla vierasta, 
että kaikissa tai ainakin useimmissa tieteissä löytyy nimi- 
tyksiä, joita nuorukaiselle opetetaan pitkin hänen koulu- 
aikaansa ja jotka senvuoksi imeytyvät koko hänen henki- 
seen olemukseensa ja jotka ovat niin tärkeitä, että ne vallan 
antavat muodon hänen henkiselle olemukselleen. Niiden 
opettamista kahdella eri kielellä en minä pidä sopivana; 
hän oppii osan aineita, nimityksiä, käsitteitä ja ajatuksia 
suomeksi, toisen osan ruotsiksi. Jos mikä, niin tämä koko- 
naan raatelee hänen sielunsa, hänen tajuntansa, eikä se 
anna mitään ryhtiä, mitään sivistystä, mitään henkeä». 
Kun vielä jotkut muut puhujat olivat Eurenia säestäneet, 
päätti kokous, että yksi opetuskieli oli otettava käytän- 
töön maan oppilaitoksissa, suomalaisilla seuduilla suomi, 
ruotsalaisilla seuduilla ruotsi. Tampereen ylä-alkeiskoulun 
rehtori A. F. Rosendal näyttää olleen ainoa, joka ollen itse 
koulun opettaja lämpimästi puolusti kaksikiehsyy s järjes- 
telmää. Mutta hänenkin täytyi koulunsa lakattua sen toi- 
minnasta laatimassaan kertomuksessa tehdä se tunnustus, 
»ettei suinkaan tarvita suurta pedagogillista (kasvatusopil- 
lista) tietoa eikä liioin kokemustakaan ymmärtämään, että 
opettajan on mukavampi ja erittäin vähemmin vaivalloinen 
antaa opetusta siinä, kussa kaikki oppilaat ovat saman- 
kielisiä, kuin siinä, jossa hänen täytyy opettaissaan vuoro- 
tellen käyttää kahta kieltä». Mutta sen hankaluuden uhal- 
lakin, mitä kaksikielisyys tuotti, puolusti hän sitä »innoit- 
tavien kielikiistojen välttämiseksi». 

Yhtä paljon kuin koulun seinäin sisällä synnytti niiden 
ulkopuolellakin kaksikielisyys] ärjestelmä nurkumista ja 
tyytymättömyyttä. Vanhemmat valittivat, että heidän 
lapsensa olivat pakotetut oppimaan joitakin oppiaineita 
kielellä, jota he eivät taitaneet, mistä seurauksena oli epä- 
tasaisuus edistymisessä sekä se, että oppilaat muutaman 
vuoden perästä eivät kunnollisesti osanneet kumpaakaan 
kieltä, pahimmassa tapauksessa ei edes omaa äidinkieltänsä. 
Entäpä taito niissä aineissa, joita luettiin vieraalla kielellä! 
Monet oppilaat lukivat koneellisesti ulkomuistiin annetun 
läksyn ymmärtämättä tämän taivaallista sen sisällyksestä. 

Suomalaisuuden edistymisen kannalta olisi ollut tär- 
keää, että koulukysymyksen ratkaisu olisi tuottanut suo- 
malaisuudelle voittoja, joita kaikki kansallisen asian ajajat 
olisivat voineet yksimielisesti puolustaa. Mutta nyt oltiin 
kaikkea muuta kuin yksimielisiä. Senpävuoksi, kun nämä 
voitot joutuivat koetukselle, virkavallan niitä uhatessa, 
ne menetettiin helposti. 

Ensimäiseksi rupesivat 1865 vuoden asetuksen mää- 
räyksiä vastaan hangottelemaan maan tuomiokapitulit, 
joiden huostaan kouluasiain huolehtiminen vielä kuului. 

Kuopion tuomiokapituli yksin totteli, menipä pitem- 
mällekin kuin vaadittiin: myönnettiin puolet . aineista ja 
tunneista suomenkieliselle opetukselle omistettaviksi. Kuo- 
pion ja Oulun kouluissa suomenkieli siten sai jalansijaa, 
sitä helpommin kuin se ennestään oli kaikille lapsille tuttu. 

Vaan samaan aikaan Turun tuomiokapituli peittele- 
mättä ylenkatsoi kieliasetuksen määräyksiä. Ei ollenkaan 
välitetty asetuksen määräyksestä, että opettajan suomen- 
kielen taito oli todistettava. Kaiken lopuksi arkkipiispa Ed- 
vard Bergenheim lopulla vuotta 1865 antoi pitkän kiertokir- 
jeen, jossa selitti, että koulut eivät voineet suomenkieltä ot- 

taa opetuskieleksi, toisin sanoen, ettei asetusta voitu nou- 
dattaa. Porvoon tuomiokapitulin menettely ei ollut paljoa 
parempi. Valitettiin, että käytettiin uhkauksiakin niitä 
opettajia kohtaan, jotka omin päin tahtoivat täyttää ase- 
tuksen määräykset. Kirjallisista opinnäytteistä annettiin 
alin arvosana sen vuoksi, että ne olivat suomenkielellä 
laaditut. 

Näin koulujen suomalaistumisesta oli sangen heikot 
toiveet. 

Tämä hidas kehitys aiheutti, ettei 1867 vuoden valtio- 
päivillä voitu asiaa vaitiololla sivuuttaa. Edusmiesten 
K. Muttilaisen, Kaarlo Värrin ja Pekka Tiaisen anomusten 
johdosta laati talonpoikaissäädyn yksityinen valitusvalio- 
kunta pitkän ja valaisevan mietinnön, jonka pääkohdat 
olivat, että Helsingin normaalikoulu saisi suomalaisen 
rinnakkaisosaston, että Turun alkeisopiston rinnakkais- 
osasto tulisi suomalaiseksi ja että suomalaisilla seu- 
duilla sijaitsevissa kouluissa yleensä suomea ruvettaisiin 
käyttämään opetuskielenä ruotsin rinnalla* Tähän ano- 
mukseen yhtyi pappissääty, jossa kirkkoherra Joh. Bäckvall 
oli tehnyt samanlaisen esityksen, selittäen, että »puhtaasti 
ruotsalaisia kouluja ei voi enää tulla kysymykseenkään», 
kun vuodeksi 1883 kaikkien virkamiesten, joita koulut 
etupäässä valmistavat, pitää oppia suomea. Säädyn mie- 
lestä oh suomenkieli maamme umpisuomalaisissa ja ruotsi 
sen umpiruotsalaisissa osissa pidettävä koulun alempien 
luokkien opetuskielenä; ylemmillä luokilla toinen kotimainen 
kieli oli käytettävä muutamien aineitten opetuskielenä. Siis 
sama kanta kuin 1865 vuoden asetuksenkin, sillä erotuk- 
sella vaan että uudistuksen lopputarkoitus oli selvemmin 
esitetty. Mitään yleistä säätyanomusta ei syntynyt. Tämä 
jäi vaan näiden kahden säädyn toivomukseksi. 

Harvoin on paremmin paikallaan kuin tässä kohden 
sanoa, että kansa sai kiviä leivän asemesta. Kuluneet 
io vuotta Jyväskylän opiston alkamisesta olivat suomen- 
kieliselle kouluopetukselle olleet edistyksen vuosia. Nyt 
seurasi taantumus, jolloin uusista suomenkielisistä oppi- 
laitoksista ei voinut olla puhettakaan. Hyvä, jos entiset- 
kin olisi voitu säilyttää. 



Takatalvi. 



• • • 

♦ ♦ 



Vuoden 1860 alkupuoli oli suomalaisuuden riennoille 
muuallakin kuin koulualalla iloista kevättä: kaikkialla 
orasti ja versoi. Hallitsija oli suopea, ruotsinkielinen 
valtaluokka oli vielä verrattain suopea ja suomalaisuuden ys- 
täväin «ensimäkien mies J/V. Snellman istui neuvospöydässä 
suorittaen maalle kaikkien tunnustamia palveluksia. Sa- 
man vuosikymmenen lopussa seurasi kuitenkin takatalvi, jo- 
ka palellutti kuoliaaksi monet niistä lupaavista oraista, 
joita suomalaisuuden vainiolle oli puhjennut. 

Ensinnäkin ylimmissä hallituspiireissä tuulet kylmeni- 
vät. Aleksanteri ILsen kävi, niinkuin niin monen, joka 
liian kauan pidätetyn virran sulkuja aukoo. Virta syök- 
syy eteenpäin rajuna, hävittävänä tulvana, niin ettei sen 
kulkua enää voida hallita. Kansanvapauttamispyrinnöt 
menivät Venäjälläkin pitemmälle kuin Vapauttaja-Tsaari 
oli aikonut. Hänen täytyi ryhtyä niitä pidättämään. Monet 
vapauden harrastajat tunsivat silloin toiveissaan petty- 
neensä, ja katkeroituneena ryhtyivät väkivallan töihin. 
Huhtikuulla v. 1866 tehtiin murhayritys keisarin henkeä 
vastaan — ensimmäinen niistä monista, joiden uhriksi 
Aleksanteri II vihdoin joutui. Samaan aikaan sattui kei- 

sarille toinenkin ikävä tapaus. Hänen vanhin poikansa 
Nikolai kuoli. Nämä tapahtumat suuresti synkistyttivät 
hänen ihmisystävällistä mieltään. 

Suomessa taas oli kansamme voimia paljon lamautta- 
nut kova kato v. 1866 — 1867. Sen lisäksi olivat ei-suomen- 
mielisellä taholla mielet muuttuneet penseämmiksi suoma- 
laisuuden liikettä kohtaan. Tähän aikaan oli suuri vaikutus- 
valta n. k. liberaalisella (vapaamielisellä) puolueella. Sen 
huomattu äänenkannattaja oli Helsingfors Dagblad, joka 
oli hyvin toimitettu ja levisi paljon. Oikeastaan ei tähän 
aikaan vielä voi puhua puolueista nykyaikaisessa merkityk- 
sessä. Eri mielipiteitä liikkui kyllä suuressa yleisössä, mutta 
millään kansalaisryhmällä ei ollut varmaa, määrättyä 
ohjelmaa. Selvin kanta oli hallituksella ja sillä virkavallan 
kourallisella, joka seisoi sen ympärillä. Tämän kourallisen 
kiukkuinen halu oli tarrata vastaan kaikkea, mikä tarkoitti 
virkavallan rajoitusta esiintyipä se missä muodossa hyvänsä. 
Tuskin tarvitsisi mainita, että suomalaisuuden liike näille 
ylimyksille oli kuin tikku silmään. Muu yleisö eli niissä 
suurissa uudistusajatuksissaan, joita synnytti eduskunnal- 
lisen elämän uudelleen herääminen, rautatie- ja kansan- 
sivistysunelmat, kotipolton kielto, rahareformi, koulun ja 
kirkon ero j. n. e. Ruotsin vaikutus on meillä aina ollut 
suuri, mutta tähän aikaan erittäinkin. Vanhassa emä- 
maassa oli v. 1866 suurella innostuksella vaihdettu vanha 
sääty eduskunta kahteen kamariin, ja sen innostuksen hyöky- 
laineet ulottuivat meidänkin rannikoille. Juuri uudistus- 
ten ajan alkaessa olivat puolen vuosisadan vaelluksen jäl- 
keen tänne ehtineet vapaankilpailun aatteet herättäen 
täälläkin sitä optimismia, mitä ne kaikkialla aluksi olivat 
herättäneet. Tässä uudistus- ja vapaamielisyys-huumauk- 
sessa ei täysin oivallettu, mitä merkitsivät uudistukset 

suomenkielen hyväksi. Kielikysymyksen pohjalla ei tule 
syntymään puoluejakoa, ennusti Dagbladin edelläkävijä 
Barometer v. 1861. Muutenkin oli ajanhengen mukaista 
jättää molempien kieliryhmien välit vapaan kilpailun rat- 
kaistaviksi, joten oli periaatteen mukaista tunnustaa mo- 
lemmat kielet tasa-arvoisiksi. Varsinkin oli se helppoa 
niin kauan kuin sen tarvitsi tehdä vain sanoissa. Mutta toi- 
seksi muuttui asia, kun niin pitkälle ehdittiin, että tarvitsi 
ryhtyä tositoimiin. Silloin suomenkielen oikeudet alkoivat 
liikavarpaita puristaa. Liberalismiin usein liittyy mukavuu- 
den halu, ja hetkellisesti oli mukavampaa väljentää purista- 
vaa, kenkää, kuin kerta kaikkiaan leikata liikavarpaat pois, 
mikä olisi pysyvän ja onnellisen parannuksen tuottanut. 
Saapuivat sittemmin varoittavat viestit Ruotsista. Edus- 
kunnan uudistus ei ollutkaan siellä synnyttänyt sitä ihanne- 
tilaa, mitä oli odotettu. Entinen vanhoillisuuteen taipuva 
talonpoikaissääty maalaispuolueeksi muodostuneena oli 
uudessa eduskunnassa saanut suuren vallan, joka monessa 
suhteessa oli kaikkea muuta kuin kiitettävä. Tämmöinen 
esimerkki silmäin edessä laimensi entistä reipasta uudistus- 
halua, mukavuuteen pyrkimys voitti, ja helpoimmalla pääsi 
jättämällä suomenkielen entiseen sorrettuun asemaansa. 

Miten erilainen olikaan tässä suhteessa 1860-luvun alku 
ja loppu! V. 1861 kirjoitti Barometer: »Me näemme, että 
talonpoika oikeuden-asioissaan on kokonaan kaikellaisten 
ruotsia osaavien nurkkakirjurien mielivallassa; me näemme, 
että hänen täytyy ottaa vastaan vieraalla kielellä kirjoitettu- 
ja oikeuden papereita, jotka ehkä koskevat hänen kalliim- 
pia etujansa. Tämä olisi mahdotonta vapaamman ja kan- 
sanvaltaisemman hallitusmuodon vallitessa. Eikä se- 
kään ole soveliasta, että valtion virkamiehet eivät osaisi 
kansan kieltä. — — Kun virkamiehet katsotaan kansan 

palvelijoiksi (niinkuin he todellisesti ovat) eikä kansan 
herroiksi, silloin on mahdoton ajatella, että muut miehet 
pääsisivät virkoihin kuin semmoiset, jotka todellisesti osaa- 
vat toimittaa sitä, mitä voipi vaatia se kansa, jota he pal- 
velevat. Vasta silloin, kun kansan kieltä ei ainoastaan 

voi, mutta myös täytyy käyttää kaikissa hallituksen, lain- 
käytön ja ennen kaikkia kunnallishoidon asioissa, vasta 
silloin se voipi todellisesti kehkeytyä ja tulla taipuvaksi 
lausumaan kaikki, mitä nyky-ajan yhteiskunnallisessa elä- 
mässä taitaa ajatella». 

Mutta varmaankin olisi Barometer-parka kääntynyt 
haudassaan, jos olisi nähnyt, miten arvoisa seuraaja Dag- 
blad saman vuosikymmenen lopussa alituisesti ahdisteli 
niitä harrastuksia, joilla oli tarkoituksena kansankielen 
kohottaminen. Vaan siitä vähän myöhemmin. 

Ensimäisiä selviä taantumuksen merkkejä oli Snell- 
manin syrjäyttäminen senaatista alkupuolella vuotta 1868. 
Kun ainoa suomalaisen kansan etujen valvoja oli hallituk- 
sesta pois, keskeytyivät toimet suomenkielen hyväksi, jopa 
ryhdyttiin entisiä vahinkoja korvaamaan. Peittelemättä 
lausuttiin sekä hallituksen että ruotsinmielisten piireissä, 
että 1865 asetus oli olemassa ainoastaan paperilla. 

Mitä odotettavissa oli, siitä antoi aavistuksen nor- 
maalikoulun suomenkielisen osaston kohtalo. Syksyllä 
1867 perustettiin tähän kouluun ensimäinen suomenkielinen 
rinnakkaisluokka. Kohta sen jälkeen anoi kasvatusopin 
professori 5. /. Cleve, jonka valvonnan alle koulu kuului, että 
toinen suomenkielinen rinnakkaisosasto avattaisiin seuraa- 
vana syksynä, minkä olisi luullut jo luonnostaankin lankea- 
van ja josta hallitsija 11 piitä kesäk. 1864 oli antanut mää- 
räyksen. Mutta senaatin herroille ei ollut asia yhtä selvä. 
Pitkien keskustelujen jälkeen, kun J. V. Snellmankin silloin 

vielä äänellänsä oli vaikuttamassa anojan hyväksi, päätettiin 
pyydetty toinen luokka perustaa. Mutta ajan tullen profes- 
sori Cleve vielä kerran katsoi velvollisuudekseen vaivata kor- 
keita viranomaisia pyynnöllä, että kolmas suomenkielinen 
luokka perustettaisiin ; Taas puhuttiin asiasta puuta heinää. 
Helsinki oli muka ruotsalainen kaupunki, jossa ei suomen- 
kielistä koulua tarvita. Edelleen noilla kahdella suomen- 
kielisellä luokalla muka oppilaat ennättivät oppia ruotsia, 
joten voivat tällä kielellä jatkaa opintojaan. Tosiaankin suo- 
malaisten oppilaitten ruotsalaistuttamista varten olivat nuo 
kaksi luokkaa mainiot olemassa! Vaan mikä oli pahinta, 
arvattiin senaatissa aivan oikein, että jos näinikään yhdessä 
koulussa kustannetaan suomalaisia rinnakkaisosastoja, siitä 
saadaan aihetta pyytää kaikkiin muihinkin kouluihin sa- 
manlaisia osastoja; ja valtion varat eivät riitä rinnakkais- 
osastojen perustamiseen suomenkielen hyväksi kaikkiin 
oppilaitoksiin. Koulun täydentämisen puolesta puhuivat 
ainoastaan senaattorit /. Ph. Palmen ja S. H. Anteli. Han- 
kitun äänen kautta professori Cleven anomus äänestettiin 
kumoon. »Kysymyksen suureen tärkeyteen nähden» se- 
naatti näet päätti kuulustella erään poissa olevan jäsenensä 
mieltä. Tämä tapahtui i p. huhtik. 1869. Silloin asia 
oli siis tärkeä. Mutta kuukauden perästä se ei enää ollut 
tärkeä. Silloin näet esiteltiin 134 helsinkiläisen anomus 
koulun täydentämisestä. Senaatti tietysti ei ottanut sitä 
huomioon, mutta ei esittänyt asiat a hallitsijalle niinkuin 
senaatin ohjesäännön mukaan kaikki tärkeät asiat pitäisi 
esittää. 

Hämmästys tästä päätöksestä oh suuri. Professorit 
K. G. von Essen, Yrjö Koskinen, 0. E. A. Hjelt ja Th. Kein, 
tohtori Paavo Tikkanen ja kandidaatti W. Lavonius pyysivät 
yksityisillä varoilla saada kannattaa pyydettyä kolmatta 

luokkaa. Sitä ei voitu kieltää. Pietarissa asia ratkaistiin 
niin, että kolmas luokka, kun sitä jonkun aikaa oli yksityi- 
sesti kustannettu, sekä neljäskin olivat toistaiseksi valtion 
varoilla kustannettavat. Mutta uuden käsittelyn alaiseksi 
oli asia otettava, jos lisää tahdottiin. 

Ilmeistä oli, että nyt olivat vaarassa kaikki ne voitot, 
jotka suomenmieliset jo luulivat saavuttaneensa. Tietoa 
ei ollut, kuinka pitkäaikaiseksi taantumus tulee ja mihin 
asti vanhan sivistyksen maltittomassa puolustamisessa 
aiottiin mennä. Suomenmielisten tuli suojata voittojaan. 
Muuta perustuslain suomaa ja mahdollista keinoa ei ollut 
kuin kääntyminen suoraan hallitsijan puoleen. Mutta 
mitään muuta ei siinä asiassa tehty kuin että siitä julkisesti 
keskusteltiin. Kun silloinen kenraalikuvernööri kreivi Ad- 
lerberg erikoisesti kehotti, että suomenmieliset kääntyisivät 
hänen puoleensa hävitettäväksi tuomitun suomalaisen 
normaalikoulun asiassa, . niin suomenmieliset sen ehdotto- 
masti hylkäsivät, koska semmoinen puuha olisi luonnollisista 
syistä kovin arveluttava. Siitä joutuivat he kenraali- 
kuvernöörin epäsuosioon. Mutta siitä huolimatta Dagblad 
pitkin vuotta 1869 hämärillä huhuillansa syytteli suomen- 
mielisiä »Pietarin teistä», salaisista anomuksista, vehkei- 
lyistä perustuslakeja vastaan j. n. e. 

Kun suomenmieliset itseänsä j a- vaatimuksiansa' julki- 
suudessa puolustelivat, näki Dagblad paljon epäluulon- 
alaista ja hämärää heidän tarkoituksissaan, vaatien alusta 
kesää 1869 heidän »suoraan ja selkeästi lausumaan», mikä 
sija tahdotaan antaa ruotsinkielelle kouluissa. Siihen Yrjö 
Koskinen Kirjallisessa Kuukauslehdessä vastasi: »Suoma- 
laisuuden luonne on tosin niin leppeä ja hyvänsävyinen, 
ettei liene suinkaan pelkoa sen rupeevan muita polkemaan. 
Dagblad voi olla ruotsinkielen suhteen aivan rauhoi- 

mään siinä määrässä, kuin se havaitsee sitä tarvitsevansa.» 
Ärtyisän mahtavasti vastasi tähän Dagblad: »Onpa suuria 
sanoja tämä! Se kuuluu niinkuin valloittajan puhe, joka 
luottaen siihen aseelliseen voimaan mikä hänellä on taka- 
nansa, lykkää luotansa kaikki pyydetyt selvitykset hänen 
tointensa suhteen sillä ilmoituksella, että hän kyllä on nou- 
dattava kaikkea sitä kohtuutta ja oikeutta, mitä hän on 
tarpeelliseksi näkevä, liittäen siihen uhkauksen, ettei pidä 
häntä ärsyttämän, osoittamalla epäluuloa hänen tarkoituk- 
siinsa. Hra Y. K:n suuret sanat eivät ole tyhjää 

puhetta, vaan todentekoista varoitusta. Se on päätös- 
kohta eräästä trilogiasta (kolmiopista) . jonka kaksi edellä 
käypää kohtaa ovat viittaus kumousten mahdollisuuteen 
sekä osoitus hallitsijan tunnettuun tahtoon. Tuo vääris- 
tetyn perustuslaillisen naamarin alla puolustettu pietari- 
laisten keinojen käyttäminen on siihen vastakohtana käy- 
tännöllisessä katsannossa. Vielä ei ole niin pitkälle 

tultu, että hra Y. K. Suomen kansasta voipi sanoa: Uetai, 
c'est moi! (valtio minä olen)». Runsaita valituksia ja va- 
roituksia ei puuttunut, mikä hävityksen kauhistus koittaisi, 
jos suomenkieli pääsisi valta-asemaan. Ruotsalaisesta si- 
vistyskielestä meillä muka riippui kaikki Skandinaviasta 
saatu sivistys, vieläpä- perustuslaillinen valtiolaitos, protes- 
tanttinen katsantotapa, ylipäänsä kaikki, mikä ei ole sel- 
vää raakuutta. 

Näin suomenmielisten pieni joukko oli joutunut anka- 
ran tykkitulen alaiseksi sekä hallituksen että yleisen mieli- 
piteen taholta. Heidän viattomimmatkin sanansa vään- 
nettiin arveluttaviksi. Heiltä vaadittiin selityksiä ja vas- 
tauksia ja heitä tutkittiin, ikäänkuin heidät olisi saatu 
kiinni törkeän rikoksen yrityksestä. 

Aika oli silloin astua näyttämölle miehen, joka tahtoi 
antaa suomalaisuudelle ratkaisevan kuoliniskun. Ymmär- 
tääksemme niitä turmiollisia mullistuksia, joita tämä mies, 
kenraaliluutnantti vapaaherra Kasimir von Kothen aikaan- 
sai Suomen koululaitoksen alalla, on lyhyt silmäys tapah- 
tumain esihistoriaan tarpeellinen. 

Se koulujärjestys, joka Suomessa oli voimassa maan 
joutuessa Venäjän yhteyteen, oli vuodelta 1724. Kun se 
oli niin vanha,' oli luonnollista, että se kaipasi uudistuksia. 
Kustaa II Adolfin ajasta asti oli ollut tapana, että kun 
suurempia muutoksia kouluoloissa pantiin toimeen, kuulus- 
teltiin säätyjen mielipidettä. Kun Suomen säätyjä viime 
vuosisadan alkupuolella ei kutsuttu kokoon, suoritettiin 
uudistukset koululaitoksessamme hallinnollista tietä. V. 
1835 asetetun koulukomitean ehdotuksen mukaan julaistiin 
v. 1841 asetus alkeisoppilaitoksista Suomessa sekä v. 1843 
kymnaasi- ja koulujärjestys. Tällöin joutui koululaitok- 
semme entisestään suuresti poikkeavalle uralle. Paitsi 
että ajan hengen mukaan ankarasti tahdottiin valvoa oppi- 
laitten henkistä terveydentilaa, ettei heihin pääsisi juurtu- 
maan vääriä käsityksiä uskonnosta ja yhteiskuntajärjes- 
tyksestä, muutettiin muutenkin hetken tuulten mukaan 
niin paljon koululaitostamme, että muutosten toimeen- 
panossa piti paljon tinkiä. Kuten voi arvata annettiin 
venäjänkielen opetukselle tärkeä sija. Mutta eivät ehti- 
neet nämä muutokset vakaantua, kun jo taas ryhdyttiin 
uudistuksiin. V. 1849 asetettiin komitea uusimaan yli- 
opiston asetuksia. Siitä saatiin aihetta koululaitoksenkin 
uusimiseen. Intohimoisen levottomasti harrasti sitä vapaa- 
herra von Kothen, joka v. 1853 oli tullut senaatin kirkollis- 
toimituskunnan päälliköksi ja jonka hoidossa siis koulu- 
jemme korkein valvonta oli. Kothen, samoinkuin useat 

muut senaikuiset mahtavat virkavallan miehet, esim. vapaa- 
herra L. G. von Haartman, oli peräti tyytymätön ylempään 
koululaitokseemme. Koulujen tärkein tehtävä oli heidän 
mielestänsä virkamiesten kasvattaminen, mutta tämän 
tehtävänsä suorittivat ne huonosti, sillä meidän virka- 
miehiltämme puuttui yleensä hienompi sivistys, käytän- 
nöllinen toimitaito ja elämässä tarpeellisia tietoja; he eivät 
ymmärtäneet käyttäytyä ajan vaatimusten ja maan val- 
tiollisten olojen mukaisesti. Piti siis kouluja muovaile- 
malla koettaa muuttaa virkamiesluokan koko henki ja aja- 
tustapa. Kaikkinaiset raskaat, kasvatusopilliset opinkappa- 
leet olivat poistettavat ainakin niiden tieltä, jotka olivat 
ennakolta määrätyt yhteiskunnan johtaviin paikkoihin, 
jota vastoin heille oli annettava huolellista opetusta hyö- 
dyllisissä aineissa, semminkin ranskan ja venäjän kielissä. 
Monien mutkien jälkeen onnistui von Kothen ajamaan läpi 
tahtonsa. V. 1856 julaistussa kymnaasi- ja koulujärjestyk- 
sessä oli säädetty uusi koulumuoto, siviilikymnaasit, jotka 
järjestettiin von Kothenin aatteiden mukaisesti. Tämmöi- 
siä siviilikymnaaseja perustettiin Viipuriin ja Hämeen- 
linnaan. Vakavia huolia herätti jo silloin koululaitoksemme 
tulevaisuus monissa sen ystävissä *). Hallituskin näyttää 
pian tulleen vakuutetuksi, ettei vanhaa latua noudattamalla 
koululaitoksen uudistumista saada onnelliseen loppuun. 
Merkkinä siitä oli, että v. 1860 suotiin korkeampain koulu- 
jen opettajain kokoontua hippakunnittain neuvottelemaan 
oppilaitoksia koskevista asioista ja että vuoden 1862 ase- 
tuksessa alkeisopetuksen parantamisesta Suomessa suotiin 
koulujen opettajain joka kolmas vuosi pitää yleinen kokous, 

*) Esim. J. V. Snellman ankarasti vastusti sivilikymnaaseja. 
Kts. Juhana Vilhelm Snellmanin elämä. Kirjoittanut Th. Rein. 
II. Siv. 90 — Q4. 

jos hallitus sen katsoi tarpeelliseksi. V. 1863 ilmestyneessä 
asetuksessa Venäjän kielen opetuksesta Suomen alkeis- 
oppilaitoksissa vähennettiin mainitun kielen opetusta sa- 
malla kuin melkein kokonaan poistettiin siviilikymnaasit. 
Hippakunnittain pidetyissä opettajain kokouksissa 
v. 1860 ja yleisessä opettajain kokouksessa v. 1863 lausut- 
tiin toivomus erikoisen kouluylihallituksen perustamisesta. 
Hallitus asettikin v. 1865 komitean *) tekemään ehdotusta 
siitä sekä pohtimaan muitakin koulua koskevia kysymyksiä. 
Komitean esityksen mukaan olisi kouluhallituksessa tullut 
olemaan yksinomaan perinpohjin tieteellisesti ja kasvatus- 
opillisesti sivistyneitä henkilöitä; kasvatusopin professori 
olisi tullut sen varapuheenjohtajaksi. Vuoden 1867 valtio- 
päiville jätti hallitus arm. esityksenä komitean ehdotuksen. 
Sen toteuttaminen kysyi ennen kaikkea varoja ja niiden 
hankkimisesta tahtoi hallitus kuulla säätyjen mieltä. Kun 
maassa oli kova aika, lausuivat säädyt toivomuksen, ettei 
suurempiin muutoksiin vielä ryhdyttäisi, vaan käyttäisi 
hallitus valtio varoja sikäli kuin niitä riittäisi ja näyttäisi 
välttämättömältä uudistuksen toimeenpanoon. Edelleen 
lausuivat säädyt toivomuksen, että koulukysymys ennen 
ratkaisuaan vielä kerran esitettäisiin valtiopäiville. Sa- 
moilla valtiopäivillä käsiteltiin niinikään uutta kirkkolaki- 
ehdotusta ja suostuttiin tuomiokapitulien toisin järjestämi- 
seen, joka oli ehdotettu edellyttämällä koulun erottamista 
kirkosta. Säätyjen hyväksymässä muodossa julaistiin uusi 
kirkkolaki v. 1869 entisen Kaarle XI:nen aikuisen v. 1686 
säädetyn kirkkolain sijalle. 

*) Komitean puheenjohtajaksi määrättiin professori Sakari 
Joakim Cleve, ja jäseniksi professorit M. Akiander, A. E. Arppe, 
tuomiorovasti, myöhemmin piispa Torsten Tuure Renvall, lehtorit 
K. V. Ahrenbergja J. M. Kalm, yliopettaja/. E. Bergroth ja maisteri 
Kaarle Gabriel Leivberg. 

Kohta valtiopäiväin jälestä oli yleinen opettajakokous, 
jossa lausuttiin toivomus, että kouluylihallituksen esimies 
asetettaisiin ehdollepanon kautta, jonka maan opettajat 
toimittaisivat yleisillä vaaleilla; sillä silloin kouluylihallitus 
menestyisi, kun sillä olisi opettajiston luottamus. 

Kaiken tämän jälkeen ehdotti senaatti, että hallitsija 
asettaisi kouluylihallituksen senaatin ehdotuksesta. Mikä 
virkavaltainen katsantotapa, mikä kansan mielipiteen 
halveksiminen! Mutta kova olikin rangaistus, jonka kum- 
minkin kansa sai kärsiä. Marraskuun 24 p:nä 1869 julais- 
tiin asetus kouluylihalUtuksen perustamisesta. Vastoin 
senaatinkin ehdotusta määrättiin sekä esimies että jäsenet 
mainittuun hallitukseen nimitettäviksi kenraalikuvernöörin 
esityksestä. Kasvatusopin professorille ei oltu varattu 
mitään sijaa kouluylihalUtuksessa, mutta sen sijaan tulisi 
siinä neljän ylitarkastajan ohella toimimaan kaksi epämää- 
räiseksi ajaksi nimitettyä korkeampaa virkamiestä, jotka 
oli aikomus ottaa senaatin talousosastosta. Kun ylitarkas- 
tajien täytyi olla suurin osa vuotta matkoilla, niin oli selvää, 
että esimies ja nuo kaksi korkeampaa virkamiestä tulisivat 
ratkaisemaan useimmat asiat, joten kouluylihalHtuksen 
toiminnan tulisivat määräämään kokonaan kasvatusopilli- 
sesti sivistymättömät henkilöt. Oli siis saatu aikaan koulu- 
ylihallitus, mutta paljon virkavaltaisemmassa muodossa 
kuin mitä toivoivat koulumiehet ja mitä säädyt olivat 
edellyttäneet, kun ne periaatteellisesti olivat hyväksyneet 
koulureformin ja lopullisesti suostuneet kirkkolakiin. 

Yllätys ja levottomuus oh maassa suuri. Mutta her- 
kut viimeisinä. Uuden virkakunnan esimieheksi nimitet- 
tiin samalla vapaaherra von Kothen. Maassa oh vielä tuo- 
reessa muistissa hänen edellinen levoton toimintansa koulu- 
laitoksemme alalla. Saatuaan 1859 eron viroistansa Suo- 

raessa, säilyttäen kumminkin kaikki palkkatulonsa, oli hän 
ollut Venäjällä hallitsevan senaatin jäsenenä y. m. toimissa, 
sopivan ajan tultua uudelleen sukeltaakseen täällä esiin. 

»Jumala suokoon vaan», huokaili Uusi Suometar on- 
nettomuuden vuoden (1869) lopulla, »että Suomen koulut, 
joidenka niskalla Suomemme tulevaisuus niin suuressa mää- 
rässä lepää, eivät eri tuulten raivotessa mahda joutua 
haaksirikkoon ja pirstoiksi särkyä!» Pian saatiin nähdä, 
että pahimmatkin aavistukset toteutuivat. 

Vapaaherra von Kothenilla olivat omat lempituumansa, 
joiden puolesta hän koko julkisen uransa aikana suurella 
kestävyydellä, johdonmukaisuudella ja hillittömyydellä 
taisteli. Hän tahtoi ikiajoiksi varmuuttaa ruotsia puhu- 
valle säätyluokalle Suomessa hallitsevan aseman suomea 
puhuviin nähden, jotka olivat pidettävät alaikäisyyden ti- 
lassaan, mutta samalla kertaa tahtoi hän lähentää edellistä 
Venäjään täydellisen venäjänkielen taidon kautta, sekä 
muutoinkin muodostamalla sen tavat ja ajatussuunnan sa- 
manlaisiksi kuin olivat korkeampien luokkien Venäjällä. 
Yhdessä Venäjän saksalaisten paroonien kanssa piti Suo- 
men ruotsalaisten paroonien koettaa määrätä asiain kulku 
keisarikunnassa. Suomen valtio-oikeudellisestakin ase- 
masta oli hänellä kummalliset ajatukset. Suomi oli pelkkä 
Venäjän maakunta, eikä mitään muuta. 

Kun hän nyt oli tullut koululaitoksemme esimieheksi, 
silloinhan hänellä oli oiva tilaisuus toteuttaa tuumansa. 
Ja sen hän tahtoi tehdä pian ja säälimättä. Parissa vuo- 
dessa myllersi hän koko Suomen koululaitoksen. Tuskalli- 
sella jännityksellä odotettiin maassa, mitä yllätyksiä kukin 
päivä toi mukanaan. Kaikki synkät aavistukset toteen- 
tuivat pahimmassa muodossa. Suomalainen kansallisuus- 
liike oli Kothenilla pahin tikku silmässä. Kirjeissään sil- 

loiselle ministerivaltiosihteerille hän tähän aikaan alituisesti 
raivosi suomenmielisiä, tätä »hirveätä roistojoukkoa» vas- 
taan, joksi hän heitä kutsui. Nämä roistot tahtoi hän en- 
siksi iskeä mäsäksi. Heiltä piti ottaa pois korkeammat 
oppilaitokset, joita oli normaalikoulun 3 suomenkielistä 
rinnakkaisluokkaa Helsingissä, täydellisesti suomenkieliset 
oppilaitokset Jyväskylässä ja Joensuussa sekä kaksikieliset 
oppilaitokset Kuopiossa, Oulussa ja Tampereella. Jon- 
kunmoiseksi taustaksi ja oikeutukseksi suomalaisten koulu- 
jen hävittämiselle piti hankkia todistus, ettei suomenkieli 
kelpaa korkeamman opetuksen kieleksi, sekä hallitukselle 
valta järjestää koulujen kieliolot. Tässä suhteessa oli 
esteenä 1865 vuoden asetuksen 5:s pykälä. Se piti saada 
kumotuksi. 

Opetuskielikysymystä pohtimaan asetettiin komitea, 
johon jäseniksi tulivat professorit L. Lindelöf, W. Lagus, 
0. E. A. Hjelt, Yrjö Koskinen, August Ahlqvist, C. G. Estlan- 
der ja Julius Krohn. Komitean mietintö valmistui 7 p. 
tammik. 187 1. Komitean enemmistö *) lausui »ei voivansa 
havaita, että suomenkielen käyttäminen oppikouluissa 
tuottaa mitään haittoja», koska suomenkielisiä oppikirjoja 
jo löytyi, ja ehdotti, että kaksikieliset Tampereen, Kuopion 
ja Oulun koulut muutettaisiin puhtaasti suomenkielisiksi, 
kuten Jyväskylän ja Joensuun opistot. Siitä huolimatta 
kouluylihallitus 16 p:nä maalisk. 187 1 antamassaan lau- 
sunnossa väitti suomenkielen vielä olevan niin alhaisella 
kannalla, että oli vastoin »sivistyksen todellisia etuja» 
käyttää sitä korkeammassa opetuksessa. Tähän mieli- 
piteeseen yhtyi senaatin enemmistö ja kenraalikuvernööri. 
30 p:nä marrask. 1871 ilmestyi sitten julistus, joka määräsi 



*) Vastalauseen komitean mietintöä vastaan tekivät Lindelöf, 
Lagus ja Estlander. 

1865 vuoden asetuksen muutettavaksi siten,»että kussakin 
maan oppikoulussa yksi ainoa opetuskieli, joko ruotsi taikka 
suomi, on käytettävä, ja että toista kotimaista kieltä 
ainoastaan sen opettamisessa korkeimmilla luokilla käytet- 
täköön opetuskielenä ja puheen harjoituksissa.» Senaatille 
annettiin valta »asianhaarain mukaan» järjestää, missä oppi- 
laitoksissa mitäkin kieltä oli käytettävä; kansakouluissa 
sentään katsottiin »luonnolliseksi» sovittaa opetuskieli paik- 
kakunnan kielen mukaan. Nämä »asianhaarat» eivät suin- 
kaan tarkoittaneet koulunopettajien ja lasten vanhempain 
toiveiden täyttämistä, vaan jotakin muuta, jonka helposti 
voi arvata. Suomenkieliset koulut piti hävittää. 

Ensiksi käytiin normaalikoulun suomenkielisten luok- 
kien kimppuun. Sillä oliko laitaa, että pääkaupungissa 
koulujen esimiehen nenän alla korkeammassa oppilaitok- 
sessa levitettiin suomalaisuuden saastaa. Siksi kouluyli- 
hallitus 9 p. maalisk. 187 1 esitti, »ettei Helsingin normaali- 
koulun suomalaista osastoa voisi pitää paikkakunnan tar- 
peitten vuoksi välttämättömänä, ja että kaksinkertaista 
normaalikoulua suurien kustannustensa tähden, jotka nouse- 
vat noin 131,000 markkaan, tuskin voidaan ajatellakaan»; 
ja ehdotti kouluylihallitus, että mainittu osasto olisi siirret- 
tävä Hämeenlinnaan, jossa sikäläinen ruotsalainen opisto 
olisi muutettava suomalaiseksi normaalikouluksi. 

Normaalilyseon hävitys oli luonnollisesti vain osa laa- 
jemmasta hävityshommasta, jossa säätyjen kanssa samalla 
tapaa juostiin kilpaa. Kothenille ei riittänyt, että hävi- 
tettiin suomalaiset opistot, piti koko koululaitos järjestää 
niin, ettei niitä ikipäivinä enää pääsisi syntymään. Jo heti 
toimeensa astuttuaan puuhasi uusi kouluylihallitus koulu- 
järjestyksen muutosta. Maaliskuulla 1871 lähetettiinkin 
siitä senaattiin ehdotus, joka suuresti poikkesi 1867 vuoden 

säädyille jätetystä ehdotuksesta.*) Mutta vaikka viime mai- 
nittua ehdotusta olikin paljon turmeltu, ei se vieläkään 
tyydyttänyt Kothenia. Hän pani siihen vastalauseita sem- 
moiseen suuntaan, että koulun rehtoreita vastedes eivät 
valitsisi opettajakollegiot, vaan hallitus, ja että venäjänkieli 
saisi enemmän jalansijaa kouluissamme. Venäjänkieli 
olisi opetussuunnitelmassa asetettava tasa-arvoiseksi toi- 
sen kotimaisen kielen kanssa ja valinta-oikeus myönnettävä 
niiden välillä. Muutoinkin oli hän uudistanut lempiaattei- 
tansa vuodelta 1856. Hän oh saanut kouluylihallituksen 
ehdottamaan, että Helsinkiin olisi perustettava uusi koulu, 
ruotsinkielinen realilyseo, jonka pääasiallinen tarkoitus olisi 
antaa perinpohjaista opetusta venäjän ja muissa uusissa 
kielissä, ja olisi se asetettava koulu-ylihaUituksen esimiehen, 
siis lähinnä kenraaliluutnantti von Kothenin erityisen val- 
vonnan alle. Vielä kuului eräs osa hänen vastalauseis- 
tansa näin: »Muutoin en voi yhtyä siihen, että oppikouluja 
perustetaan sellaisille seuduille, joissa ei ole oppilaita odo- 
tettavana suuremmassa määrin keski- ja säätyläisluokista, 
vaan tulee oppilaitos ainoastaan edelleenkin houkuttele- 
maan työväen luokan ja rahvaan lapsia urille, joilla eivät 
voi edistyä. Kun sen ohella otan huomioon, että sellainen 
oppikoulujen ylenpalttisuus vaatii suurempia kustannuk- 
sia, joita hyödyllisemmin voidaan käyttää realikouluihin, 
niin tuntuu minusta paremmalta rajoittaa välttämättömim- 
pään». Tästä syystä esitti hän suomalaisilla seuduilla kor- 
keammat oppilaitokset lakkautettaviksi ja sijalle 2 — 4 
luokkaisia realikouluja. M. m. Jyväskylän opisto sai kuulla 
tappotuomion. Se oh hävitettävä ja sijalle Mikkeliin oh 



*) Miten kiire kouluylihallituksella oli, se jo ilmeni heti alussa 
siten, että kouluylihallitus astui toimeensa heti vuoden alussa 1870, 
vaikka sen perustamisasetus määräsi sen alottamaan tehtävänsä 
vasta mainitun vuoden puolivälistä. 

perustettava ruotsalais-venäläinen opisto Kothenin mallia. 
Niin tahtoi hän jakaa Suomen kansan kolmeen kastiin: 
suomalaisille 2 — 4 luokkaisia realikouluja, joissa oli kasva- 
tettava talonpojista porvareja, näiden jälkeläisille olisivat 
sitte ruotsalaiset oppikoulut tarjona, mutta varsinaisille 
järkeville ja valtiomiehiksi pyrkiville oli aiottu hänen oma 
erikoisopistonsa Helsingissä. 

Uuden koululain ehdotus lykättiin senaatissa erityisen 
valiokunnan käsiteltäväksi ja tällä tavoin valmisteltuna 
joutui se huhtik. 22 p. senaatin talousosaston ratkaistavaksi. 
Lausunnossaan talousosasto yleensä kannatti Kothenin 
ehdotuksia: venäjänkielen opiskelun lisäämistä, realikoulu- 
jen perustamista ja kouluylihallituksen valvonnan alaisen 
opiston perustamista Helsinkiin. 

Kothen koetti kyllä visusti salata tuumansa suurelta 
yleisöltä, mutta nyt oli voitto niin suuri, ettei hän mielihy- 
vissään malttanut olla kuiskaamatta siitä silloiselle Mik- 
kelin läänin kuvernöörille, joka sen päästi laajemmankin 
yleisön kuultaville. 

Kuin väkijoukkoon heitetty pommi vaikutti tieto 
Kothenin mullistusatkeista ympäri Suomea. Ensi häm- 
mästyksestä toinnuttua ryhdyttiin kaikkialla tarmokkai- 
siin puolustuspuuhiin. Jyväskylässä heti pidettiin ko- 
kous, jossa valittiin lähetystö Helsinkiin ja, jos asia vaa- 
tisi, aina Pietariin saakka ehkäisemään sitä kovaa kohta- 
loa, jonka alaiseksi kaupungin suurella vaivalla saatu 
opisto uhkasi joutua. Saatiin taas kokea vanha juttu. 
Helsingissä suomalaisuuden asialla oli ankarammat viha- 
miehet kuin Pietarissa. Niin vastenmielistä kuin se olikin, 
ei lähetystön auttanut muu kuin lähteä Pietariin hakemaan 
pelastusta kuolemaan tuomitulle opistolle. Ministerivaltio- 
sihteeri Armfeltin, hänen apulaisensa E. Stjernvall- 

Walleenin ja salaneuvos F. af Brunerin valtiolliseen älyyn 
saatiin vielä sen verran vaikutetuksi, että koulu säästyi *). 

*) Lähetystön matkasta on kertonut tohtori Schildt kirjases- 
saan »Niitä Näitä .» Näyttääksemme, miten tiukalle asiassa 

otettiin, lainaamme tähän osia hänen kertomuksestaan. Mainittuaan 
lähetystön valitsemisesta ja matkasta Helsinkiin jatkaa hän: »Siellä 
kuulivat asiakirjain jo Toukokuun keski-tienoilla senaatista lähe- 
tetyn Pietariin, mut Pietarista Ministeri Valtiosihtieriltä. vielä pa- 
luutetun senaattiin joitakuita tietoja varten. Lähetystö kyseli kor- 
keilta viranomaisilta olisiko syytä sen mennä Pietariin Suomen 
Valtiosihtierille asiata esittämään, vai jättää Keis. Senaattiin vaan 
alammainen anomuskirja. Ja piammasti kaikki neuvoivat jälki- 
mäistä tekemään. 

S(child)t ja S(ärkk)ä (lähetystön jäseniä) kävivät myös Senaat- 
tori S. Antellia kumartamassa asian eteen. Esittivät lähetystönä 

ensin juhlallisesti hänelle käyntinsä tarkotuksen. — : Sen perästä 

toinen heistä rupesi yksityisesti ruotsiksi Senaattoria puhuttelemaan: 
Sano, Veikkonen, onko syytä meidän mennä Pietariin Ministeri- 
Valtio-Sihtierille ja sen virastolle asiatamme esittämään, vai ei? 
Ovat kieltäneet meitä sinne menemästä tarpeetonna kulunkina vaan. 
Siihen S. Anteli, juuri kuin olisi joku omituinen mielenliike hänessä 
vavahtanut, vastasi ruotsiksi: No, koska noin suoraan minulta 
kysyt, niin minä myös suoraan sinulle vastaan: Teidän käyntinne 
täällä Helsingissä ei vaikuta ikihin mitään. Sillä kyllähän sen ym- 
märrät, että eihän Keis. Senaatti teidän pyynnöstä muuta päätös- 
tänsä, jonka se kerran on tehnyt; se on mahdotonta.. Mutta men- 
kää Pietariin, käynti siellä saattaneisi jotakin vaikuttaa. En sano 
teidän sielläkään käynnillänne mitään muutosta enää saavutta- 
vanne, mut lienee siinä kuitenkin pikkuisen mahdollisuutta ehkä. 
— Hänen parempi minua, hänen Suomi-ystävällinen tunne, sy- 
dämen kielet hänessä siinä soivat. Puhuteltu kiitti häntä hartaasti 
hänen neuvostaan, ja päätös heidän heti lähteä Pietariin oli tehty. 
Pietarissa lähetystö kävi asiatansa esittämässä Ministeri Valtio- 
Sihtierille Reivi Armfeltille, Hänen apulaiselleen Vapaaherra Sala- 
neuvos E. Stjernvall-Walleenille ja (Suomen asian) komitean jäse- 
nelle Senaattori salaneuvos F. af Brunerille. Hänen Ylhäisyydelle 
Reivi Armfeltille antoi lähetystö tekemänsä kirjelmän. Siinä ase- 
tettiin esiin jotenni näin, että Jyväskylän Iso-opiston niin kunnon 
hävittäminen olisi laajan maakunnan henkiselle edistymiselle kovin 
kova isku, ja että, jos se ainoa Suomen kielinen korkeampi oppilaitos 
joutuisi häviöön, niin papin puute Suomessa, silloin jo kyllä tuntuva, 
yltyisi mitä pahimmaksi. Valtiomiehisellä tajulla ja viisaudella 
Ministeri Valtio-Sihtieri Armfelt sitten sinä kesänä meni Helsinkiin, 
piti Senaatissa istunnon, jossa tämä asia tuli uuden tarkastuksen 
esileeksi. Ja päätettiin tositarpeelliseksi pidättää. Jyväskylän iso- 
opisto ehjänä semmoisenaan.» 

Samoin meneteltiin Joensuussa, jossa päätettiin koet- 
taa estää kaupungin suomenkielisen koulun lakkauttamista 
sillä tapaa, että lähetettiin Helsinkiin lähetystö pyytämään 
koulua laajennettavaksi. Siinä tapauksessa että koulua 
laajennettaisiin, tarjosi kaupunki sille huoneuston ilman 
vuokraa. 

Nämä molemmat lähetystöt olivat Helsingissä keväällä 
1871. Marras^. 30 p:nä samana vuonna ilmestyi julistus, 
joka sääsi muutamia yleisiä perusteita koululaitoksen uudis- 
tusta varten. Se määräsi perustettavaksi Kothenin ehdotta- 
man ruotsalais-venäläisen realilyseon Helsinkiin. Kenraali- 
kuvernöörin asettama komitea teki ehdotuksen sen järjestä- 
misestä. Opiston johtoon oh asetettava tirehtööri, jolle lu- 
vattiin palkkaa 7,000 markkaa vuodessa, huolimatta siitä, 
että opistoa oh kouluylihallituksen esimiehen valvottava. 
Kouluneuvoston valitsemisessa ei olisi kunnalla mitään 
osaa, kuten muissa opistoissa, vaan määräisi sen kenraali- 
kuvernööri kouluylihallituksen esimiehen ehdotuksesta. 
Jotta laitos oikein tulisi yleismaailmalliseksi, tai sanoisim- 
meko yleisvaltakunnalliseksi, ehdotettiin, ettei kouluun 
otettavain opettajain tarvitsisi suorittaa Suomessa sää- 
dettyjä opinnäytteitä, eipä edes olla Suomen alamaisiakaan. 
Muuttamatta senaatti hyväksyi tämän ehdotuksen, ja 1 p:nä 
syysk. 1872 koulu avattiin. 

Toinen kummallinen 187 1 vuoden julistuksen määräys 
oh umpiruotsalaisen koulun perustaminen keskelle Savon 
sydäntä Mikkeliin. Todellakin se oli, kuten J. V. Snellman 
lausui aatelistossa v. 1877, sortolaitos, »joka alituisesti muis- 
tutti kansaa, kuinka vähän sen toivomukset merkitsivät». 
Laitoksesta tulikin myöhemmin surullisen kuuluisa kautta 
koko maan. — Muista julistuksen määräyksistä mainitta- 
koon venäjänkielen opetuksen lisääminen ja alhaisempien 

alkeiskoulujen muuttaminen realikouluiksi, jotka olivat 
tarkoitetut suomalaisen rahvaan lapsille kansakoulun jat- 
koksi ja ammattikouluihin valmistamista varten. *) Kaik- 
kien näiden määräysten pohjalla piti hallituksen valmistaa 
ehdotus uudeksi koulujärjestykseksi. 

Esitetyssä julistuksessa oli yleisen mielipiteen rauhoit- 
tamiseksi vakuutettu, että aiotut muutokset pantaisiin 
toimeen hitaasti ja varovaisesti sekä »sikäli kuin valtiova- 
raston varat sen myönnyttävät sekä sen johdolla, mitä 
kokemus opettaa», mutta se ei voinut haihduttaa sitä syvää 
levottomuutta, mikä maan joka kolkassa vallitsi Kothenin 
hommien johdosta. Koko maa kiehui ja kuohui. Vaikka 
Kothen tahtoi varmuuttaa ruotsalaiselle kansanainekselle 
ikuisen isäntävallan maassamme, ei silläkään taholla kukaan 
hallituspiirien ulkopuolella oleva hänen mullistuksiaan puo- 
lustanut — ei rohjettu, niin olivat ne häikäilemättömiä, 
niin halpamielisen ilkeitä. 

Keskellä tätä kuohua kokoontuivat säädyt v. 1872. 
Voimakkailla eväillä varustettiin jokainen edusmies Kothe- 
nin hillittömiä tekoja vastaan. Joka säädyssä tehtiin useita 
anomuksia täydellisen suomalaisen osaston ylläpitämisestä 
normaalikoulussa ja koululaitoksen järjestämisestä yleensä. 
Anomukset olivat säädyissä esillä helmikuussa 1872, jolloin ne 
lykättiin yleiseen valitusvaliokuntaan. Silloinkos korkeille 
viranomaisille hätä käteen. Komitea, joka kenraalikuver- 
nöörin kokoonpanemana oli aprikoinut asiaa, riensi seu- 
raavan maalisk. 1 p:nä ehdottamaan, että normaalikoulun 
suomalainen osasto siirrettäisiin Hämeenlinnaan, jossa 



*) 1843 vuoden koulujärjestys jakoi oppilaitokset ala-alkeis- 
kouluihin ja ylä-alkeiskouluihin; näiden jatkona olivat kymnaasit, 
jotka veivät yliopistoon. Sama jaoitus oli 1856 vuoden koulujär- 
jestyksessä. Nyt jaettiin koulut lyseoihin ja realikouluihin. I*yseot 
valmistivat yliopistoon, mutta realikoulut eivät. 



57 

sikäläinen ruotsalainen opisto olisi uhrattava ja muutettava 
suomalaiseksi. Valitusvaliokunnan mietintö asiasta val- 
mistui huhtik. 12 p:nä, ja se kannatti täydellisesti suomen- 
mielisten toiveita. 2 p:nä toukok. säädyt siihen yksimieli- 
sesti yhtyivät. 16 p;nä toukok. kenraalikuvernööri käski 
senaatin »suurella kiiruulla» tutkimaan komitean ehdotusta, 
jonka senaatti teki 24 p:nä toukok. Enemmistö kannatti sää- 
tyjen anomusta. Mutta silloinen kirkollispäällikkö H. A. 
Mechelin vastusti sitä. Hämeenlinnassa muka vuokrat oli- 
vat halvemmat, joten koulua muka paremmin kannattaisi 
siellä ylläpitää; ja siellä olivat muka elinkustannukset hal- 
vemmat, joten köyhien suomalaisten vanhempain siellä 
paremmin kannatti lapsiaan kouluttaa. Mutta arvatta- 
vasti kenraalikuvernööri ja silloinen ministerivaltiosihteeri 
Aleksanteri Armfelt samoista maanisällisistä syistä kannat- 
tivat koulun siirtämistä Hämeenlinnaan. Vähät siitä, että 
kasvatusopin professorin valvonta tästä siirrosta vaikeutui, 
yhtä vähän kuin siitäkin, mistä säädyt huomauttivat, että 
opettajakokelaat, jotka aikoivat antaa opettajanäytteitä, 
eivät voineet olla samalla läsnä yliopistossa. Syysk. 10 p. 
julistettiin päätös, että suomalainen normaalikoulu oli siir- 
rettävä Hämeenlinnaan. 

Kouluylihallitus, jonka tuli antaa ehdotus normaali- 
lyseoiden lopullisesta järjestämisestä, tahtoi voittoansa 
höystää. Se koetti vähentää sitäkin pienoista vaikutusta, 
mikä kasvatusopin professorilla oh normaalilyseoon. Kai- 
ken huippu oli sen ehdotus, että niille suomalaisen osaston 
oppilaille, jotka valtio Helsingissä oli puolitiehen saattanut, 
»siedettäisiin vapaus jatkaa opinkäyntiänsä Jyväskylän 
alkeisopistossa». Tosiaankin, mikä jalomielisyys! Niinkuin 
kuka olisi voinut estää heitä siellä jatkamasta, jos vain van- 
hempain kukkaro kannatti heidät sinne 29 peninkulman 

päähän lähettää sen ajan kulkuneuvoilla. Tätä halpa- 
mielistä, ilkeätä ivaa ei senaatti kuitenkaan hyväksynyt; 
lakkautettavan opiston silloiset luokat saatettiin kukin 
yliopistoon asti, ja kasvatusopin professorin vaikutus sai 
pääasiassa jäädä muuttumatta. Mutta siitä huolimatta 
Snellman täysin oikein tulkitsi yleisen mielipiteen tämän 
ärsyttävän menettelyn johdosta kirjoittamalla, että »tämä 
mielivallan teko on suomalaiseen väe§töön koskenut enem- 
män kuin mikään muu sen etua loukkaava toimenpide». 
Niinkuin normaalilyseon asiassa harjoitti hallitus koulu- 
laitoksen yleisessä järjestämisessäkin julkeaa kilpajuoksua 
eduskunnan kanssa. 23 p. huhtik. 1872 valmistui siitä yleisen 
valitusvaliokunnan mietintö, mutta jo 3 päivää ennen oli kou- 
luylihallitus ehtinyt saamaan valmiiksi ehdotuksensa ylei- 
seksi koulujärjestykseksi. Osoitettuaan miten koululainsää- 
däntö Ruotsin vallan aikaan maassamme oli tapahtunut halli- 
tuksen ja säätyjen myötävaikutuksella ja miten siitä 1840- 
ja 1850-luvuilla oli poikettu, lausui valiokunta: »Koko se 
perustus, jolle meidän nykyinen halHtusmuotomme on 
rakennettu, vaatii, että kansa laillisten edusmiestensä 
kautta saisi ottaa osaa semmoisten asiain järjestämiseen, 
jotka syvemmältä vaikuttavat sen elämään. Tämmöinen 
asia on ennen muita opetuslaitos, joka koskee kansan sisintä 
sydäntä sillä että pääasiallisesti määrää mitä suuntaa nou- 
sevan nuorison edistys ja sivistys on käyvä. Maissa, joissa 
sivistys jo on korkeammalle kannalle kerjennyt, on siis 
hallitus yhdessä kansan edusmiesten kanssa koettanut 
saada tämän arkaluontoisen ja tärkeän kysymyksen onnel- 
liseen ja pysyväiseen päätökseen. Joka yritys, jonka yksi- 
tyiset mielipiteet tekevät, koettaen koulun järjestämisen 
kautta määrätä sivistyksen edistymisen suuntaa koululle 
vierasten tarkoitusten mukaan, saattaa näet välttämättö- 

mästi ainoasti hetken-aikuisia vaikutuksia aikaan, koska 
tämmöisillä pyrinnöillä ei ole ollut tukea kansan tie- 
dossa ja vakuutuksessa. Koulun tulee ulkonaisessakin 
muodossansa näyttää olevansa laitos, jonka jalous vaatii 
kunnioitusta, sen tulee totuttaa oppilaita, myös valtion 
suhteen, siihen kunnioitukseen, joka kieltää kaiken valtio- 
laitosten muuttamisen, ellei välttämätön tarvis sitä vaadi.» 
Siksi valiokunta ehdottaa hallitsijalta anottavaksi, että 
säädyt saavat ottaa osaa koululainsäädäntöön, että koulu- 
hallitus muodostetaan kasvatusopillisesti sivistyneistä vaki- 
tuisista virkamiehistä ja että silloisen kouluylihallituksen 
mullistushommat jätetään sikseen. 

13 p. touko k. käsiteltiin valiokunnan mietintö lopul- 
lisesti kaikissa säädyissä. Mutta jo saman kuun 10 p.nä 
oli kouluylihallituksen esitys ensi kertaa esillä senaatissa. 
Tuomio kouluylihallituksen menettelystä oli säädyissä yksi- 
mielinen ja ankara. Aatelistossa B. F. Godenhjelm sanoi 
tarvittavan mennä aina Kreikan tarunaikaiseen historiaan 
voidakseen löytää sitä kastijaon suosimista, mitä silloin 
oli Suomessa. Korottamalla lukukausimaksuja ja supista- 
malla vapaaoppilaspaikkoja, sekä sijoittamalla kouluja 
paikkoihin, missä oppilaiksi oh odotettavissa ainoastaan 
ruotsalaisen virkaluokan lapsia, tahdottiin sulkea vähä- 
varaiselta ja suomalaiselta nuorisolta tie korkeampaan 
sivistykseen. J. V. Snellman tässä tilaisuudessa antoi lei- 
jonan kämmenestään yhden niitä voimaläimäyksiä, joista 
hän oli tunnettu. Pappissäädyssä piispa Frans Ludvig 
Schauman sydäntä viiltävin sanoin valitti, että oli monia 
unettomia öitä viettänyt sentähden, että kaikki oli käynyt 
niinkuin oli käynyt. Jos, kertoi piispa, hän olisi 1867 val- 
tiopäivillä tiennyt, mitkä onnettomat seuraukset tulivat 
olemaan koulun ja kirkon erolla, niin hän ei olisi sitä puo- 

lustanut, kuten oli tehnyt. Samaan suuntaan puhui yli- 
opettaja A. Kihlman y. m. Porvaristossa puolustivat mie- 
tintöä edusmiehet L. Mechelin ja K. A. Öhrnberg muita 
mainitsematta. Samoin talonpoikaissäädyssä edusmiehet 
A. Meurman, P. Kumpulainen j. n. e. Ei edes Kothenin 
persoonaakaan säästetty. RuotsinmieUselläkin taholla, 
vaikka Kothen tahtoi turvata sille isäntävallan Suomessa, 
tuomittiin hänen menettelynsä niin ankarasti, että eräskin 
entinen pappi, joka 1877 valtiopäivillä edusti ruotsinmieli- 
syyden törkeimpiä puolia, näillä valtiopäivillä kutsui Ko- 
thenia mieheksi, »joka kaljulla päälaellaan kantaa Suomen 
kansan raskaimpia kirouksia». 

Kumminkin tässä asiassa saatiin aikaan vain kolmen 
säädyn yhteinen päätös. Aatelistossa maamarsalkka va- 
paaherra J. M. Nordenstam ei sallinut äänestystä mietin- 
nön kohdasta, jossa esitettiin pyyntö, että säädyille suotai- 
siin oikeus olla osallisena koululainsäädännössä, menette- 
lyynsä mainiten syyksi, että keisari, äsken säätyjen samoilla 
valtiopäivillä tekemän painovapautta koskevan anomuksen 
johdosta oli ilmoittanut, ettei hän luopuisi mistään oikeu- 
desta, joka hänellä oli perustuslain mukaan. Useat säädyn 
jäsenet panivat maamarsalkan menettelyä vastaan vasta- 
lauseen. *) 

Senaatin lopullinen lausunto kouluylihallituksen esi- 
tyksestä oli valmis toukok. 28 p. Sen pohjalla julaistiin uusi 



*) Suuren koulukysymyksen rinnalla häipyivät yksityiset 
kouluanomukset 1872 valtiopäivillä pikkukysymyksiksi. Niitäkin 
kumminkin tehtiin. Suomenmieliseen suuntaan tehtyjä olivat ano- 
mukset Joensuun suomenkielisen ylä-alkeiskoulun laventamisesta 
ja suomenkielisen alkeisopiston perustamisesta Turkuun. Ei kum- 
pikaan saavuttanut säätyjen hyväksymistä. Eikä valtion varoilla 
perustettukaan pitkiin aikoihin ainoatakaan suomenkielistä yli- 
opistoon vievää oppilaitosta. 

koulujärjestys 8 p:nä elok. samana vuonna. *) Säätyjen 
anomus esiteltiin senaatissa saman kuun 25 p;nä. Hallitus 
oli siis koko ajan parahiksi pysynyt edellä ja saanut tah- 
tonsa läpi — suuntaan, joka mitä jyrkimmin soti säätyjen 
toiveita vastaan. Mutta silloinpa kiire loppuikin. Säätyjen 
anomus esiteltiin vasta 10 p. helmik. 1873. Ainoastaan 
kouluylihallituksen järjestämiskysymyksessä kannatti se- 
naatin enemmistö säätyjen anomusta Muissa osissaan 
sitä vain heikko vähemmistö puolusti. Elok. 12 p. 1874 
julaistiin kouluylihallituksen kokoonpanosta kuulutus, jossa 
kasvatusopilliset toivomukset olivat jossakin määrin huo- 
mioon otetut. Pääasiassa on kouluylihalhtuksemme ko- 
koonpanotapa nytkin vielä sen mukainen. Että asia sai 
semmoisen käänteen, johtui ilmeisesti siitä, että von Kothen 
oli silloin jo erotettu asiain johdosta. Jo kohta sen jälkeen, 
kun häntä oli säädyissä löylytetty, läksi hän ulkomaille hoi- 
tamaan heikontunutta terveyttään eikä sieltä enää pa- 
lannut. 

Ruotsikkomme eivät tunnusta mitään yhteyttä von 
Kothenin hommien kanssa; ja myönnettävä on, ettei hän 
ole heidän valtuuttamanaan suunnitellut hillittömiä mul- 
listuksiaan. Mutta helposti herää se ajatus, että Dagblad 
sillä raivoisalla ajometsästyksellään, jota se harjoitti suo- 
menmielisiä kohtaan 1860-luvun lopulla, valmisti maa- 
perää Kothenin suunnitelmille. Kenties Kothen olisi voi- 
nut mullistuspuuhiinsa ryhtyä ilman sitäkin, mutta yhtä 
luultavaa on, että hän, katsoen siihen karsauteen, jota 
ruotsinmieliset osottivat suomenmielisiä kohtaan, luuli 
edellä mainituille tekevänsä suuresti mieliksi nujertaessaan 



*) Koulujärjestys vuodelta 1872 on meillä vielä nykyisinkin 
pääkohdissaan voimassa. Se virkavaltainen henki, joka siinä ilme- 
nee ja josta sitä on paljon moitittu, on perintöä tältä ajalta. 

nuo kirotut rahvaan villitsijät. Tässä kohden ruotsin- 
mieliset ovat menetelleet, niinkuin A. Meurman sattuvasti sa- 
noo, »kuten se, joka loikoo hedelmäpuun alla, nauttien sen 
makeita tuotteita, mutta ahkerasti kiroilee sitä puutarhuria, 
joka uutteruudellaan ja otsansa hiessä on valmistanut maan 
ja istuttanut puun. Ainakaan ei ole kuultu von Kothenin 
Pietarin teistä puhuttavan. Suomenmieliset ne muka vaan 
ovat niillä teillä liikkuneet.» 

Entä sitte kouluylihallitus ja senaatti, jotka melkein 
tahdottomina välikappaleina vastoin kansaneduskunnan 
yksimielistä mielipidettä antautuivat Kothenin hurjapäitä\ 
tuumia toteuttamaan! Milloin ovat he saaneet ansaitun 
tuomionsa meidän valistuneen toiskielisen kulttuurimme 
edustajilta? Päinvastoin monet heistä ovat olleet hyvinkin 
lämpimissä väleissä tämän uljaan valistuksen valio joukon 
kanssa. Voidaanko heistä sanoa, että toimivat vaikeissa 
oloissa tai muun raskaan painostuksen alaisina kuin vapaa- 
herra Kothenin komennon? Ei voida tässä silläkään puo- 
lustautua, että silloinen eduskuntamme oli jokin epäkypsä 
syvien rivien laitos, jonka tahdosta viis. Olihan se juuri 
se sama ihannelaitos, jonka kultaisia aikoja ruotsalainen 
valtaluokkamme niin hellästi muistelee. 

Mutta surullinen velvollisuutemme on vielä kertoa 
tämän suuren hävitystulvan muutamista syrjähaaroista. 

Monen syyn varjossa saattoi senaatti ja kouluylihalli- 
tus yksissä tuumin hävittää ja silpoa suomenkielisiä kouluja. 
Olihan niillä oikeus »asianhaarain» mukaan järjestää kou- 
lujen kieliolot, muuttaa oppikouluja porvarikouluiksi, jotka 
suomalaisille paremmin sopivat j. n. e. Kummaa oh, ettei 
näitä tekosyitä osattu hienommin ja taitavammin käyttää, 
vai eikö lie sitä katsottu tarpeelliseksikaan, kun oh kysy- 
myksessä niin viaton asia, kuin suomalaisen kansallistunnon 

loukkaaminen. Sillä se tapa, millä Oulusta ja Tampereelta 
kitkettiin pois suomalaisuuden rikkaruoho, oli mahdolli- 
simman ärsyttävä ja törkeä. 

Oulussa tapahtui se seuraavasti: Kun ylitarkastaja 
C. Synnerberg kevätlukukaudella 187 1 piti ensimäisen tar- 
kastuksen uuden kouluhallituksen toimeensa ryhdyttyä, 
oli hän huomannut, että oppilaitten ruotsinkielen taito ei 
ollut tyydyttävä, mikä oli suureksi haitaksi edistymiselle 
niissä aineissa, jotka luettiin ruotsiksi. Kun hän neuvot- 
teli opettajain kanssa tämän epäkohdan poistamisesta, piti 
enemmistö välttämättömänä, että koulun opetuskieli koko- 
naan muutettaisiin suomeksi. Olisipa ollut luonnollista, 
että ylitarkastajakin olisi kannattanut opettajakunnan 
enemmistön mielipidettä, kun hän itse oli huomannut, ettei- 
vät oppilaat kyenneet ruotsinkielellä opiskelemaan. Mutta 
niin hän ei tehnyt vaan ehdotti, että suomenkielistä opetusta 
koulussa supistettaisiin. Tammik. 21 p:nä 1873 pidettiin 
sitten kokous Oulun alkeisopiston opettajakunnan kanssa. 
Sama enemmistö puolusti nytkin entistä lausuntoansa, että 
suomi olisi pantava opetuskieleksi. Tämän johdosta koulu- 
ylihallitus kumminkin ehdotti, että senaatti määräisi ruotsin 
koulun opetuskieleksi, vedoten m. m. Oulun kouluneuvoston 
tarkastuksessa 187 1 lausumaan toivomukseen, että ruotsi 
pantaisiin koulun opetuskieleksi — toivomukseen, jota 
Oulun kouluneuvosto ei ollut koskaan lausunut. Mutta 
korkeat viranomaiset olisivat tällä toivomuksella tyytyväi- 
sinä ratsastaneet, jollei eräs entinen Oulun kouluneuvoston 
jäsen olisi julkisuudessa ilmoittanut, että puhe mainitusta 
toivomuksesta oli tuulesta temmattu. Tämän väärän tie- 
donannon oli tehnyt ylitarkastaja Synnerberg, joka kolmelta 
kouluneuvoston jäseneltä ilmoitti kuulleensa paljon puhu- 
tun toivomuksen. Kun on hätä käsissä, niin keinoja keksi- 

tään näet kaikenlaisia. Myöhemmin kouluneuvoston mieli- 
pidettä kuulusteltaessa ilmoitti kouluneuvosto, että se 
katsoi suomen paraiten sopivan koulun opetuskieleksi. Sa- 
maa esitti myös Oulun raastuvankokouksen enemmistö. 
Vaan mitä huolivat kouluylihallitus ja senaatti kouluneu- 
voston, koulunopettajain ja paikkakuntalaisten mielipiteis- 
tä, mitä turhuutta lienee niistä ollenkaan kysyttykään. 
Koulun opetuskieleksi pantiin kuin pantiinkin ruotsi. 

Tampereella tapahtui hävitys seuraavalla tavalla. 
Siellä, kuten olemme kertoneet, oli olemassa kaksikielinen 
ylä-alkeiskoulu, jolle kaupunki kustansi huoneet. Nyt 
täällä työväen kaupungissa katsoi kouluylihalUtus olevan 
sopivan tilaisuuden toteuttaa suurta aatettaan porvari- 
koulujen perustamisesta suomenkieliselle rahvaalle. Siinä 
tarkoituksessa kysyi se *) suostuisiko Tampereen kaupunki 
myöntämään vapaan huoneuston y. m. etuja realikoululle, 
jos semmoinen kaupunkiin perustettaisiin. Siihen kau- 
punkilaiset raastuvankokouksessa vastasivat myönty- 
vänsä, jos valtio ottaa kustantaakseen huoneet sikäläiselle 
ylä-alkeiskoululle, niinkuin kouluasetukset määräsivät ja 
muissa kaupungeissa oli tapana, mutta ellei, niin kaupunki 
pitää ylä-alkeiskoulun eikä huoli realikoulusta. Silloin 
kouluylihallitus tahtoi näyttää, ettei sellaisen työläisten 
kaupungin kuin Tampereen sovi vastustella korkeiden 
viranomaisten tarkoituksiapa määräsi sikäläisen ylä-alkeis- 
koulun ilman muuta muutettavaksi realikouluksi. Tieto 
tästä annettiin koulun rehtorille vasta 8 päivää aikaisemmin 
kuin koulun piti alkaa. Oli selvää, ettei siitä keritty kuulla 
mitään maaseudulle, joten monet isännät ja emännät eväs- 
pussit kärryissä toivat lapsensa kouluun niinkuin ennenkin, 



*) Katso Tampereen Sanomat 1873 n:o 4°- 

eikä auttanut muu kuin koreasti palata takaisin tai muut- 
taa realikouluun. 

Jyväskylän ja Joensuun koulut saatiin ankaran suoje- 
lustyön kautta pelastetuiksi. Näihin kahteen, sekä Hä- 
meenlinnan ja Kuopion opistoihin sai suomenkielinen kansa 
tyytyä pitkät ajat. 

Mutta millä tavalla suhtautuivat tähän hävitykseen 
suomalaisuuden esitaistelijat, he, joiden kalliimpia pyrin- 
' töjä tässä törkeästi loukattiin, he, joita tahdottiin masentaa. 
Eivät hetkeksikään he vajonneet epätoivoon, vaan rohkeina 
odottivat paremman ajan tuloa. Heitä elähytti jalo va- 
kaumus oikean asian voitosta. Kun huhuja liikkui suo- 
malaisten koulujen hävittämisestä kirjoitti Kirjallinen 
Kuukauslehti kesäkuulla 187 1: »Se voitto suomalaisuuden 
suhteen, jonka riemua n. k. ruotsalainen sivistys meillä 
näyttää toivovansa saada täysin määrin nauttia, se voitto 
taantuu taantumistaan. Suomalaisuus ei ota kukistuak- 
sensa. Upota syvyyteen, kauniimpana se ilmi tulee; tais- 
tele vastaan, suurella kunnialla se maahan sortaa täysi- 
voimaisen voittajan!» 

Ja oikein se ennusti. Kun suomalainen normaalilyseo 
säätyjen yksimielisestä anomuksesta huolimatta määrättiin 
siirrettäväksi Hämeenlinnaan, kirjoitti Kirjallinen Kuukaus- 
lehti sen johdosta: »Hämeenlinna saapi suomenkielisen 
koulun; sitä ei kukaan voi paheksua; Mutta että tämä 
tulee normaalikouluksi vastoin säätyjen yksimielistä aja- 
tusta ja edellä kaiken että Suomen pääkaupunki jätetään 
suomenkielistä opetuslaitosta vaille, se paljon muuttaa 
asian muodon. Muistamista on, että myöskin Helsingin 
ali-alkeiskoulun Suomenkielinen osasto on näinä vuosina 
vähin äänin hävitetty. Suomen pääkaupunki näyttää sillä 
tavoin hyvin puhdistuvan kaikesta suomalaisuudesta, ellei 

5 

neuvoja keksitä, millä suomenkielinen alkeisopisto sittenkin 
voidaan voimassa pitää. Se vakuutus kuitenkin näkyy 
olevan aivan yleisenä, että semmoisia neuvoja täytyy kek- 
siä; kansan kunnia sen vaatii ja toivomista on että kerrankin 
voimme näyttää kansallisen yksimielisyytemme jaloissa 
uhrauksissa.» Tämä yksimielisyys näytettiinkin. Pidet- 
tiin kokous, jossa päätettiin perustaa yksityinen suomen- 
kielinen alkeisopisto Helsinkiin. Niin torjuttiin se häpeä, 
ettei maan pääkaupungissa olisi voinut saada korkeampaa 
opetusta suomenkielellä. Kantoivatpa korkeat viranomai- 
setkin kortensa yhteiseen suomalaisuuden kekoon — omalla 
tavallansa. Sensuuri esti asiasta julkisesti keskustelemasta 
ja julkisille avunkeräyksille myönnettiin varsin lyhyt aika, 
mikä erinomaisella tavalla joudutti tätä hyvää asiaa. 

Mutta eivät Oulunkaan suomenmieliset jääneet kädet 
ristissä katselemaan viranomaisten tylyä, kohtuutonta ja 
järjetöntä menettelyä, jonka kautta riistettiin paikkakun- 
nan enemmistöltä tie korkeampaan sivistykseen. Pastori 
Wiik. Lindstedtin johdolla ryhdyttiin heti puuhaamaan 
yksityistä korkeampaa opinahjoa. Suurilla ponnistuksilla 
ja uhrauksilla saatiinkin se aikaan, i p. syysk. 1874 
koulu saattoi jo alkaa, juuri samana hetkenä, josta entinen 
valtion koulu tuli olemaan ruotsinkielinen. 

Kaikella tällä kansallismieliset antoivat arvokkaan 
vastauksen hallituksen hävityspolitiikkaan. 

Mitä Kothenin mullistukset merkitsivät Suomen kou- 
lulle, siitä antaa kumoamattoman todistuksen se seikka, 
että opiskelevan nuorison luku 1870-luvun alkupuolella 
melkoisesti vähentyi, samalla kuin opettajain luku lisääntyi 
ja kustannukset oppilasta kohti kasvoivat. Kouluylihalli- 
tuksen omien tiedonantojen mukaan oli maamme oppikou- 

luissa lukuvuosina 1870 — 1871 ja 1874 — 1875 opettajain ja 
oppilasten luku seuraava: 





Opettajia. 1 Oppilaita. 




1870—71 


1874—75 


1870—71 


1874-75 


Vähenn. 


Aikuisopistoissa 
Realikouluissa 
Ala- alkeiskouluissa 


231 
116 


236 
80 
66 


2.715 
2,030 


2,420 
401) 
886/ 


10,,% 
36,.% 


Summa 


347 


382 


4,745 


3,707 


21,8% 



Kuten saattaa arvatakin, oli vähennys suurempi suo- 
menkielisten oppilaitten keskuudessa. Sillä heiltähän juuri 
oli opintie koetettu sulkea. Äidinkielensä mukaan jakaan- 
tuivat oppilaat mainittuina vuosina: 



1 . 

1 l 

1 


Ruotsi äidinkielenä 


Suomi äidinkielenä 


1870—71 


1874—75 


Vähenn.| 1870—71 1 1874— 75 1 Vähenn. 


: Alkeisopistoissa . . 

1 Realikouluissa 

; Ala-alkeiskouluissa 


1 
i,895 1 i,735 
~ 267I 
i,3* 5 1 508/ 


8,6 ^ 

4i,o% 


792 
992 


686 

128I 

405/ 


i3„% 
26, 2 % 


j Summa 


3,210 


2,507 


21,8% 


1,784 


1,219 


3i,i% 



Tämä suomenkielisten oppilaitten tuntuva vähennys 
ei suinkaan voinut johtua taloudellisten olojen huononemi- 
sesta. Sillä olihan suurten katovuosien jälkeen 1870-luvun 
ensimäisenä vuotena maamme taloudellinen tila paljoa hei- 
kompi kuin 5 ajastaikaa myöhemmin. 

Siiamin kaksoiset. 

Vuoden 1872 valtiopäiväin perästä muutti koulukysy- 
mys luonnettaan. Seuraavilla valtiopäivillä 1877 — 1878 
ei enää ollut kysymys koululainsäädännöstä, vaan 
uusien suomenkielisten koulujen perustamisesta. Mutta vielä 
suurempi muutos oli tapahtunut yleisissä oloissamme. Sää- 
dyt eivät enää seiso yksimielisinä hallitusta vastaan. Juop- 
liberaalein, jos heitä enää voi sillä nimellä kutsua, ja suo- 
menmielisten välillä on revennyt entistään ammottavam- 
maksi. 1863 ja 1877 vuoden liberaaleilla on tuskin muuta 
yhteistä kuin nimi. Rakkaus vapaamielisiin aatteisiin on 
huvennut pelkiksi sanoiksi. 1860-luvun suurten uudistus- 
tapausten muisto oli paljon sen kautta hälvennyt, että se 
polvi, joka täydellä miehuuden voimalla oli ottanut niihin 
osaa, oh nyt vanhennut ja väsähtänyt, olipa kuolemakin 
sen keskuudesta korjannut runsaan sadon. Poissa oli 
Frans Ludvig Schauman, jota kaikki mielellään kuuntelivat, 
vaikka eivät aina yhtyneetkään hänen mielipiteisiinsä, 
poissa J. A. von Essen, Ernst Linder y. m. m. libe- 
raalein etevät miehet, jotka aikoinansa olivat edustaneet 
todella vapaamielisiä aatteita. 

i86o-luvun alussa oikeastaan kaikki olivat liberaaleja. 
Kevättoiveiden täyttäminä suunniteltiin suuria parannuk- 
sia. Kansallisuusasiakin oli alkujaan vain yksi parannus 
muiden joukossa. Minään erikoisena sitä ei osattu pitää. 
Sitä harrastettiin niinkuin muitakin uudistuksia. Mutta 
pian se pani sivistyneen luokkamme kovalle koetukselle. 
Seisottiin tienhaarassa: Joko oli luovuttava vanhasta etu- 
oikeutetusta asemasta ja liityttävä kansaan, omistettava 
sen kieli j. n. e. taikka ryhdyttävä vanhaa mukavaa asemaa 
puolustamaan. 1870-luvulla oli yksi osa puolueesta tehnyt 
varman päätöksen ja lähtenyt reippaasti kulkemaan edel- 
listä tietä, jonka päämääränä oli suomalaisuuden voitto. 
Samoin oli toinen osa lähtenyt päinvastaiseen suuntaan. 
1877 — 1878 vuoden valtiopäivillä oli jo selviä edustajia sillä 
aito viikinkiläisyy della, jonka ohjelma on ollut, ettei suo- 
malaisuudelle ole sovinnossa luovutettava edes tuuman alaa 
vanhan ruotsalaisen sivistyksen alueista. Liberaalein kan- 
tajoukko vielä seisoi tienhaarassa, mutta hieroi jo lähtöä 
viikinkien perään. Se tie oli heille leveämpi ja mukavampi. 
Dagblad, joka aikoinaan pontevasti ja valppaasti ajoi oppo- 
sitionin asiaa, oli sangen hyvissä väleissä kouluylihallituksen 
ja muittenkin virastojen kanssa. Se oli jokseenkin selvä 
kouluylihallituksen puolivirallinen äänenkannattaja. Tämä 
välien selveneminen ja jyrkkeneminen suomenmielisten ja 
heidän vastustajainsa kesken antaa omituisen värity ksensä 
1877 — 1878 vuoden ja sitä lähinnä seuraaville valtiopäiville. 
Suomenmielisiä oli koetettu valtiovallan avulla nujertaa. 
Mutta voittajinakin vastustajat menettivät alaa. 1877 — 
1878 vuoden valtiopäiville saivat suomenmieliset ensi ker- 
ran enemmistön pappis- ja talonpoikaissäätyihin. Vastus- 
tajille se oli suuri yllätys. Hurjapäät yhä hurjistuivat. 
Mutta maltillisimmat ja järkevimmät katsoivat viisaim- 



70 

maksi ryhtyä sovitteluihin suomenmielisten kanssa. Siten 
uusilla valtiopäivillä vielä jotakin onnistuttiin saamaan 
aikaan suomalaisuuden hyväksi, vaikka ei niin paljoa kuin 
entisyydestä päättäen olisi saattanut odottaa. 

1872 vuoden valtiopäivillä oli vapaaherra von Kothenin 
menettely yksimielisesti tuomittu. Mutta kouluylihallituk- 
sen koulupolitiikassa hänen jälkeensä ei ollut suuren suurta 
muutosta tapahtunut. Uusi kouluhallitus ei ollut tehnyt 
mitään sen hallatuulen jälkien parantamiseksi, mitä vuodet 
1870 — 1872 merkitsivät suomenmielisten koulupyrinnöille. 
Olisi siis odottanut, että 1877 — 1878 vuoden valtiopäivät 
yksimielisesti olisivat tehneet ankaria muistutuksia koulu- 
hallituksen menettelyä vastaan. Mutta niin ei tapahtu- 
nut. Asema ei ollut enää sama. 

Anomustulva suomenkielisistä kouluista 1877 — 1878 
vuoden säädyille oli kerrassaan suurenmoinen. Kokonaista 
25 eri anomus-esitystä tehtiin. Ainoastaan 2 anomus-esi- 
tystä koski ruotsinkielisiä kouluja. »Hirmuvallan välttä- 
miseksi» (!) näet edusmiehet A. A. F. Lindberg ja V. öhberg 
ehdottivat perustettavaksi ruotsinkielisen koulun Kuo- 
pioon. Kaikki muut anomus-esitykset koskivat suomen- 
kielisiä kouluja, joita valtionvaroilla kannatettavaksi pyy- 
dettiin Helsinkiin, Turkuun, Poriin, Tampereelle, Ouluun, 
Kemiin, Joensuuhun, Mikkeliin ja Viipuriin. Tämän li- 
säksi koulun opettajain edusmiehet pappissäädyssä S. J. 
Cleve, J. G. Geitlin, Yrjö Koskinen, A. G. J. Hallsten ja 
A. Kihlman ynnä useat talonpoikaissäädyn jäsenet anoivat 
vaan yleensä suomalaisten koulujen perustamista. 

Kaikki nämä anomukset lykättiin yleiseen valitus- 
valiokuntaan. Virallisten lähteitten perustalla merkittyään 
tosiasiaksi, ettei hallituksen taholta ollut odotettavissa mi- 
tään koulukysymyksen ratkaisua lausui valiokunta ano- 

muksista: »Maamme eri osista on anomuksia suomalaisten 
koulujen asettamisesta esiintuotu semmoisella yksimieli- 
syydellä, ettei siedä epäilläkään, että nämät toiveet todel- 
lakin ilmoittavat avaroissa kansamme piireissä syvästi 
tunnettua tarvetta, ja näiden toivotusperäin merkitystä 
lisää, kuten nimenomaan mainitseekin pari ylempänä ole- 
vista anomuksista, — tuo nykyään valmistettavana oleva 
ehdotus asevelvollisuuslakiin, joka myöntää suuria etu- 
oikeuksia niille nuorille miehille, jotka ovat nauttineet 
kouluopetusta, verraten niihin, jotka ovat tätä oppia vailla.» 
Kuten myöhemmin säädyissä huomautettiin olisi ollut suuri 
kohtuuttomuus, jos suomalainen väestö ei olisi ollut tilai- 
suudessa saamaan tätä huojennusta, kun sillä ei ollut pääsyä 
opintielle. 

Tästä jo näkyi, että valiokunta aikoi anomuksia koh- 
taan asettua verrattain suopealle kannalle. Mutta paha 
pulma oli nyt valiokunnalla edessä. Useat anojat olivat 
ehdottaneet, että ruotsalaisten ja suomalaisten koulujen 
pitäisi suhtautua toisiinsa niinkuin ruotsia ja suomea puhu- 
van väestön, s. o. niinkuin luku i suhtautuu lukuun 8. 
Ruotsinkielisiä kouluja oli 9 täydellistä. Ruotsinkiih- 
koiset eivät millään ehdolla tahtoneet suostua, että 
niistä yksikään hävitettäisiin. Jos tahdottiin nyt suo- 
menmielisten vaatimuksia tyydyttää, sanoi eräs kiihko- 
ruotsalainen talonpoikaissäädyn jäsen, pitäisi laittaa 70 
uutta suomalaista oppikoulua, mikä valtion kukkarolle olisi 
käynyt yli voimain. Toiselta puolelta voitiin ajatella, 
kuten A. Meurnfan tunnetulla sukkeluudellaan siihen huo- 
mauttikin, että jollei tahdottu suomalaisten koulujen luku- 
määrää kertomalaskulla enentää, niin saattoihan jakolas- 
kulla ruotsalaisten koulujen lukua vähentää, jotta vähem- 
millä kustannuksilla päästään oikeaan suhteeseen. Aikai- 



semmat kaksikieliset koulut olivat joutuneet siksi pahaan 
huutoon, ettei niiden henkiin herättämistä hevin voitu 
ajatella. 

Valiokunta tahtoi tämän pulman ratkaista seuraavalla 
tavalla: »Ruotsalaisiin seutuihin laitetaan ruotsalaisia ja 
suomalaisiin suomalaisia kouluja, mutta suurempiin maamme 
kaupunkeihin, missä molempia kieliä puhutaan ja joissa 
kaksi opetuslaitosta kannattaa, asetettaisiin kumpaakin 
lajia kouluja.» Nyt oli kumminkin ruotsalaisia kouluja 
suomalaisilla seuduilla. Niitä ei kumminkaan saisi lak- 
kauttaa »muusta syystä kuin oppilaiden puutteesta.» 

Kun suomalaisten koulutarve tunnustettiin oikeute- 
tuksi, oli se jo melkoinen myönnytys. Että kumminkin 
»Suomen kansan kehkiäminen tapahtuisi tyvenesti ja häi- 
ritsevittä mulkkauksitta», ehdotti valiokunta suomenkielis- 
ten koulujen lisäämisen ohella »toisen äidinkielen (tarkoittaa 
toisen kotimaisen kielen) opetuksen järjestettäväksi niin, 
että se tarjoisi vakuutta kaikkea äkillistä mullistusta vas- 
taan maan tasaisessa häiritsemättä edistyväisessä kulturi- 
työssä.» Valiokunnan mielestä piti »tulevaisuudessa maan 
opetuslaitoksilta vaatia, että ne, ynnä täydellisen taidon 
äidinkielessä, saattavat oppilaisiansa semmoiseen maan 
toisen kielen tuntemiseen, että he voivat sitä esteettömästi 
suullisesti ja kirjallisesti käyttää.» Tämän tarkoituksen 
saavuttamiseksi ehdotti valiokunta, »että opetus täydellis- 
ten lyseoiden korkeimmilla luokilla, alkaen viidennestä, 
yhdessä tahi useammassa siihen tarkoitukseen sopivaksi 
katsotussa aineessa pakollisesti annettaisiin toisella koti- 
maisella kielellä, jonka vuoksi myös alemmilla luokilla 
enennetty tuntimäärä olisi sille kielelle annettava.» Van- 
hasta kaksikielisyysjärjestelmästä ei siis tahdottu täydelli- 
sesti luopua. Sen vuoksi ehdotettiin kumottavaksi 187 1 

vuoden määräys, että kussakin koulussa käytettäisiin vain 
yhtä opetuskieltä. 

Käsiteltyään anomuksissa esiintuotuja pyyntöjä suo- 
menkielisten oppilaitosten asettamisesta eri paikkakuntiin 
puolusti valiokunta -suomenkielisten alkeisoppilaitosten pe- 
rustamista Helsinkiin, Ouluun, Turkuun, Poriin ja Lappeen- 
rantaan sekä Tampereelle, jos Hämeenlinnan lyseo kävisi 
riittämättömäksi. 

Valiokunnan mietintö oli sovittelujen tulos ja sovitte- 
luilla on aina se paha vika, ettei kukaan ole niihin tyyty- 
väinen. Se saatiin tässäkin kokea. Valiokunnan 16 jäse- 
nestä pani 14 vastalauseen valiokunnan mietintöä vastaan; 
mikä oli vielä pahempaa edustivat useat vastalauseet vas- 
takkaisia näkökohtia sangen tärkeissä periaatteellisissa 
kysymyksissä. • Robert Björkenheim taisteli täydellisemmän 
kaksikielisyysjärjestelmän puolesta kuin valiokunnan mie- 
tinnössä oli ehdotettu. Yliopettaja A. Kihlman sitävastoin 
hyvin laajassa ja perusteellisessa vastalauseessa esitti kaksi- 
kielisen opetuksen kasvatusopillisen turmiollisuuden, sii- 
näkin laveudessa, missä valiokunta oli ehdottanut sitä. 
»Jos lapsen», kirjoitti hän, »täytyy oppia puhumaan, paitsi 
äidinkieltänsä,, vielä yhtä tai useampia vieraita kieliä, niin 
on samalle käsitteelle annettava kaksi tai monta sanaa, sen 
mukaan kuin on opetettavien vieraitten kielien luku. Yksin 
näiden monien sanain ja lauseitten oppiminen viivyttää 
lapsen henkistä kehkeämistä. Mutta tämä sanain paljous 
vaikuttaa sitäpaitsi epävakavuutta sanain käyttämisessä. 
Lauseiden kaksinaisuus vaikuttaa kaksinaisuutta hengessä, 
epääväisyyttä ja epävakaisuutta, jotka estävät lasta anta- 
masta tarkkoja ja täsmällisiä vastauksia. Vieraitten 

kielien oppiminen, jos sitä ylenmäärin tyrkytetään, tuottaa 
vahingollisia seurauksia, siten että se saattaa kasvattamaan 

ihmisiä, joilta puuttuu ajatuksen terävyys, lausetavan sel- 
vyys ja mielenluonteen lujuus, pintapuolisesti haparoivaa 
ja miehuullisiin tekoihin kykenemätöntä sukupolvea.» 
Tähän vastalauseeseen yhtyi A. Meurman sekä kuusi muuta 
valiokunnan jäsentä, omasta puolestaan lisäten: »Emme 
luule olevan yhdenkään käskevän virkakunnan vallassa 
toimittaa kansalle kahta äidinkieltä, yhtä vähän kuin kol- 
mea tahi useampaa. Ei ole kansa eikä koulun oppilaatkaan 
mikään korpraalikunta, jota muodostetaan uudestaan uu- 
della äksiisisäännöllä.» Ei siis oltu suomenmielisellä ta- 
holla liioin suopeita uutta järjestelmää kohtaan. Muut 
vastalauseet koskivat opetusjärjestelmän muuttamista (lati- 
nan ja venäjän opetuksen lykkäämistä korkeammille luo- 
kille j. n. e.). 

Oli luonnollista, että keskustelut säädyissä tulivat 
olemaan tulisia, kun näin eroavat mielipiteet iskivät vas- 
takkain. Aatelistossa kiihkoruotsinmiehsyyden kevään- 
esikko nuori vapaaherra V. M. von Born summakaupassa 
vastusti kaikkia anomuksia,, kieltäen niiden valiokuntaan 
lähettämistäkin, ja pikkuasiana jätti täydellä »luottamuk- 
sella» koulujen hoidon hallituksen haltuun. Siitä häntä 
kiivaasti ahdistelivat Rein y. m. Snellman puolusti vanhaa 
kaksikielisyysaatettaan, pahoitellen Meurmanin y. m. äkeää 
vastalausetta. 

Merkillisin oh keskustelu porvarissäädyssä. Jo vali- 
tusvaliokunnan enemmistö oli tahtonut vetää Viipuriin 
vaaditun lyseon Lappeenrantaan, jonne kukaan ei ollut 
koulua pyytänyt. Kouluylihallituksen uusi esimies L. L. Lin- 
delöf, joka oli tähän virkaan tullut von Kothenin perästä, 
aikoi tehdä saman tempun Ouluun pyydetylle lyseolle tah- 
toen sen siirrettäväksi Raaheen. Tarkoitus oli läpikuulta- 
va: Tärkeimmät kaupungit olivat etupäässä suomalaisuu- 

delta suojeltavat; pikkukaupunkeihin sijoitettuina eivät 
suomalaiset opistot tulisi niin selvästi kilpailemaan entisten 
ruotsalaisten kanssa. Muuten on sangen outoa, että koulu- 
hallituksen esimies kouluasioissa niinkuin kaikissa muissa- 
kin asioissa esiintyi säädyssänsä ruotsinkiihkoisten keskus- 
tana ja johtajana suomenmielisten vaatimuksia vastaan. 
Kun hänen kouluasian ratkaisussa olisi tavallaan pitänyt 
esiintyä tasapuolisena tuomarina, oli hän jo etukäteen into- 
himoisesti puuttunut riitaan toisen riitapuolen hyväksi. 
Sen verran sitä meillä on käsitetty parlamentillisyyden 
vaatimuksia! Erittäin selvästi ja tarmokkaasti puolusti por- 
varistossa suomenkielisten kouluanomuksia silloinen tohtori 
K. F. Ignatius, tilastollisesti osoittaen, mikä vääryys koulu- 
alalla vallitsi. Ruotsinkieltä puhuvilla oli i valtion kus- 
tantama oppikoulu 758 lasta kohti, suomenkielisillä 7,027 
lasta kohti. Jos otetaan 30 oppilasta luokalle, voi joka 
io:s ruotsalainen poikalapsi päästä valtion ylläpitämään 
oppikouluun, suomenkielisistä poikalapsista ainoastaan joka 
I76:s. »Luulen», jatkoi hän, »ettei näillä numeroilla ole 
missään maailmassa vastinettaan. Ei mikään kulttuuri- 
kansa, kuinka korkea sen sivistys lieneekin, omaa niin pal- 
jon valtion kustantamia oppikouluja, että ne voivat tarjota 
tilaa kymmenennelle osalle sen miehisestä nuorisosta. 
Mutta toiselta puolen en luule minkään sivistyskansan 
omaavan niin vähän kouluja, ettei yksi I76:sta pojasta 
niihin mahtuisi.» Lindelöfiä hän syytti yksituumaisuu- 
desta von Kothenin kanssa. Ignatiuksen numeroista riitti 
säädyssä sitten pitkältä kahnausta. Sanottiin ettei muka 
pitäisi ottaa huomioon laajaa talonpoikaisväestöä, vaan 
sellaiset perheet, joiden kannattaa lapsiaan kouluttaa ja 
että ainoastaan itse koulua käyneet kouluttavat lapsiaan. 

Silloin ei muka suhde ruotsin- ja suomenkielisten koulujen 
välillä ole niin hirveä kuin Ignatius oli esittänyt. 

Pappis- ja talonpoikaissäädyissä oli mietinnön helppo 
läpäistä. Mietinnön pohjalla onnistuttiin saamaan sääty- 
anomus aikaan. Aatelisto lisäsi ainoastaan sen muistu- 
tuksen, että uusien suomalaisten koulujen perustaminen 
ei saisi tapahtua ruotsalaisten koulujen kustannuksella, jos 
näitä kannatti riittävä oppilasmäärä. Porvaristo myönsi 
suomenkielisten opistojen tarpeellisuuden, mutta jätti 
hallituksen huoleksi määrätä paikat, mihin ne oli sijoitetta- 
va. Talonpoikaissääty luopui siitä huojennuksesta kartta- 
paperimaksussa, mikä sillä ennestään oh, toivossa, että 
siten kertyneet varat käytettäisiin suomalaisten opistojen 
perustamiseen. 

Toisen kotimaisen kielen opetuskysymyksessä säädyt 
hiukan lievensivät valiokunnan mietintöä. Mietinnössä 
pantiin koulujen velvollisuudeksi opettaa oppilailleen täy- 
dellinen toisen kotimaisen kielen taito ja että sitävarten 
koulujen ylimmillä luokilla opetus osaksi olisi kaksikielinen. 
Säädyt pitivät tarpeellisena, että sivistynyt luokka Suo- 
messa taitaa kumpaakin kieltä. Mutta »millä keinoin tämä 
tarkoitus helpoimmin olisi saavutettava, siitä eivät säädyt 
katsoneet tarpeenmukaiseksi lausua», vaan jättivät »halli- 
tuksen huoleksi, asian-ymmärtäviä henkilöitä kuultuansa, 
tutkia, mitkä toimet parahiten johdattaisivat säätyjen 
mainitseman tarkoituksen perille». Tähän tulokseen vai- 
kutti yliopettaja A. Kihlmanin vastalause, joka oli ylei- 
semmän kaksikielisen opetuksen kuolemantuomio. 

Säätyjen anomuksen loppuponnet kuuluivat: 

i) että, jotta ^oppilaat maan lyseoissa saavuttaisivat 
yhä täydellisempää taitoa puheessa ja kirjallisesti käyttää 
Suomen toista kotimaista kieltä, Teidän Keisarillinen Ma- 

jesteettinne armossa tahtoisi huomioonsa ottaa sekä asian- 
ymmärtäviä henkilöitä kuultuansa likemmin määrätä ne 
muutokset alkeisopistojen lukujärjestyksessä, jotka maini- 
tun tarkoituksen saavuttamiseksi lienevät tarpeelliset; 

2) että alkeisopistojen opetuskieli, koulutointa vastedes 
järjestettäessä, määrättäisiin sekä ilmaantuvan sivistys- 
tarpeen, että sen kielen mukaan, jota puhuu ympäristön 
väestö, mutta että suuremmissa kaupungeissa ja muutoin 
siellä, missä molempia kieliä puhutaan ja missä kaksi ope- 
tuslaitosta huomataan tarpeelliseksi, kuminankin-laisia kou- 
luja ylläpidettäisiin; 

3) että vastedes annettaisiin valtioapua yksityisille 
lyseoille, jotka nähtävästi täyttävät todellista tarvetta; 

4) ettei ketään köyhyyden tähden suljettaisi pois 
julkisista oppilaitoksista, ja ettei siis mitäkään tarkkaa 
vapaapaikkojen rajoitusta määrättäisi; 

5) että Helsingissä oleva yksityislyseo joko saisi valtio- 
varoista riittävän apurahan tahi otettaisiin tykkänään val- 
tion haltuun, sen mukaan kuin soveltunee koulun perusta- 
jillekin; 

6) että Oulun kaupungissa ylläpidettäisiin valtion 
kustantama täydellinen alkeisopisto, suomi opetuskielenä; 

7) että täydellinen alkeisopisto, suomi opetuskielenä, 
asetettaisiin Turkuunkin, ja neliluokkainen suomalainen 
lyseo Poriin; 

8) että, jos tulisi tarpeelliseksi laajentaa Hämeenlinnan 
lyseo rinnakkais-osastolla, niin sitä ei laitettaisi, vaan sijoi- 
tettaisiin suomalainen lyseo Tampereelle; 

9) että suomenkielinen lyseo itä-Suomea varten perus- 
tettaisiin Mikkelin tahi Viipurin läänissä, paikkaan jota 
Hallitus huomaa siinä katsannossa sopivaksi. 

Ajan pahin riitakysymys tuntui nyt saatavan onnelli- 

seen loppuun. Toiveita oli, että parempaa sopua ruvet- 
taisiin saamaan aikaan. Aivan tyytyväisiä ei oltu kum- 
maltakaan puolelta, mutta ilmeisenä edistyksenä tätä sääty- 
anomusta kumminkin pidettiin. Liberaalit olivat tunnus- 
taneet suomalaisten koulujen tarpeellisuuden, mutta se oli 
heille karvasteleva pakkomyönnytys pahemman vaaran 
välttämiseksi. Säädyissä toistui monesti valitus, että 
kouluanomukset olivat surettavan kielikiihkon synnyttä- 
miä, eivätkä siis ilmaisseet niin suurta sivistyshalua, kuin 
miltä näytti. Mutta heidän asemansa sisällinen heikkous 
esti tarraamasta vastaan. Millä silmillä tätä ratkaisua 
katseltiin suomenmielisten leirissä, kuvaa silloisen tohtori 
E. G. Paimenin sanat Kirjallisessa Kuukausien dessä vuo- 
delta 1878: 

»Vaikka meidän luullaksemme koulukysymys olisikir 
voinut saada kohtuullisemman ja onnellisemman lopun 
siten, ettei noin pariksi vuosikymmeneksi vastedes tuhlat- 
taisi rahoja tarpeettomien koulujen ylläpitämiseen, — 
jonka kautta myös alituista kilpailua erikielisten koulujen 
välillä vuosi vuodelta ylläpidetään — niin meidän joka 
tapauksessa täytyy olla kiitollisia, että edes jotakin tehtiin 
oikeutettujen vaatimustemme tyydyttämiseksi, ja me 
voimme turvallisesti luottaa siihen, että tulevaisuus tälläkin 
lailla on toteuttava sen suuren ja tärkeän muutoksen koulu- 
jemme suhteen, jota sekä kansanvaltaiset periaatteet vaati- 
vat että nykyiset olomme suuresti kaipaavat. Ilman her- 
rojen Björkenheimin, Mechelinin y. m. tehokasta apua ei 
olisi tätä saatu toimeen; he ovat siis kouluasiassa kuitenkin 
osaksi pysyneet entisellä kannallaan, johon ei suinkaan 
kuulunut viha suomenkieltä vastaan, saatikka sivistyksen 
pidättäminen korkeammille kansanluokille. Siitä heille 
kunniaa!» 

Jo se luottamus, mitä von Born ja kumpp. olivat osoit- 
taneet hallitusta kohtaan tämän »pikkuasian» ratkaisussa, 
antoi aavistaa, että heidän kannaltaan katsottuna asia 
senaatissa on taatuissa käsissä. Ja niin olikin. Ensinnä- 
kään ei pidetty kiirettä säätyjen anomuksen esittämisellä. 
Puolitoista vuotta sai se odottaa kohtaloaan. Kun senaatti 
vihdoin teki päätöksensä, piti se suomalaisen rahvaan lasten 
kunnollisesta kouluttamisesta niin sydämellistä huolta, ettei 
se raaskinut päästää niitä niihin kelvottomiin vanhan- 
aikuisiin kouluihin, missä ruotsalaisen herrasluokan lapset 
kävivät. Piti ensin koko koululaitos uusia ja parantaa. 
Kun säädyt toisen kotimaisen kielen opettamiskysymyk- 
sessä olivat ehdottaneet asetettavaksi komitean, sai se- 
naatti siitä aihetta asettaa komitean, jonka piti pohtia 
koulukysymystä koko laajuudessaan. Oli sangen ovelaa, 
mitä kiinteimmin sitoa yhteen nämä kaksi eri asiaa, suoma- 
laisten koulujen perustaminen ja koululaitoksen uusiminen, 
että niistä syntyi kuin Siiamin kaksoiset, joista kun toinen 
kuoli ei toinenkaan voinut jäädä elämään. 

Komitean jäseniksi määräsi hallitus: piispa A. J. 
Hornborgin (puheenjohtajaksi), professori A. E. Arppe'n, 
varatuomari, myöhemmin senaattori August Nyberghin. 
professori A. Fr. Nordqvist' in, kalastuksen kaitsija, myö- 
hemmin kuvernööri And. Joh. Malmgren'in, polytekni- 
kon opettaja K. Leonard Lindeberg' in, yliopettaja Karl 
Erw astin, lehtori /. M. Kalm' in, eversti Mathias Calo- 
niuksen, professorit 5. /. Cleven ja C. G. Estlander' in, 
rovasti /. W. Johnsson' in, yliopettaja H. L. Melan- 
derin, lehtori E. T. F. Reuter' in, sekä insinööri Edvin 
Bergroth'in. 

Valtiolle lienee tämä komitea tullut maksamaan noin 
22,000 markkaa, joka sen ajan Suomessa ei ollut mikään 

pieni menoerä tällaisessa asiassa, varsinkin kun komitean 
mietinnöstä, joka ilmestyi 24 p. maalisk. 1880, tuli ilman 
panettelua sanottuna jokseenkin täydellinen sekasotku, 
huolimatta siitä, että se sisälsi monia arvokkaitakin aja- 
tuksia. Mahdotonta oli yrityksestä muuta tullakaan, kun 
komiteassa oli edustettuna mielipiteitten kirjavin moninai- 
suus. Pankaa luonto muodostamaan eläin, joka yhdistää 
nisäkkään, linnun ja kalan liikkumistaidon, niin siitä tulee 
ankka, joka ei missään ole omassa elementissään. Saman- 
laiseksi muodostuu monimielisen komitean ehdotus niin 
arkaluontoisessa asiassa, kuin on koulujen uudistaminen. 

Monien eri ehdotusten selostaminen ei ole tarpeellista, 
kun ei niistä milloinkaan mitään valmista tullut. Riittää, 
kun tarkastamme, millä silmänkääntäjän tempuilla nyt 
koetettiin estää suomalaista kansaa pääsemästä osalliseksi 
korkeammasta sivistyksestä. 

Komitean mietinnössä oli ehdotettu sangen syvälle 
käypiä muutoksia koululaitoksessamme. Siinä oli herä- 
tetty se sama keskikoulu-aate, mikä nykyisin on päivän- 
polttavana kysymyksenä. Lyseoitten ja realikoulujen 
kolme alinta luokkaa piti muodostaa jonkunmoisen pääte- 
tyn kurssin ja tuli niiden olla kummassakin koulussa sa- 
manlaiset, niin että siirtyminen klassilliselta linjalta reali- 
linjalle ja päinvastoin saattoi helposti käydä päinsä. 
Sitä paitsi ehdotettiin erikoisia 3-luokkaisia alkeiskouluja, 
joilla oli samat kurssit ja tuntikaava kuin lyseoiden ja 
realikoulujen kolmella alimmalla luokalla: Näin tahdottiin 
muuttaa koulujen ulkonainen muoto, mutta vielä enemmän 
henki ja sisältö. Latinan kursseja tahdottiin suuresti su- 
pistaa, sen asemesta muodostaisivat kieliopintojen pohjan 
kotimaiset kielet ja saksa. Mutta takana piili vieläkin 
syvemmälle käypiä aikeita. Tahdottiin niinkuin muu- 

tosmiesten etevin äänenkannattaja Helsingfors Dagblad 
selvään ilmaisikin, muuttaa entinen kristillis-humaaninen 
korkeampi koulusivistys luonnontieteellis-realiseksi, jonka 
tarkoituksena ei olisi sielun valistus, vaan »hyödyllisten» 
tietojen saavuttaminen. 

Itsessään tuo keskikouluaate kuulostaa varsin viatto- 
malta. Mutta kun muistelee 10 vuotta vanhempia aikoja., 
johdattaa se väkisinkin mieleen Kothenin surullisen kasti- 
jakopolitiikan. Siinä pilkoittaa takana tarkoitus, että 
suomenkieliset olivat pidettävät alemmalla sivistyksen 
asteella laittamalla heille alempia kouluja ja että virka- 
miesluokkamme oli suojeltava syvistä riveistä uhkaavaa 
suomalaistui vaa vastaan. Polku opintielle oli pidettävä 
kaitana, mutta leveänä käytännöllisiin ammatteihin, kas 
siinä se syötti, jolla oli houkuteltava pois suomalaiset kor- 
keammilta virkaurilta. Keskikoulun käytyänsähän näet 
talonpoikaisnuorukaisella oli kunniallinen tie perääntyä 
vaivaloiselta opinuralta ja mukavasti antautua porvariksi 
elatustaan hankkimaan. Silloisissa kaupungeissamme hä- 
nen perheensä ehti kielenkin puolesta sen verran hienos- 
tua, että perilliset kyllä jo kelpasivat valtion palveluk- 
seen. Useamman kuin yhden kerran koulupolitiikkaa kos- 
kevissa kysymyksissä väliin selvemmin, väliin hämäräm- 
min on ruotsinmielisten taholta lausuttukin, että nimen- 
omaan oli kysymyksessä itsetietoinen suomalaisten ruotsa- 
laistuttaminen. Niinpä 1880 vuoden koulukomitean mie- 
tinnössäkin herrojen August Nyberghin, C. G. Estlanderin 
y. m. vastalauseessa esitetään kielikysymyksen parhaaksi 
ratkaisuksi se, että suomalaisille lapsille annetaan alkeis- 
opetusta omalla kielellään, mutta opetetaan heille silloin 
niin paljon ruotsia, että he ruotsalaisissa kouluissa voivat 
jatkaa opinnoitaan; se tahtoo sanoa: opetetaan suomenkieli- 

6 

selle nuorisolle kaikki sivistyssanat ja -käsitteet ruotsiksi, 
niin että sen on koko ikänsä pysyttävä tämän kielen 
pakkotafcissa. Sillä tavalla juuri ovat suurkansat koetta- 
neet itseensä pienempiä sulattaa, vaikka meillä pienempi 
koetti sulattaa itseensä suurempaa. 

Suomenmielisessä yleisössä nämä mullistusaikeet mo- 
nesta syystä synnyttivät suurta levottomuutta. Koko 
ajan näissä puuhissa noudattivat viranomaiset tuskallisen 
tarkkaa salaperäisyyttä, mikä aina syystä herättää epä- 
luuloa. Sitäpaitsi suuri yleisö täydellä oikeudella saattoi 
pitää näitä uudistusajatuksia kerrassaan epäkypsinä. Kas- 
vatusalalla on aina taipumusta vanhoillisuuteen. Snell- 
man kirjoitti aikoinaan, että jos Saksan koulut olisi muo- 
dostettu sellaisenkin kasvattajaneron kuin Pestalozzin muu- 
tosehdotusten mukaisesti, niin ne olisivat joutuneet rappiol- 
le, koska eivät menestyneet edes suuren mestarin oman 
valvonnan alla hänen omat perustamansa koekasvatus- 
laitokset. Niin paljon oikeutta kuin saattoi ollakin meikä- 
läisten kumousmiesten elämänkatsomuksessa, olisi koulujen 
uusiminen yksipuolisesti sen mukaan siihen aikaan ollut 
ennenaikaista. Sitäpaitsi oli sangen arveluttava seikka 
sekin, mistä Th. Rein kirjoitti Valvojassa vuoden alussa 
1882: »Että mullistuksen lähin ja varmin seuraus olisi ollut, 
ettei ruotsi, suomi, eikä saksa, vaan venäjä olisi tullut 
perustavaksi kieleksi, oli jo alusta jokseenkin selvä ja ta- 
paukset ovat osoittaneet, kuinka lähellä sellainen loppu- 
päätös oli, vaikka tulevaisuuden unelmiinsa vaipuneet posi- 
tivistimme eivät näy sitä huomanneen». Olihan silloin jo 
tunnettua Katkow-politiikan yleinen luonne, että sen yleis- 
pyrintönä oli sulattaa Venäjään kaikki rajamaat. 

Komitean mietinnöstä antamassaan lausunnossa koulu- 
ylihallitus ei uskaltanut ehdottaa, että komitean suunnitte- 

lernat mullistukset pantaisiin kaikissa kouluissa toimeen. 
Ainoastaan Joensuun, suomalainen koulu ja Turun ruotsa- 
laisen lyseon linnakkaisosasto olisi uhrattava kokeiluille; 
niissä olisi pantava komitean ehdotukset toimeen. Senaa- 
tissa oh asia lopullisesti käsiteltävänä 5 p. toukok. 1881. 
Loistavasti tulj silloin esille, mikä henki tässä laitoksessa 
vallitsi. Senaattori V. von Haartman lausui, että »puolue- 
riita siihen määrin oa vallalla valtiosäädyissä, etteivät ne 
voisi käy teliä kouluasiaa mielen maltilla ja väliä pitäen 
ainoastaan sivistyksen ja yhteiskunnan paraasta, niinkuin 
asia välttämättömästi vaatii.» Mutta senaatti se tietysti 
ei ajatellut mitään muuta kuin sivistyksen ja yhteiskunnan 
etua] Eikä von Haartman yksin edustanut tämmöisiä 
mielipiteitä. Samassa hengessä vakuutti senaatti hallitsi- 
jalle, että »koululaitoksen järjestäminen epäilemättä on 
niitä valtiohoitoa koskevia kysymyksiä, jotka hallitsija 
yksin saa ratkaista.» Ainoastaan uusien oppilaitosten 
paikasta olisi kuulusteltava säätyjä. Hallitsijan hyväk- 
syttäväksi ehdotti senaatti uuden koulujärjestyksen, mil- 
laisen, ei merkitse paljoa, kun ei siitä milloinkaan mitään 
tullut. Sillä ministerivaltiosihteerin kirjeessä 19 p:ltä 
jouluk. 1881 ilmoitettiin, keisarin tahdon olevan, että se- 
naatin- ehdottama Suomen koululaitoksen perinpohjainen 
muutos' saisi raueta. Samaa vakuutettiin 1882 valtio- 
päiväin valtäistuinpuheessa. 

Millä tunteilla tämä tieto otettiin vastaan suomen- 
mielisten piirissä^ ilmenee seuraavista Th. Reinin sanoista 
Valvojassa v. 1882: 

»Kauan epätiedossa häilynyt koulukysymys lienee 
monivuotisten rettelöjen jälkeen vihdoinkin saanut onnelli- 
sen ratkaisun s. o. ratkaisun, joka vastaa säätyjen toiveita. 
Varmana asiana kerrotaan, että Keis. senaatti on käsketty 

tekemään uusien suomenkielisten oppikoulujen perusta- 
mista ja molempien kotimaisten kielien opetuksen paranta- 
mista koskevan ehdotuksen, jota vastoin kaikki muut aiotut 
muutokset ovat jääneet sikseen. Kiittäen Jumalaa ja niitä, 
joiden vallassa ratkaiseminen on ollut, näkee Suomen kansa 
pitkällisien toivomuksiensa toteutumisen, samalla kun ei 
voida olla kysymättä, minkä tähden semmoista loppupää- 
töstä ei ole voitu saavuttaa ilman kaikkia mutkia ja niiden 
herättämiä kiihoittavia riitoja.» Lukija jo tietää, että sitä 
ei saavutettu sen vuoksi, kun hallitus koululaitoksen muutos- 
puuhien varjossa tahtoi viivyttää suomenkielisten koulujen 
perustamista ja ehkäpä tehdä sen kokonaan turhaksikin. 

Kun ei kuulunut, että valtio ryhtyisi perustamaan 
suomenkielisiä oppikouluja, kävi odotus suomenmielisille 
pitkäksi. Vaikeuksia pelkäämättä ryhtyivät yksityiset 
asianharrastajat perustamaan yksityisiä kouluja, i p. 
syysk. 1879 avattiin yksityislyseot Viipurissa, Turussa ja 
Porissa. Innostus levisi pian muihinkin kaupunkeihin. 
Samaan aikaan seuraavana vuonna alkoivat toimintansa 
yksityiset lyseot Vaasassa ja Lappeenrannassa sekä sitä 
seuraavana vuonna Tampereella. *) Innostus ja uhrau- 
tuvaisuus oh niin suuri, että 1881 vuoden Valvoja siitä 
syystä sanoi: »Emme tiedä tämän vertaista kertoa mis- 
tään sivistyneestä maasta. Mikä asiain tavallisen menon 
mukaan olisi vaatinut monta kymmentä vuotta, on vuosi- 



*) Millä tavalla hallitus väliin edesauttoi näitä suuria uhrauk- 
sia kysyviä pyrinnöltä, kuvaa Tampereen koulun perustajain vai- 
keudet hankkiessaan senaatilta lupaa yksityislyseon avaamiseen 
siellä. Ensimaiseen anomukseen saatiin kieltävä vastaus. Vasta 
monen rettelön perästä onnistuttiin lupa saamaan. Lieneekö tämä 
sitte ollut nöyryytykseksi Tamperelaisille, kun he aikaisemmin 
eivät olleet kyllin nöyräselkäisiä tottelemaan kouluylihallituksen 
viittauksia. Katkeruus hallituksen vastustelun johdosta pii suuri 
ja yleinen. 

kymmenessä suoritettu. Kiviä virtaan on vieritetty; se on 
ryöpeäksi koskeksi muuttunut; yhä mahtavammin virtaa 
vesi yli sulkujen. Kansa tuntee tehtävänsä, tuntee voi- 
mansa paremmin kuin rohkeinkaan 1870 luvun alussa saat- 
toi toivoa». 

Tosiaankin innostus suomalaisuuden asian hyväksi oli 
silloin suurenmoista. Koulut eivät olleet ainoat, joita 
yksityisellä uhraantuvaisuudella oli ylläpidettävä. Suoma- 
laisen Kirjallisuuden Seura, Suomalainen teatteri ja suoma- 
laiset sanomalehdet kysyivät myös runsaasti varoja, jotka 
yksityisellä keräyksellä olivat saatavat kokoon. Talon- 
poika uhrasi osan sadostaan, virkamiehet osan palkoistaan, 
useat kovan velkaantumisen uhallakin, ylioppilaat monet 
vuodet opintoa jastaan j. n. e. Monet papit ja opettajat 
opettivat pitkät ajat ilman palkkaa alkavissa yksityi- 
sissä suomenkielisissä opinahjoissa. Kansan käsi oli kart- 
tuisa. Mieliala oli silloin yhtä keväinen, toiveikas ja uh- 
raant&va, kuin kansallisen liikkeen alkuaikoina, jolloin 
Snellmanin voimakas herätyshuuto hurmasi mielet rait- 
tiilla tuoreudellaan *). 



*) Sitä innostusta, mikä ylioppilaspiireissä täytti mielet, on 
Atvid Järnefelt sattuvasti kuvannut romaanissaan »Isänmaa». 



> .■•■■•■•■■••■■■■•■■••■•••••■■■0 B A 

• •• ■■ : : •: ♦ • 

:..: :«* \: 

Sulut särkyy. « 

•• •• ■■ • • •■ -•• • 

i "•■■••*•••■•■••*••••■■■•••■•■■•" 



Vuoteen 1882 oli suomalaisuuden rientojen 'pahin vastus* 
taja Suomen kotimainen hallitus. Virkavallan suletuissa 
kammioissa oli turvallinen ja mukava jarruttaa. Se 
vapaamielisempi henki, joka Aleksanteri II:n hallitessa pääsi 
voitolle, vaikutti kyllä senaattiinkin ja teki sen taipuvaisem- 
maksi kuin ennen suosimaan ajanmukaisia parannuksia. 
Vaan monessa suhteessa pysyi edelleen vanha virkavaltai- 
suus, ja tietysti enimmän niissä kysymyksissä, jotka koski- 
vat suomalaisen kansallisuuden kohoamista luonnollisiin 
oikeuksiinsa. Siinä asiassa oli senaatin asema todellakin 
surkea. Vailla kaikkea selvää ohjelmaa, mutta täynnä 
vastahakoisuutta ja ennakkoluuloja, antoi se ikäänkuin 
tukasta vetää itseänsä myönnytyksestä toiseen, voimiensa 
mukaan tarraten vastaan ja viivyttäen sitä, mitä ei koko- 
naan jaksanut estää. Tämä surullisen lystikäs näytäntö 
alensi paljon kansan silmissä senaatin arvoa. Jälkeen val- 
tiopäivien 1877 — 1878 käsitettiin, ettei viivyttämispoli- 
tiikkaa saatettaisi lopettaa muutoin kuin ainakin osittain 
uudistamalla senaatin kokoonpanoa. Ratkaisevalla pai- 
kalla se käsitettiinkin ja onnellinen sattumakin oli siinä 
apuna. Kevättalvella 1882 joutui useampia senaattori- 

paikkoja avoimeksi. M. m. kuoli senaatin vanha vara- 
puheenjohtaja vapaaherra /. M. Nordenstäth, joka sitte 
Haartmanin päivien uljaalla persoonallisuudellaan öli menes- 
tyksellä ja tarmolla kantanut virkavallan lippua. Se oli 
ikäänkuin luonnon viittaus, että vanha aika oli mennyt ja 
uusi oli tulossa. Silloin toukokuulla 1882 kutsuttiin se- 
naattiin m. m. suomenmielisten johtaja Yrjö Koskinen ja 
liberaalein johtajat L. Mechelin ja R. A. Montgomery (pro- 
kuraattoriksi). »Yrjö Koskinen Suomen senaatissa: kas siinä 
nykyisissä oloisSä oikea mies oikealla paikalla», kirjoitti 
näiden nimitysten johdosta Th. Rein Valvojassa. »Eikä 
kenenkään muun nimi olisi senaatin nimityslistässa tehnyt 
likimainkaan samaa vaikutusta eikä tyydyttänyt känsäm- 
me suurta enemmistöä samassa määrässä kuin hänen». 

- »Nyt on käännekohta Suomen hallinto-oloissa käsissä». 

Hoidettavakseen sai Yrjö Koskinen ensin kamaritoirriitus- 
kunnan, sittemmin v. 1885 kirkollistoimituskunnan. Suo- 
menmielisillä tuli siis olemaan oma johtajansa paikalla, 
jo^sa oman maan sisällä kouluasiat viime kädessä ratkais- 
tiin. Että. nyt hallituksen koulupolitiikka tulisi olemäär 
toinen, ei ollut epäilemistäkään. Muutoinkin tuli senaatin 
kokoonpano olemaan sellainen, että se jossakin määrässä 
vastasi niitä eri mielipiteitä, jotka olivat vallalla kansan- 
eduskunnassa; ja eduskuntahan Suomalaisuuden rientoja 
kohtaan oli melkoista suopeampi kuin vanha hallitus. 
Yleisellä tyytyväisyydellä tervehdittiin myös L. Mechelinin 
nimitystä, hänellä kun koulu- ja asevelvollisuuskysymysten 
ratkaisussa 1877 — *878 valtiopäivillä oli suuret ansiot. 

Näin toiselta puolen. Mutta toiselta puolen ääemä 
paheni. Kehitys eduskunnassa ei käynyt yhtä edulliseen 
suuntaan. Vuoden 1882 valtiopäivillä suomenmieliset oli- 
vat jo siihen määrin varttuneet, että he täydellä itsetietoi- 

suudella rupesivat toimeen, saadakseen vihdoinkin viimein 
f nähdä edellisten valtiopäiväin päätösten toteutumisen. 
Mutta vähemmän saatiin nyt aikaan kuin saattaisi odottaa. 
Dagbladilaiset eivät enää voineet hillitä viikinkejä, jotka 
intohimoisesti kaikessa vastustivat suomalaisuuden pyrin- 
töjä. Pysyväksi epäkohdaksi tuli kaksi säätyä kahta vas- 
taan. 

Monessa muodossa tuli koulukysymys esille 1882 vuo- 
den valtiopäivillä. Suomenmieliset pyysivät uusia kouluja, 
entisten vaillinaisten koulujen laventamista täydellisiksi ja 
yksityisten koulujen ottamista valtion huostaan. Vastus- 
tajain taholta turvauduttiin taas vanhaan jarrutuskeinoon: 
suomalaisten koulujen perustaminen piti kytkeä yhteen 
yleisen koulureformin kanssa. 

Ensinnä joutui käsittelyn alaiseksi tyttökoulukysymys, 
joka jo hetken oli ollut sangen polttava. Sen aikaisemmista 
vaiheista on muutama sana tässä paikallaan. 

Ensimäiset julkiset naiskoulut maassamme, kaksi 
kaksiluokkaista oppilaitosta, toinen Helsingissä, toinen Tu- 
russa, perustettiin kymnaasi- ja koulujärjestyksen johdosta 
6 p:ltä marrask. 1843. Tämä vähäinen ja varova askel nais- 
sivistyksen korottamiseksi synnytti epäluuloja ja hämmäs- 
tystä, vaikka samalla kertaa määrättiin, että nämä koulut 
olisivat avonaiset ainoastaan sivistyneiden vanhempain 
tyttärille. Kokemus ei kuitenkaan osoittanut näitä epä- 
luuloja oikeutetuiksi; jo v. 1847 katsottiin olevan syytä 
laajentaa Helsingin oppilaitos kolmiluokkaiseksi ja v. 1856 
ne.liluokkaisek$i; samalla määrättiin valtion varoilla yllä- 
pidettäväksi kolmiluokkaiset naiskoulut Turussa ja Viipu- 
rissa, kaksiluokkainen Kuopiossa, sekä pienempiä nais- 
kouluja Viipurissa ja Haminassa, yksi kummassakin. Sen 
jälkeen naiskoulujen luku nopeasti kasvoi. V. 1870—1877 

nousivat valtion menot niihin vuotta kohti yli 100,000 
markan. Mutta ei yhdessäkään valtion varoilla kannate- 
tussa tyttökoulussa suomi ollut opetuskielenä. Yksityisillä 
varoilla oli perustettu v. 1864 suomalainen tyttökoulu Jy- 
väskylään ja v. 1869 Helsinkiin. Näitä kannatti valtio 
ainoastaan 4,200 markalla. Suhteettomuus ja vääryys oli 
siis vallan huimaava, kun lähes 10 kertaa pienemmän kieli- 
ryhmän hyväksi käytettiin 20 kertaa enemmän yleisiä va- 
roja. Kun 1877 — 1878 valtiopäivillä niin pontevasti huo- 
mautettiin muistakin vääryyksistä koulualalla, ei tätäkään 
seikkaa suinkaan unohdettu. 4 eri anomusehdotusta teh- 
tiin valtion tyttökoulujen perustamisesta Jyväskylään ja 
Kuopioon, ja 1 anomusehdotus Turun, Viipurin ja Oulun 
ruotsalaisten tyttökoulujen muuttamisesta suomalaisiksi. 
Näiden esitysten pohjalla saatiinkin aikaan yhteinen sääty- 
anomus, että »maan hallitus pitäisi tarkkaa huolta nais- 
sivistyksestä ja sitä edistyttäisi, ei ainoastaan ruotsinkieli- 
sillä kouluilla, missä sellaisia tarvitaan, vaan myöskin sekä 
perustamalla että rahan määräyksillä kannattamalla suo- 
menkielisiä naiskouluja, missä vaan sellaisia on tarpeellisiksi 
huomattu, jott 'eivät suomalaisen väestön oikeudelliset ja 
kohtuulliset vaatimukset, ruotsinkieliseen väestöön ver- 
rattuna, jäisi huomioon ottamatta». Ensi tilassa olisi pe- 
rustettava täydelliset tyttökoulut Kuopioon ja Jyväskylään. 
Mutta turhaa saatiin tässäkin odottaa. Suomalaisten 
tyttökoulujenkin perustaminen tehtiin koko koululaitoksen 
uudesta järjestämisestä riippuvaksi. V. 1880 — 1881 ei 
löytynyt vielä yhtään suomalaista valtion tyttökoulua. 
Valtion vuosimenot tyttökouluihin olivat kyllä nousseet 
211,452 markkaan 35 penniin, mutta niistä käytettiin ai 
noastaan 14,200 markkaa apurahoiksi yksityisille suomen- 
kielisille tyttökouluille. 

Oli sen vuoksi luonnollista, että Suomenkielisten tyttö- 
koulujen perustamisesta vuoden 1882 valtiopäivillä tehtiin 
lukuisia aiiomusehdötuksia, kaikkiaan 12. Valitusväliö- 
kunnan niiden johdosta laatima mietintö kannatti 7-luök- 
kaisen Suomenkielisen valtion tyttökoulun perustamista 
Jyväskylään ja Kuopioon ja neliluokkaisen perustamista 
Ouluun Sekä sen ohessa korkeintaan 1,500 markan vuotuista 
apurahaa yksityisille suomalaisille tyttökouluille Mikkelissä, 
Hämeenlinnassa, Viipurissa ja Porissa. Pappis- jä talon- 
poikaissäädyssä mietintö luonnollisesti helposti ineni läpi 
ja jokseenkin onnellisesti myös aatelistossa ja porvaristossa. 
Tietysti tässäkin tapauksessa suomalaisten oppikoulujen 
perustaminen herätti eloon kaikenlaisia muutostuumia 
ei-suomenmielisten taholla; suomenmielisten laholta sen 
johdosta kysyttiin, miksi aina suomalaisille tahdotaan tar- 
jota uusia järjestelmiä, kun ruotsinkieliset koulut kelpaavat 
entisen mällin mukaisina. Ei tarvitsisi mainita, että puhu- 
joita kyllä löytyi, joista korkeammat suomenkieliset tyttö- 
koulut sisämaissa ovat aivan tarpeettomia. Asian ratkaise- 
miseen suomenmielisten eduksi vaikuttivat* liberaalit, jotka 
tässä asiassa osoittivat kohtuutta. 

Kun tyttökouluanomuksia evästeltiin, olivat viikingit 
ja liberaalit sima suussa; oltiin muka valmiita suostumaan 
kaikkeen, mitä pyydettiin. Toiveita heräsi, että itse suuri 
koulukysymyskin saisi hyvän ratkaisun. Toisin jo valio- 
kunnassa; siellä jo tahdottiin sitoa yhteen uusien koulujen 
perustaminen ja koululaitoksen uudistaminen. Ulkonäön 
vuoksi asiat kumminkin pidettiin erillään. 

Sillä vaikka hallitsija oli ilmoittanut, että senaatin 
puuhaama koululaitoksen uudistaminen saisi raueta, ja 
siitä vielä valtaistuinpuheessakin huomauttanut, oli valtio- 
päivillä kumminkin mies, joka siitä huolimatta uskalsi tehdä 

anomusehdotuksen koululaitoksemme korjaamisesta. Se 
mies oli Dagbladin toimittaja A. H. Chydenius, oikean aito 
ettglantilais&i vapaamielisyyden edustaja, joka mielipiteit- 
tensä väärentämättömyyttä tahtoi ilmaista silläkin, että 
säädyssänsä mallimaansa tapaan aina älötti lausuntonsa 
sanoilla: »Herra puhemies!» Anomusehdotus, jonka hän 
teki, oli Selvä kopio koulukomitean mietinnöstä vuodelta 
1880. Tämän anomuksen kohtalosta riippuviksi piti sitten 
muka tehtämän suomalaisten tyttökoulujen ja alkeis- 
opistojen perustaminen. Viimemainituista tekivät suomen- 
mieliset näillä valtiopäivillä 25 anomusesitystä. Paitsi, 
että pyydettiin yksityisillä varoilla perustettujen koulujen 
ottamista valtion haltuun, ehdotettiin perustettavaksi suo- 
menkielisiä kouluja Savonlinnaan, Heinolaan, Kajaaniin, 
Käkisalmeen, Raaheen ja Kotkaan; Joensuun suomalaista 
4-luokkaista lyseota pyydettiin lavennettavaksi täydelli- 
seksi ja Mikkelin ruotsalaisen lyseon muuttamista suoma- 
laiseksi. Kohtuuden nimessä V. Öhberg, M. Hallberg, 
E. Öhman ja A. A. F. Lindberg y. m. anoivat Mikkelin lyseon 
pidättämistä entisellään, sekä uusien ruotsalaisten koulujen 
perustamista Kuopioon, Pietarsaareen, Maarianhaminaan, 
Haminaan ja Uuteenkaarlebyhyn. 

Vaati ennenkuin näiden anomusten käsittelystä ker- 
romme, on mainittava sen koululaitoksen mullistusam> 
muksen kohtalosta, johon suomalaisten koulujen perustami- 
nen aiottiin kytkeä. Hyvin ovelasti tahdottiin muka tä- 
män anomuksen ohella antaa paheksumislausunto hallituk- 
selle Siitä, ettei se ollut toteuttanut viime valtiopäiväin toi* 
vomuksia kouluasiassa — oiva syötti, johon suomenmieliset 
piti saada tarttumaan. »Valiokunta katsoo», sanottiin 
anomuksen johdosta laaditussa yleisen valitusvaliokunnan 
mietinnössä, »velvollisuudekseen huomauttaa siitä, että 

hallituksen menetys, kun se ei ole eroittanut uudistus- 
kysymystä pyydettyjen uusien suomalaisten koulujen pe- 
rustamiskysymyksestä, on ollut omansa saattamaan yleisöä 
pitämään uudistustointa esteenä jälkimmäisen tarkoitus- 
perän saavuttamiselle. Levottomuus ja väärinkäsitys on 
siten syntynyt maassa ja antanut aihetta siihen, että kovin- 
kin moni jo ennakolta on katsonut ehdotettujen muutosten 
tarkoittavan suomenkielisen väestön etujen loukkaamista, 
käsitys, joka tietysti melkoisesti on vaikeuttanut muutosten 
tyyntä punnitsemista*. 

Tahdottiin siis paheksia, että hallitus oli kytkenyt yh- 
teen suomalaisten koulujen perustamisen ja koululaitoksen 
uudistamisen, ja nyt tahdottiin itse menetellä samalla ta- 
valla. Totisesti ei oikea käsi tiennyt, mitä vasen teki. 

Jo valiokunnassa oli anomuksen läpäiseminen täpärällä. 
Kun sen vastustajat ja puolustajat olivat yhtä lukuisat, 
ratkaisi syrjälle laskettu lippu asian anojan hyväksi. Siten 
valiokunta joutui puolustamaan koulujemme uudistusta 
1879 vuoden koulukomitean ehdotuksen suuntaan. Vasta- 
lauseen valiokunnan mietintöä vastaan tekivät A. Kihlman, 
J. G. Geitlin, K. E. Stenbäck, Wilh. Lindstedt, Edv. Avelc 
lan, J. H. Luoma, E. Hirvonen ja T. Laurikainen. 

Tuli asia sitten säätyihin. Papit ja talonpojat eivät 
kuluttaneet mietinnön tarkastamiseen monta minuuttia. 
Cleven ja Meurmanin ehdotuksesta hylkäsivät nämä säädyt 
yhtenä miehenä mietinnön mullistusehdotuksineen, pahek- 
sumislauseineen. Harvoin on Meurmanin sukkeluus ollut 
enemmän murhaava. Harvoin on Cleve pontevammin 
puolustanut kasvatusopin arvoa, kasvatettavain pyhää 
oikeutta ja sivistyksen todellisia etuja. Toisin aatelistossa 
ja porvaristossa. Siellä paheksumislauseet hylättiin, mutta 
hyväksyttiin mietintö. Godenhjelm,. Rein, Palman, Igna- 

tius ja Göps turhaan vastustelivat ehdotettuja mullistuksia 
opetusjärjestelmässä, osoittaen, mikä haitallinen levotto- 
muus jo kauan oli vallinnut koulujemme alalla, ja vedoten 
kaikkien asiantuntijain esiintuomiin lausuntoihin. He 
muistuttivat, ettei säätyjen sopinut 2 — 3 päivää mietit- 
tyänsä säätää ihan uutta järjestelmää koululaitoksellemme, 
järjestelmää, jota ei missään ole koeteltu, ja joka varsinkin 
meidän monikielisessä koulussa voisi tulla turmiolliseksi. 
Toiselta puolen prof. Pippingsköld, L. Mechelin, maisteri 
Heikel y. m. puolustivat ehdotettuja muutoksia uuden ajan 
hengen vaatimina. 

Kun kaksi säätyä seisoi kahta vastaan , raukesi ehdotus. 

Anomusmietintö uusien alkeisopistojen perustamisesta 
oli sisällyksensä puolesta suomenmielinen. Mutta sitä 
vastaan liitetyssä professori Wallgrenin vastalauseessa, 
jota 7 valiokunnan jäsentä kannatti, ehdotettiin temppua, 
jonka pelkkä kertominenkin jo väsyttää: Koulut piti 
ensin uudistaa, vasta sitte suomalaisille kouluja. Papis- 
tossa ja talonpoikaissäädyssä mietintö ilman muuta hyväk- 
syttiin. Porvaristossa ensin puolustettiin Wallgrenin vasta- 
lausetta, mutta luovuttiin siitä sitte. Aatelistossa voitti 
Wallgrenin vastalause vähän parannetussa muodossa. 
Yksimielisyyteen ei siis tultu. Aatelisto kyllä tahtoi antaa 
suomalaisille kouluja, mutta koulukomitean ehdottamassa 
muodossa. 

Mutta asia silloin jo muutenkin lähestyi ratkaisuaan. 
Jo valtiopäiväin alussa teki edusmies A. Meurman talon- 
poikaissäädyssä anomuksen, joka päättyi sanoilla: »että 
Hänen Keisarillinen Majesteettinsa, joka armollisessa valta- 
istuinpuheessaan on ilmoittanut käskeneensä Suomen se- 
naatin noudattaa säätyjen viimeisillä valtiopäivillä lausumia 
toivomuksia kouluasiassa, armossa suvaitsisi käskeä ryhty- 

mään semmoisiisi toimiin, että luvatut suomenkieliset kou- 
lut jo ensi syyslukukauden alussa, tulevat vaikutukseen. 
Ja että missä yksityisiä kouluja jo on olemassa, ne, niin 
monella luokalla, kuin niillä on, otetaan valtion huostaan, 
niin ettei uusia kouluja niiden rinnalle perusteta*. Vähän 
myöhemmin teki Yrjö Koskinen pappissäädysssä saman- 
kaltaisen anomuksen. Kummassakin säädyssä lykättiin 
nämä anomukset säädyn yksityiseen valitusvaliokuntaan. 
Siten syntyneet mietinnöt, joissa kannatettiin niiden suo- 
menkielisten koulujen valtion huostaan ottamista, jotka 
yksityisillä varoilla oli perustettu, hyväksyi kumpikin sääty 
ja jätettiin ne erään lähetystön kautta maan kenraalikuver- 
nöörille näiden säätyjen yksityisinä anomuksina. Tähän 
menettelyyn katsottiin oltavan oikeutetut sen vuoksi, että 
asialla jo syystä oli kiire ja että kysymyksessä ei ollut mi- 
tään uutta,, vaan edellisen säätykokouksen päätöksen toi- 
meenpano. 

Tarkoitus näillä anomuksilla saavutettiinkin. Senaatti, 
jossa jo puhalsi uudet tuulet, kannatti anomuksia. Armolli- 
nen julistus 22 p;ltä elok. 1882 määrä3i otettavaksi valtion 
haltuun Turun, Oulun ja Porin suomenkieliset yksityiset 
koulut. Sittemmin armollinen asetus 33 p:ltä elok. 1883 
määräsi valtion varoilla ylläpidettäväksi seuraavat 'kor- 
keammat suomenkieliset oppilaitokset: täydelliset klassilli- 
set lyseot Turussa, Hämeenlinnassa (normaalilyseo), Viipu- 
rissa, Kuopiossa, Jyväskylässä, Oulussä IJ ja Helsingissä, 
realilyseot Tampereella ja. Savonlinnassa seklfheliluokkaiset 
alkeiskoulut Porissa, Viipurissa, Heinolassa, jcfensuussa ja 
Vaasassa. Mikkelin ruotsalainen klassillinen lyseo' muutet- 
tiin sekakieliseksi. 

Viime mainitulle asetukselle täydennyksenä ilmestyi 
asetus 11 p:ltä jouluk. 1884, joka yksityisten poikakoulujen 

suhteen määräsi: »Yksityiset oppilaitokset, jotka ovat 
koulutoimen ylihallituksen tarkastuksen alaisina, voivat 
sittenkuin tarvetta, ja asianhaaroja, kussakin eri tapauk- 
sessa on tutkittu, korkeintaan 10 vuodeksi erältään, saada 
apua yleisistä varoista allamainitut vuotuiset määrät, las- 
ketut kutakin toimessa olevaa, luokkaa kohti, nimittäin: 
korkeammille luokille korkeintaan 4,000 markkaa, ja alem- 
mille luokille korkeintaan 2,500 markkaa». Näin turvattiin 
niiden yksityisten suomenkielisten oppilaitosten tulevai- 
suus, j;pita ei oltu vielä valtion huostaan otettu, tai joita 
vastedes aiottiin perustaa. 

Kyllä tuntui, että suomenmielisilläkin oli edustajansa 
maan korkeimmassa hallinnossa. Eivät koululaitoksessa tar- 
vittavat muutokset eikä mikään muu voinut estää toteutu- 
masta suomalaisten oikeutettua vaatimusta saada tie auki 
korkeampaan sivistykseen. Tosin ei ollut vielä kaikkea 
saavutettu, tosin ei vielä likipitäinkään vallinnut oi- 
kea suhde ruotsin- ja suomenkielisten koulujen vä- 
lillä, katsoen kummankin kieliryhmän lukuisuuteen, 
mutta voitiin jo kumminkin sanoa, kuten Th. Rein kirjoitti 
Valvojassa vuoden lopulla 1884: »Koululaitoksen alalla 
suomen kielen oikeudet ovat vihdoin tunnustetut, jä vaikka 
siinä vielä puuttuu yhtä ja toista, esim. enemmän suomalai- 
sia naiskouluja, teollisuus- ynnä muutamien yksityiskoulujen 
auttamista valtion apurahoilla, niin ei kuitenkaan koulu- 
kysymys, Jumalan kiitos, ole enää niin polttava kuin se on 
ollut». 

Puuttuvien naiskoulujen lisäksi voimme vielä mainita, 
että suomalainen normaalilyseo sijaitsi Hämeenlinnassa, 
että keskellä Suur-Savoa sijaitsi puoliruotsalainen koulu ja 
että avara Pohjois-Karjala oli täydellistä oppilaitosta vailla. 
Nämä seikat tulivat tästälähtein suomenmielisten koulu- 

politiikan lähimmiksi vaatimuksiksi. Juntta vaikka ei yhtä 
suuremmoisia myönnytyksiä vaadittukaan kuin ennen, 
kohtasivat nämä oikeutetut vaatimukset yhtä ankara*a, 
yhtä häikäilemätönsä ja yhtä itsekästä vastarintaa kuin 
ennenkin. Nyt vasta oikein saatiin nähdäkin mihin asti 
luokkaitsekkyys ja pikkumaisuus saattavat mennä. Koulu- 
asia oli edelleenkin säätyvaltiopäiväin pahimpia riitakysy- 
myksiä. 

Ilmeiset tosiasiat osoittivat, ettei suomalainen nor- 
maalilyseo toiseen kaupunkiin sijoitettuna kuin yliopisto 
saattanut täyttää tarkoitustaan. Vuosi vuodelta väheni 
siellä opettajanäytteitten suorittaminen. Keskimäärin lu- 
kukautta kohti oli opettajakokelaita normaalikouluissamme: 



Hämeenlinnassa. 


Helsingissä. 


V. 1882 


14 


16 


,. 1883 


12 


17 


„ 1884 


5 


18 


,. 1885 


4 


25 



Siis vaikka ilmeisesti näkyi, että suomalainen normaali- 
koulu, jos se edelleenkin olisi jätetty Hämeenlinnaan, olisi 
käynyt aivan tarpeettomaksi, puolustelivat ruotsinmieliset 
viimeiseen vereen tätä Kotheniri aikuisen mielivallan luomaa 
asiaintilaa. Turhaan koettivat 1877 — 1878 ja 1882 vuoden 
valtiopäivät saada parannusta aikaan tässä asiassa. Seu- 
raaville valtiopäiville v. 1885 se vihdoin onnistui. Parantu- 
mattomain esteitä löytyi vielä tällöinkin yllin kyllin. Hel- 
sinki oli muka »koulunuorisolle viettelyksistä rikas» kaupun- 
ki. Vaikka opettajakokelaat nuoremmalla kehittymättö- 
. mammalla iällä uskallettiinkin päästää yliopistoon Helsin- 
kiin, piti heitä vanhempana koettaa saada sieltä pois. 
Yhdenlaista lorua kuin oli sekin, että »molempien normaali- 

lyseoiden sijoittaminen samaan paikkakuntaan saattaisi 
sitä paitsi helposti, etenkin itse viisaan ja pontevan kas- 
vatus-opin professorin johdolla, edistää näiden koulujen 
opetustavan pakottamista yhdenmuotoisuuteen ja yksi- 
puolisuuteen, joka ei suinkaan kävisi terveelliseksi maamme 
kouluopetuksen kehkeytymiselle». Olihan L. G. von Haart- 
man aikoinaan vastustanut suomalaisten koulujen perusta- 
mista sillä, että se oli tarpeetonta kirjavuuden luomista niin 
yhdenmukaisessa maassa kuin Suomessa. Nyt tahdottiin 
kirjavuuden luomiseksi pysyttää suomalainen normaali- 
lyseo siellä, missä se ei voinut menestyä. Näihin typeriin 
verukkeisiin nojaten asia aatelistolle ei antanut aihetta 
mihinkään toimenpiteisiin. Sovittelujen kautta saatiin 
kumminkin aikaan kolmen säädyn päätös, joka puolusti nor- 
maalikoulun siirtämistä Helsinkiin. Kuulutuksella 15 p:ltä 
lokak. 1886 tämä siirto määrättiin toimitettavaksi. 

Koululaitoksen muutospuuhat olivat haudatut. Mutta 
niiden asemesta ruotsikot kyllä keksivät uuden verukkeen, 
jolla saattoivat uusien suomenkielisten koulujen perusta- 
mista vastustaa. Tämä veruke oli se, että kun valtio oli 
luvannut kannatusta yksityisille kouluille, piti suomenkie- 
listen koulutarpeittensa tyydyttämiseksi perustaa yksityisiä 
kouluja, eikä kerjätä hallitukselta uusia. Tämä oh yhtei- 
nen nuotti uusien suomenkielisten koulujen vastustajilla 
1885 vuoden valtiopäivillä. Sattuvasti sanoi tähän suun- 
taan laaditun professori M. V. af Schultenin vastalauseen 
johdosta pappissäädyssä kirkkoherra A . Nyholm: »Mihinkä 
johtopäätökseen me tämmöisestä lausunnosta tulemme? 
Vastalauseen tekijän ajatusjuoksu on se, että hän lujasti 
uskoo, että suomenkieliset koulut tulevat puolella sillä raha- 
summalla toimeen, joka valtion kouluille on suotu, mutta 
häneltä puuttuu sama vahva luottamus ruotsalaisten kou- 

lujen elinvoiman suhteen. Ja kysyä tahdon, miksi on otak- 
suminen, että ainoastaan suomalaisen koulun aina täytyy 
elää kerjäämisellä ja miksi on suomalaisten koulujen aina 
tarvis uudelleen todistaa ja vuosikymmeniä todistaa, että 
ne ovat eloon oikeutetut? Semmoisia todistuksia ei mil- 
loinkaan vaadita ruotsalaisilta. Mutta eivätköhän suoma- 
laiset koulut työskentele saman jakamattoman isänmaan 
hyväksi kuin ruotsalaisetkin?» Totta totisesti olisipa 
paraat virkapaikat omistavan ruotsalaisen valtaluokan ollut 
mukava kouluttaa lapsiaan valtion kustantamissa kouluissa 
tyytyväisinä katsellen, miten suomalainen rahvas hikoilee 
itse kustantaessaan kouluja lapsilleen. Sillä harvoinpa 
valtioavustus on edes osapuilleen riittänyt yksityisten kou- 
lujen menoihin. Mutta tietysti ruotsinmielisten puolella 
silloin niinkuin aina oli oikeus, kohtuus, tasa-arvo ja länsi- 
mainen sivistys. Suomenmielisethän ne aina ovat harjoit- 
taneet sortoa ja hirmuvaltaa. 

Olisi luullut käyttäjiään iljettävän moisten verukkeiden 
onttouden. Mutta silmää räpäyttämättä äänestettiin nii- 
hin vedoten suomenmielisten kouluanomuksia kumoon. 
Suomenmielisten kokonaista 13 kouluanomusta supistui 
siihen, että monien sovittelujen kautta saatiin kolmen sää- 
dyn päätös aikaan Joensuun 4-luokkaisen alkeiskoulun laa- 
jentamisesta täydelliseksi; tämmöiseenkin yksimielisyyteen 
päästiin vasta sitten, kun Joensuun kaupunki ja kauppias 
P. Parviainen siellä yhteisesti olivat luvanneet uudelle kou- 
lulle ilmaisen rakennusalan ja 33,000 markan avustuksen. 

Tila ei salli enää ryhtyä yksityiskohtaisesti tarkastele- 
maan eri koulujen perustamisvaiheita. Riittää kun luomme 
silmäyksen taisteluun Mikkelin maankuulusta lyseosta, sekä 
suomenkielisten koulujen kehitykseen yleensä. Mainittu 

taistelu kuvaa, mihin hulluuteen ja naurettavuuteen 
oikea umpi-itsekkyys ja puolue vimma voi kehittyä. 

Ruotsinkielisen koulun perustaminen Mikkeliin oli jo 
von Kotheninkin toimenpiteiksi törkeä. Ei sadasosa läänin 
väestöstä ollut ruotsinkielistä. Vaikka sikäläiset herras- 
väet jokikinen olisivat lähettäneet poikansa mainittuun 
kouluun, ei sinne sittekään olisi saatu riittävää oppilasmää- 
rää. Mahtaneeko maapallollamme löytyä toista niinkään 
laajaa alaa kuin Mikkelin lääni, jossa yleisillä varoilla kou- 
ralliselle virkamiesperheitä kustannetaan enemmän tilai- 
suutta korkeampaan sivistykseen kuin se ollenkaan tarvit- 
see, samaan aikaan kuin läänin varsinainen väestö jätetään 
korkeampaa sivistyslaitosta kokonaan vaille ja pakotetaan 
hankkimaan lapsilleen sivistystä kymmenien peninkulmien 
päästä toisista lääneistä, samaan aikaan kuin läänin pääkau- 
pungin herrasväki mukavasti saa kouluttaa lapsiaan aivan 
koti vierellä. *) Ja tätä kohtuuttomuutta ja narrilaitosta, 
miksi koulu ilman koristeluja sanottuna muodostui, puolus- 
tettiin sitte viimeiseen saakka kynsin hampain. Suomalai- 
seen rahvaaseen täytyi koulun aina nojautua, saadakseen 
riittävästi oppilaita. 1870-luvulla lähenteli koulun oppilas- 
luku sataa, mutta oli siitä aina runsaasti kolmas osa suo- 
menkielisiä. Siksi epäilyttäväksi kävi koulun ruotsalaisuus, 
että vuodesta 1878 täytyi siellä koventaa ruotsinkielen vaa- 
timuksia, mutta silloinpa oppilaslukukin pahasti hupeni. 
Täytyi sen vuoksi asetuksessa elok. 23 p:ltä 1883 määrätä 
koulun opetuskieli sellaiseksi, että alaluokilla kutakin oppi- 
lasta opetettiin äidinkielellään, mutta yläluokilla piti kaik- 



*) Että Mikkelin läänin suomalainen väestö todellakin tarvitsi 
korkeampaa sivistyslaitosta, siitä oli kieltämättömänä todistuksena 
se seikka, että läänistä sinä aikana, jona Mikkelin lyseo oli umpi- 
ruotsalainen, oli 70 — 80 nuorukaista Jyväskylässä y. m. koulua 
käymässä. 



kien oppilaiden lukea puolet aineista suomeksi, puolet ruot- 
siksi. Senj aikeen koulussa suomenkieliset oppilaat nopeasti 
lisääntyivät, mutta ruotsinkieliset vähenivät. 1890-luvulla 
oli koulussa yli sata suomenkielistä oppilasta, mutta tuskin 
kymmentä ruotsinkielistä. Ja mitä olivat sitte nuokaan 
kymmenkunta ruotsinkielistä oppilasta? Enimmäkseen 
Hokkasia, Kinnusia, Kuittisia y. m. aito savolaisia työ- 
miesten poikia, jotka aikaisemmin oli houkuteltu sikäläiseen 
Antellin ruotsinkieliseen yksityiskouluun sen verran valmis- 
tettaviksi, että vaivoin ymmärsivät muutaman ruotsin 
sanan. Nämä sitte ilmoitettiin Mikkelin lyseoon oppilaiksi, 
joilla oli ruotsi äidinkielenä. Monikaan ennen yhdeksättä 
ikävuottaan tuskin oli kuullut ainoata ruotsin sanaa. Mutta 
ne olivat kumminkin se mittava ruotsinkielinen oppilas- 
määrä», jonka vuoksi koulu suuren kasvatusopillisen hanka- 
luuden uhalla oli pidettävä kaksikielisenä. Tämmöisestä 
hullutuksesta luulivat kai ruotsikkomme riippuvan puo- 
lueensa tulevaisuuden, koskapa katsoivat arvolleen sopi- 
vaksi puolustaa sitä sanomalehdissä, valtiopäivillä j. n. e. 
perusteilla, joita puolustajat tuskin itsekään lienevät ym- 
märtäneet. Seudun väestön hartaista toiveista ja pyyn- 
nöistä huolimatta sai tämä surullisen lystikäs asiaintila jat- 
kua aina vuoteen 1903. 

Vaikka vanha valtaluokka jos millä keinoin vastusti 
suomalaisuuden voittoa koulualalla, tunkeusi tämä sinne 
kumminkin luonnonlain voimalla. Kaikista pettyneistä 
kevättoi veistä, takatalvista, vehkeilyistä ja jarrutuksesta 
huolimatta, miten suuremoinen onkaan ollut tämä voitto- 
kulku, 1870-luvulla, jolloin suomenkielisillä oh ainoastaan 
3 täydellistä ja 1 4-luokkainen lyseo, ei näiden koulujen 
vuotuinen oppilasluku noussut yli puolta tuhatta. Ruotsa- 
laisten koulujen oppilasluku lähenteli 2,500. Mutta silloin- 



kaan ei ollut asiaintila niin surullinen kuin näistä numeroista 
päättäen näyttää: Olojen pakosta kävivät monet suomen- 
kieliset ruotsalaisissa kouluissa. 

Jo 1870-luvullakin oli suomenkielisiä korkeammissa 
opistoissa noin 800, vastaten noin 1,800 ruotsinkielistä op- 
pilasta. 1880-luvun lopulla vaaka jo varmasti kallistuu 
suomenkielisten puolelle. V. 1889 suomenkielisissä val- 
tionfyseoissa oli oppilaita 30 hiukkasen enemmän kuin 
ruotsinkielisissä valtionlyseoissa. Kymmenen vuotta myö- 
hemmin oli suomenkielisiä oppilaita lähes kaksi kertaa 
enemmän ja nykyään lähes kolme kertaa enemmän kuin 
ruotsinkielisiä oppilaita. 

Numerot osoittavat myös, etteivät suomenkieliset 
ole sen useammin uupuneet opintielle kuin ruotsinkieli- 
setkään, vaikka aikoinansa oli huudettu, etteivät suo- 
menkieliset vanhemmat kykene kouluttamaan lapsiaan 
loppuun saakka. Samassa suhteessa kuin ovat suomen- 
kieliset koulun oppilaat lisääntyneet, ovat suomenkieli- 
set ylioppilaatkin lisääntyneet. V. 1891 on suomenkie- 
lisillä ylioppilailla tuntuva enemmistö. Nykyisin kolmen- 
kertainen enemmistö. Hitaampaa on suomalaisuuden 
voitto ollut naissivistyksen alalla. Vasta v. 1898 — 1899 
opintiellä olevat suomenkieliset naiset saavuttivat enem- 
mistön. 

Suomenkielisen koulun elinvoimaa osoittaa sekin, 
että valtion menot oppilasta kohti suomalaisissa opis- 
toissa ovat olleet lähes puolta pienemmät kuin ruotsin- 
kielisissä ko aluissa. Se merkitsee sitä, että suomenkie- 
lisissä kouluissa on runsaammin oppilaita kuin ruotsin- 
kielisissä. Jotkut ruotsinkieliset koulut suorastaan ovat 
kituneet oppilaitten puutteessa. Tätä epäkohtaa on puo- 
lustettu sillä, ettei muka ole hyvä liian suuri oppilas- 



määrä, koska opetus siitä helposti joutuu kärsimään. 
Olkoon menneeksi, mutta kysyä sopii, miksi Suomen 
valtio varakkaammalle ruotsinkieliselle valtaluokalle kus- 
tantaa parempaa opetusta kuin maan väestön suurelle 
enemmistölle. 

Niinkuin muukin kansallinen elämämme joutui koulu- 
laitoksemme ilahuttava kehitys vaaran alaiseksi n. k. 
routavuosina. Niinkuin aikoinaan Kothen, käytti Bobri- 
kovkin Suomen koulua valtiollisiin tarkoituksiinsa. Koulu- 
jen avulla piti silpoa ja turmella Suomen kansan kansallinen 
olemus. 

Pienillä kansoilla on aina se vaikeus, että niiden täytyy 
ylenmäärin uhrata voimia kieliopinnoille. Kansalliskasva- 
tukselliset näkökohdat, jotka pienille kansoille olisivat juuri 
kaikkein tärkeimmät, saavat väistyä kieliopintojen tieltä. 
Tämä epäkohta vaivaa jo omasta luonnostaan Suomen 
koulua. Kun Bobrikov tuli ja oli hukuttaa Suomen koulun 
venäjänkielen oppimisella, olivat koulumme muuttua pel- 
kiksi kieliopistoiksi, suureksi ja arvaamattomaksi vahin- 
goksi kansalliselle tehtävälleen. . Niin pitkälle jo ehdittiin, 
että klassillisissa lyseoissa oli kieliopinnoilla 126 viikko- 
tuntia, mutta muilla aineilla ainoastaan 92 viikkotuntia. 
Realilyseoissa ei asema ollut paljoa parempi. Tuskin lie- 
nee toista sivistysmaata, jossa koulu kansalliskirjallisuudelle 
voi omistaa niin vähän aikaa, kuin Suomessa routavuosina, 
joskaan asianlaita sitä ennen ja sen jälkeen ei ole ollut 
kehuttava. 

Sortojärjestelmän häikäilemättömyydelle oli kuvaavaa, 
ettei edes tyttö- j a yksityiskoulu] a j ätetty rauhaan. Valtion 
kustantamiin tyttökouluihinkin tungettiin venäjänkielen 
opinnoita, niinkuin näet naiset yleisesti joutuisivat virka- 
uralle ja tarvitsisivat valtakunnankielen taitoa. Mutta 

tarkoitus olikin tätä tietä tehdä venäjä sivisty neitten ko- 
tiemme kieleksi. Yksityisiin kouluihin samalla tapaa lisät- 
tiin venäjänkielen tunteja ja kiellettiin vapaus järjestää 
lukusuunnitelmansa, määräämällä, että niiden oli nouda- 
tettava samoja kursseja kuin realilyseoissa. Siten riistet- 
tiin yksityiskouluilta mahdollisuus noudattaa yhtä tärkeim- 
piä periaatteitaan, jotka ovat antaneet aihetta .niiden pe- 
rustamiseen. Yksityiskouluissamme ovat lasten vanhem- 
mat jossakin määrin saaneet järjestää opetussuunnitelmat 
omien toiveittensa mukaisesti *), joten on voinut syntyä 
läheisempi suhde kodin ja koulun välillä, kuin on laita val- 
tion kouluihin nähden. Tällä tapaa ovat yksityiskoulut 
valtion koulujenkin kasvatusjärjestelmään voineet vaikut- 
taa hedelmöittävästi. 

Kaikki tämä koulujemme mullistaminen ei Bobriko ville 
riittänyt. Koululaitoksemme korkeampaa hallintoa muutti 
hän virkavaltaiseen suuntaan **) saadakseen tälläkin alalla 
täyden komentovallan. 

Jotta koulujemme opettajisto opetuksessaan ja muus- 
sakin kansalaistoiminnassaan osottaisi tarpeellista kuuliai- 
suutta sortojärjestelmälle, pantiin santarmi- ja urkkija- 
kaarti erikoisesti vainoamaan maamme koulumiesten toi- 
mintaa, ja joutuikin moni heistä törkeiden ilmiantojen 
uhriksi. 

1904 — 1905 valtiopäivät, joiden tehtävänä oli häiritty- 
jen olojemme palauttaminen entiselle kannalleen, eivät jät- 



*) Valtionavun saannin ehtoina määräsi 1884 vuoden julistus 
yksityiskoulujen lukusuunnitelmista, että niissä kotimaisten kiel- 
ten ja venäjän oppimisen täytyy tapahtua samassa laajuudessa 
kuin valtion kouluissa. Taidolla ja hienot un toisuu della sovitet- 
tuna tämä määräys ei ole tuottanut tuntuvampia ^haittoja eikä 
häiritsevästi ja ehkäisevästi vaikuttanut yksityiskoulujen kehityk- 
seen ja toimintaan. 

**) Yleensä samantapaiseksi kuin Kothenin aikana. 

täneet koululaitoksenkaan alalla tapahtuneita mullistuksia 
huomioon ottamatta. Anomuksessa 10 prltä huhtik. 1905 
pyydettiin epäkohtien pikaista korjaamista. Asetuk- 
sella 1 p:ltä helmik. 1906 vähennettiin venäjänkielen 
tunteja muualla paitsi Viipurin läänissä sijaitsevissa kou- 
luissa *) Viime mainituistakin poistettiin laittomuuden 
ajan lukusuunnitelmat asetuksella 29 p:ltä elok. 1906. 
Silloin pääsi koulumme taas häiritseviltä syrjävaikutuksilta 
vapaana jatkamaan rauhallista työtään kansamme hengen- 
viljely ksen hyväksi. 

*) Samalla määrättiin asetettavaksi komitea valmistamaan 
ehdotusta tarpeellisista muutokssta alkefsoppilaitosten ja tyttö- 
koulujen järjestelyyn. Mainitun komitean kaksiosainen mietintö 
on ilmestynyt tämän vuoden alkupuolella. 

Viimeinen askele. 

Väsyttää jo pelkkä tutustuminen niihin moniin veh- 
keily-, jarrutus- ja' viivytyspuuhiin, joilla suomen- 
kielisten koulujen perustaminen koetettiin tehdä tyh- 
jäksi. Mitä sitten salvatkaan tuntea ne isänmaalliset 
miehet, jotka elinikänsä saivat taistella näitä ovelasti 
punottuja juonia ja jarrutusta vastaan. Eikä kouluasian 
ratkaisu ollut ainoa, jossa he saivat päivän kuorman 
ja helteen kantaa. Olihan kokonainen lapsipuolen ase- 
massa oleva kansakunta saatettava osalliseksi sivistyk- 
sestä ja valistuksesta ja niistä valtiollisista ja yhteiskun- 
nallisista oikeuksista, jotka sille omassa maassaan kuu- 
luvat. Mutta sitkeydellä ja uhraantuvaisuudella, joka 
hakee vertaansa, suorittivat nämä miehet sen jalon teh- 
tävän, jolle olivat elämänsä pyhittäneet. Siitä on Suo- 
men kansa heille ainaisessa kiitollisuuden velassa. 

Ja mitä koski tämä taistelu! Ainoastaan sitä, minkä 
luulisi jokaisen kansan luonnolliseksi ja pyhimmäksi oikeu- 
deksi, oikeudeksi saada kuulla tietämisen syntyjä syviä 
niillä ajatuksen ilmaisuvälineillä, joihin k ansa jo kehdossaan 
on tottunut, s. o. omalla äidinkielellään. Eihän runoilijakaan 
voi sydämensä sisimpiä sointuja tulkita muulla kielellä kuin 

perustettiin monia suomenkielisiä koluja, suomenkieliset 
sanomalehdet rupesivat tiheästi leviämään kansaan, suo- 
menkielinen kirjallisuus kukoistamaan. Koko maa sai uutta 
voimaa, uutta iloista elämänhalua. Niinkuin vanha Väinä- 
möinen olisi metsiimme palannut ja Tapion sinipiiat taas 
ahoillamme iloa pitäneet. Kaikki, mikä- meille on kansal- 
lisesti kalliinta ja rakkainta, se on perintöä näiltä ajoilta. 
Missä, missä me olisimmekaän nyt, kun maatamme uha- 
taan, jollei sitä työtä olisi tehty, mikä näinä vuosina tehtiin, 
jollei pienen sivistyneen luokan takana seisoisi valveutunut 
kansa. Jo aikaa on suomenkielinen väestö verrattomasti 
paremmin itsenäisesti harrastanut ja tuntenut maansa ylei- 
siä asioita kuin ruotsinkielinen väestö. »Luonnollinen syy 
siihen on», niinkuin A. Meurman on sattuvasti sanonut, 
»että jälkimäiselle hedelmä on pudonnut itsestään, mutta 
edellinen on saanut kaivaa ja kasvattaa, on tottunut nä- 
mään hallan tuhotöitä henkiselläkin vainiollaan, vaan on 
sen kautta oppinut, että tarmokas ja rehellinen työ ko- 
vankin onnen voittaa». 

Mutta onko suomalainen sivistystaistelu nj>t jo lo- 
pussa! Onko maamme suomenkielisellä kansalla jo se asema 
maamme korkeammassa sivistyselämässä, mikä sille maam- 
me pääväestönä kuuluu? Eipä suinkaan! Vielä on maamme 
korkein opinahjo, yliopisto enimmältä osaltaan ruotsin- 
kielinen. Vielä on tämän opiston korkeimpien tutkintojen 
suorittajista enemmistö ruotsinkielisiä. Eipä edes suomen- 
ja ruotsinkielisten koulujen oppilaittenkaan välillä vielä lä- 
heskään valitse se suhde, mikä suomen- ja ruotsinkielisten 
väestöryhmäin välillä maassamme vallitsee. Kaikki tämä 
puhuu suomalaisen sivistyksen alennustilasta, jonka ko- 
hottamiseksi vielä vaaditaan kovaa taistelua. Älköönkä 
tässä taistelussa nyt enää hukattako aikaa. 

Elävä ja voimakas suomalainen sivistys qn Suomen 
kansan paras suoja. Suomalaisen sivistyksen kehittämi- 
nen suurimpaan mahdolliseen täydellisyyteensä on suo- 
malaisen sivistystaistelun äärimäinen päämäärä, lopullinen 
askel kansamme elämän kukoistukseen. 

Nykyaikana kansallisuusaatteella ei ole enää sitä 
uutuuden viehätystä mikä ennen. Onhan niitä paljon mei- 
dänkin maassamme kansalaisia, joille kansallisuusaate on 
pelkkää korua ja sisällyksetöntä intoilemista. Nykyisin 
kulkee virtauksia, jotka eivät tahdo tunnustaa oikeutta kuin 
yksilölle ja koko ihmiskunnalle. Väärinkäsitysten välttä- 
miseksi huomautettakoon, ettei elävään ja terveeseen kan- 
sallisuusharrastukseen tarvitse sisältyä sitä ahtautta ja umpi- 
naisuutta, josta sitä syytetään. Kansalla, joka kunnioittaa 
kansallisuuttaan, voi silti olla rinta avoinna muun maail- 
man tieteellisille, taiteellisille ja aatteellisille ennätyksille. 
Kansallisuusharrastus merkitsee vain sitä, että kansa koet- 
taa kaikki nuo ennätykset istuttaa ja juurruttaa omaan 
maaperäänsä ja niitä edelleen kehittää ja jalostaa. Ilman 
tällaista uudesti luomista jäävät varsinkin meillä muiden 
onnellisempien maiden kulttuurituotteet ansarikasveiksi, 
jotka eivät menesty meidän kylmässä ilmanalassamme. 
Oikeastaan ihmiskunnan kaikki kalleimmat hengentuotteet, 
uskonnollisista ihanteista alkaen, ovat pääasiassa synty- 
neet, kasvaneet ja kukkaansa puhjenneet erilaisista luon- 
nonkosketuksista erilaisiin kansallisluonteisiin. Ilman sitä 
rnoninaisuuta, mitä kansallisuudet edustavat ihmiskun- 
nan suuressa perheessä, olisi kaikki valettu samaan kaa- 
vaan, josta syntyisi liikkumattomuus ja kaiken henkisen 
elämän ummehtuminen ja kuolema. Siksi se kansa, joka 
luopuu omasta kansallisuudestaan, luopuu omasta tehtä- 
västäänkin ihmisyyden suurella työvainiolla. Mutta kan- 



san. joka tahtoo elää, tulee kehittää ja jalostaa omaa 
kansallista olemustaan. Se on kansan kallein aarre, sen 
paras tuki raskaassa olemassaolon taistelussa. Sentährien 
on Suomen kansankin tärkein elinehto suomalaisen, sivis- 
tyksen kehittäminen ja vaaliminen. 



Lähteitä. 

E. G. Palmen: Neljä merkkivuotta. Suomen oppikoulun his- 
toriassa. Valvoja 1889 ja 1890. (Sop i m rt hyviä esityksen ruE- 
goksi.j 

£. G. Palmen: Mietteitä puolueista i&jj — 78 vuoden valtio- 
päivillä. Kirjallinen Kuukauslehti 1878. 

K. J. Jalkanen: Kertomus Jyväskylän lyseon vaiheista 
1858 — 1908. Juhlajulkaisu Jyväskylän lyseon 50-vuotiseii toimin- 
nan muistoksi. Jyväskylässä 1908. , 

T. Könönen: Joensuun kaupunki 1848 — 1898. Joensuussa 1904. 

W Uh. Lindstedt: Oulun suomalaisen yksityisryseon synty ja 
sen ensi maiset vaiheet. Tampereella 1907. 

A. F. Posendal: Tampereen Yli- alkeiskoulu. Tampere 1876. 

Eemil Salonen: Tampereen Yksityislyseo. Tampere 1882. 

Edv. Bergh: Vär Styrelse och vara Landtdagar. I & II. 

O. H[alhU)n: Muutamia piirteitä kouluolojemme kehityk- 
sestä j. n. e. Kansanvalistusseuran Kalenteri 1900. 

V. Malin: Numeroita Suomen oppikoulujen kehityksestä. 
Valvoja ig<-2. 

G. E. E urin: Forhandlingar vid första allmänna Skollärare- 
mötet i Finland. Tavastehus 1864. 

Carl Joh. Lindeqvist: Pörhandlingar vid Andra allmänna 
SkolläraremÖtct i Finland. Helsingfors. 

And. Joh. Malmgren: Handlingar rörande Skolfrägan i Fin- 
land. Helsingfors 1882. 

Knuluhomiteain mietinnöt vuosilta 1880 ja 1908. 

Senaatin ja valtiopäiväin pöytä- ja asiakirjoja. 

Aikakauskirjoja ja sanomalehtiä (Kirjallinen Kuukauslehti. 
Valvoja y. m.). 



Taululiitteitä. 



Taulu I osoittava kaikkien yliopistoon vievien suo- 
men- ja ruotsinkielisten koulujen yhteisen oppilasmäärän. 



Lukuvuonna. 


Suomenkielisissä kou- 


Ruotsinkielisissä k 




luissa oppilaita. 


luissa oppilaita. 


1879— 1880 


i,3H 


i,974 


1880— 1881 


1,483 


1983 


1881 — 1882 


1,657 


2,056 


1882— 1883 


1,828 


2,056 


1883— 1884 


1,897 


2,172 


1884— 1885 


i,997 


2,216 


1885— 1886 


2,027 


2,230 


1886— 1887 


2,109 


2,346 


1887— 1888 


2,086 


2,376 


1888— 1889 


2,129 


2,415 


1889—1890 


2,226 


2,548 


1890 — 1895 


13,498 


13,001 


1895 — 1900 


21,213 


15,681 


1900 — 1905 


32,875 


17,154 


1905 — 1906 


8,245 


3,700 


1906 — 1907 


8,910 


3,96o 



Taulu II osoittava suomen- ja ruotsinkielisten yli- 
opistoon sisäänkirjoitettujen ylioppilaiden suhteen. 



Kolmivuotiskautena. 


Suomenkielisiä. 


Ruotsinkielisiä. 


1867— 1869 


25 


426 


1870 — 1872 


43 


473 


1873— 1875 


46 


292 


1876— 1878 


105 


35o 


1879— 1881 


178 


389 


1882— 1884 


241 


424 


1885 — 1887 


326 


464 


1888— 1890 


443 


434 


1891— 1893 


496 


460 


1894 — 1896 


526 


566 


1897 — J 899 


640 


606 


1900— 1902 


849 


664 


1903— 1905 *) 


1,271 


719 



*) Kevätlukukaudella 1908 oli läsnä yliopistossa 1,853 yli- 
oppilasta; niistä 70 °/ suomenkielisiä, 30 % ruotsinkielisiä. 

Taulu III osoittava oppilaiden jakautumisen äidin 
kielen mukaan valtion lyseoissa seka ykshyislyseoissa ja 
realikouluissa. 



Lukuvuonna. 


Valtion 


lyseoissa: 


Yksiiyislyseoissa ja 
realikouluissa : 




Suomenk. 


Ruotsink. 


Suomenk. 


Ruotsink. 




opp. 


opp. 


opp. 


opp. 


1870 — 1871 


792 


1,895 






1871— 1872 


789 


1,899 






1S72— 1873 


814 


1,886 






1873— 1874 


788 


1,824 






1874— 1875 


686 


i,732 






1875— 1876 


653 


1,718 






1876— 1877 


647 


1,665 






1877— 1878 


588 


1,712 


285 


491 


1878— 1879 


668 


1,698 


372 


450 


1 879-— 1880 


746 


1,916 


564 


477 


1880— 188 1 


706 


1,920 


684 


492 


1881 — 1882 


716 


1,922 


791 


490 


1882— 1883 


676 


i,849 


908 


493 


1883— 1884 


643 


i,795 


755 


606 


1884— 1885 


1,039 


i,945 


652 


528 


1885— 1886 


1,138 


1,904 


600 


546 


1886— 1887 


1,257 


i,875 


481 


649 


1887— 1888 


1,643 


1,810 


216 


687 


1888— 1889 


1,469 


1,906 


221 


838 


1889— 1890 


i,797 


1,629 


212 


1,036 


1890— 1895 


10,581 


7,889 


i,778 


6,606 


1895— 1900*) 


14,270 


7,983 


6,985 


9,668 



*) Myöhemmiltä vuosilta ei näillä numeroilla ole erikoista merkitys- 
tä, koska suomenkielisiä oppilaita ei enää sanottavasti käy ruotsinkielisissä 
kouluissa yhtävähän kuin ruotsinkielisiä oppilaita suomenkielisissä kou- 
luissa. Aikaisemmin olojen pakosta oli asianlaita toinen. 



Taulu IV osoittava, paljonko valtion kouluissa op- 
pilas maksoi. 



Lukuvuonna. Suomenkielisissä. 


Ruotsinkieli sissä 


1888— -1889 


261 


384 


1889— 1890 


276 


'420 


1890— 1895 keskimäär. 


296 


457 


J 895 — 1900 „ 


290 


450 


1900— 1905 


324 


451 


1 90$— -1906 


338 


454 



H»nta 1:25. 

